Citindu-l pe Ziglar devii nu doar conștient de faptul 
că viața ta se poate transforma într-una mai bună 
această schimbare devine imperativă. 

HILARY HINTON „ZIG“ ZIGLAR este unul dintre cei mai 
apreciaţi autori de literatură motivaţională. S-a născut 
în 1926 în comitatul Coffee din Alabama, o zonă 
rurală din care familia s-a mutat ulterior în orașul 
Yazoo, statul Mississippi. S-a înrolat în Marina 
Americană, iar după lăsarea la vatră, în 1946, și-a 
început studiile la University of South Carolina. A 
renunţat însă la facultate în favoarea unei cariere în 
vânzări, devenind ulterior agentul mai multor 
companii. 

În 1968, a devenit vicepreședinte și director de 
training la Automotive Performance Company și s-a 
mutat în Dallas, Texas. Doi ani mai târziu, a început să 
călătorească în jurul lumii pentru a susţine seminare 
având ca tematică dezvoltarea personală, ajungând 
curând unul dintre cei mai îndrăgiţi speakeri ai vremii 
sale. A publicat peste 30 de cărţi, extrem de bine 
primite de public, despre potenţialul uman, leadership, 
vânzări, credinţă, valorile familiei. Astăzi, pentru mulţi 
cititori ai genului, numele său este sinonim cu 
noțiunile de încredere, motivaţie și succes. După ce a 
devenit baptist, a început să integreze învăţăturile 
creștine în cărţile sale. A murit pe 28 noiembrie 2012. 

Volumele lui Zig Ziglar, multe ajunse bestsellere, au 
fost traduse în numeroase limbi. La Curtea Veche 
Publishing au mai apărut: Motive pentru a zâmbi, 
Dincolo de vârf, Curs de vânzări, Gândește optimist într- 
o lume cenușie, Alte motive pentru a zâmbi, De la bine 
la excelent, Secretul căsniciei fericite, Putem crește 
copii buni într-o lume negativă!, precum și Acceptă 
lupta, carte scrisă în colaborare cu fiica sa, Julie Ziglar 
Norman. 


ANNEMARIE IOANA GRECU este fascinată de cuvinte 
și de sensul lor. Cărţile și limba engleză au făcut 


mereu parte din viaţa ei, iar de la cititul cu pasiune la 
tradus nu a fost necesar decât un mic salt. Printre 
autorii traduși se numără Emily Oster, Gary Chapman 
și Zig Ziglar. 

Introducere 


De când e lumea, nu a existat o altă 
persoană la fel ca tine și cu siguranţă nici în 
viitor nu va exista. Eşti singular. Eşti unic. 
Ești diferit. Ai fost conceput pentru a realiza 
ceva. Ai fost proiectat pentru a dobândi 
succesul. Semințele măreției se află printre 
înzestrările tale. 


Dar întrebarea este: Tu simţi asta? Te crezi 
capabil să realizezi orice îţi propui să faci? 
Sau ai impresia că succesul îţi scapă mereu 
printre degete? Dacă răspunsul tău la ultima 
întrebare e afirmativ, trebuie să îţi ajustezi 
gândirea și să îți remodelezi atitudinea. 
Trebuie să te vizualizezi ca fiind un om de 
succes. Pe scurt, trebuie să îţi reconstruiești 
imaginea de sine, iar Zig Ziglar îţi va arăta 
cum să reușești asta. 


Prin intermediul cărții de faţă, echipa editurii 
Nightingale-Conant te invită să i te alături lui 
Zig pentru a învăţa chiar de la maestru 
secretele cultivării unei imagini de sine care 
atrage succesul. Zig Ziglar a trecut prin toate 
încercările încă din tinereţe, pe când se 
zbătea ca vânzător de ustensile de bucătărie, 
pentru ca, în cele din urmă, să ajungă unul 
dintre cei mai apreciaţi speakeri 
motivaţionali din ţară, ajutând milioane de 
oameni să își atingă potenţialul. Zig Ziglar 


însuși este personificarea unei imagini de 
sine sănătoase. 


El spune astfel: „De obicei, elementele care 
duc la o stimă de sine crescută sunt relaţiile 
bune de familie, standardele morale, religia, 
prietenii apropiaţi, confortul financiar, 
pasiunile şi statutul - toate, foarte 
multumitoare.“ Dar câţi oameni au parte de 
toate aceste elemente, sau măcar de câteva 
dintre ele? Ai de gând să stai deoparte, 
lăsând lumea să treacă pe lângă tine? Vei 
accepta ca stima de sine scăzută să stea în 
calea succesului tău și a atingerii propriilor 
obiective? Dacă vei învăţa să te privești cu 
alţi ochi, nu vei fi nevoit să faci asta. 


Procesul schimbării pornește atunci când 
începi să ai încredere în tine, în aptitudinile 
tale, și atinge punctul culminant când îţi dai 
seama că poţi avea tot ce îţi dorești în viaţă, 
dacă ajuţi suficiente persoane să obțină 
ceea ce își doresc. Din moment ce a 
funcţionat pentru alţii, acest adevăr simplu 
va da roade și pentru tine. Vei descoperi că 
îți poţi clădi și îţi poţi alimenta stima de sine, 
că îi poţi inspira pe alţii și că te poţi bucura 
de un succes la care nici nu visaseși 
vreodată. 


Totul depinde de tine, deoarece: „Te poți 
schimba. Poţi schimba locul în care te afii, 
dacă schimbi ceea ce se întâmplă în mintea 
ta.“ 


Zig Ziglar a transformat o firmă de vânzări cu 
un singur angajat într-o corporație. Cărţile lui 


s-au vândut în milioane de exemplare și au 
fost traduse în numeroase limbi. lar asta nu 
e de mirare, deoarece cuvintele lui Zig Ziglar 
izvorăsc dintr-o experiență personală 
profundă și din succesul profesional pe care 
l-a demonstrat. 


Motivația și gândirea pozitivă nu vor fi 
eficiente pentru acela care nu crede că el 
însuși este capabil să facă un anumit lucru. 


Așadar, începe chiar acum, pe măsură ce 
parcurgi această carte, să îţi consolidezi 
încrederea în tine, în capacităţile tale. La 
final, vei fi mândru de rezultatele obţinute și 
vei avea o imagine de sine care exprimă 
succesul, strigând biruitor: „Eu pot!“ 


CAPITOLUL 1 
Ce percepţie ai 
despre tine însuţi? 


Doar pentru câteva momente, hai să jucăm 
un joculeţ. E dimineața devreme. Sună 
telefonul, iar vocea de la celălalt capăt al 
firului zice: „Salut, prietene, de multă vreme 
vreau să te sun. Ştii, cred că te numeri printre 
cei mai de treabă oameni pe care i-am 
cunoscut în viața mea. Eşti o adevărată 
binecuvântare pentru comunitate. Ești o 
autoritate în profesia ta. Ce încântare să te 
pot numi prietenul meu! Ştii, mi-ar plăcea să 
stăm mai mult timp împreună, pentru că de 
fiecare dată când îmi ești alături debordez de 
entuziasm. Mă simt infinit mai bine. 


Și mai știi ceva? Dacă aș putea petrece 20 de 
minute cu tine zi de zi, viața mea ar fi 
minunat de bogată și aș reuși să fac mult 
mai multe. Îmi dau seama că ar fi trebuit să 
te sun și să-ţi spun asta în urmă cu câţiva 
ani. Dintr-un motiv sau altul, n-am făcut-o, 
dar acum am vrut neapărat să o afli. Abia 
aștept să te revăd și să petrecem un timp 
împreună. Pe curând, prietene!“ 


Apoi, închide. 


lar acum, permite-mi să îți pun o întrebare. 
Dacă ai primi vreodată un astfel de telefon - 
sau dacă ai primit vreodată un astfel de 


telefon - de la un vechi prieten, un om în 
care ai încredere și despre care știi că 
vorbește extrem de serios, te întreb: Cum te- 
ai simţi în ziua aceea? Ai avea o zi magnifică, 
nu-i așa? 


Dacă ai fi medic, ai deveni un medic mai 
bun? Dacă ai fi persoana responsabilă cu 
administrarea gospodăriei, ţi-ai îndeplini 
sarcinile mai eficient? Dacă ar urma să 
propui o vânzare, ai reuși să o închei făcând 
o ofertă mai avantajoasă? Ai fi o mamă mai 
bună? Ai fi un șofer de camion mai bun? Ai fi 
un elev mai bun? Ai fi mai bun, indiferent de 
domeniul în care activezi? Crezi că ai fi mai 
bun în orice ai avea de făcut? 


Acum, cât ai ști mai mult despre a fi medic 
sau șofer de camion sau gospodar sau 
vânzător? Firește că nu ai cunoaște nimic în 
plus, dar ai fi considerabil mai bun, deoarece 
imaginea ta de sine s-a schimbat dintr-odată. 
Atitudinea ta s-a schimbat. De ce? Fiindcă te 
gândești: Sunt o binecuvântare pentru 
comunitatea din care fac parte. Sunt o 
autoritate în profesia mea. Așa mi-a zis 
prietenul meu, iar el e un tip deștept. Adică ai 
fi întru totul de acord, nu-i așa? Adevărul este 
că te-ai simţi mai bine, ai lucra mai bine și ai 
fi un om mai bun datorită faptului că te-ai 
gândi un pic mai mult la persoana ta. 


Din moment ce asta te-ar face să te simţi 
mai bine, îngăduie-mi să te mai întreb un 
lucru: De ce nu îţi creezi un obicei din a da un 
astfel de telefon cuiva cunoscut, unui om pe 
care îl respecţi și îl admiri, cuiva despre care 


ai putea spune cu sinceritate lucruri 
frumoase? Cu siguranță că apelul tău i-ar 
face ziua mai bună acelei persoane. 


Am un prieten apropiat, de asemenea 
speaker, chiar unul remarcabil. M-a auzit într- 
o zi parcurgând acest ritual și mi-a zis: „Ei 
bine, cred că o să încerc și eu treaba asta. În 
următoarea sâmbătă seară, și-a sunat un 
amic pe care nu îl mai văzuse de câteva 
săptămâni. Când a început o conversaţie 
similară celei descrise de mine anterior, 
poate nu la fel de înflorită, dar spunând 
lucruri foarte plăcute, omul de la celălalt 
capăt al firului a fost atât de bucuros, de 
uimit, de entuziasmat, încât au petrecut mai 
bine de o jumătate de oră stând la taclale. 


Prietenul meu mi-a mărturisit că, după ce a 
închis telefonul, s-a simţit de parcă ar fi 
zburat spre ceruri mai sus decât un zmeu. De 
atunci, în fiecare sâmbătă seară sună pe 
câte cineva. 


Cred cu tărie că poţi avea tot ce îţi dorești în 
viață, dacă ajuţi suficiente persoane să 
obţină ceea ce își doresc. Dar trebuie să 
înţelegi că acesta este un concept. Este o 
filozofie, nu o tactică. Nu funcţionează în 
cazul în care procedezi așa gândind: Eu fac 
asta pentru tine și mă aștept ca și tu să faci 
ceva pentru mine. 


Motivul pentru care acest concept dă roade 
atât pentru cel care primește telefonul, cât și 
pentru cel care inițiază apelul constă în 
faptul că respectă un principiu de bază al 


relaţiilor interumane. Nevoia de a ne simţi 
importanţi a fost descrisă ca având cel mai 
însemnat rol în viaţa noastră. lar dacă nu se 
întâmplă ca, în răstimpuri, cineva să ne facă 
să ne simţim speciali, atunci nu ne vom 
atinge potenţialul. De-a lungul cărţii, pe 
măsură ce vom analiza imaginea de sine, 
exact despre asta vom vorbi = un telefon pe 
care îl primești sau pe care îl dai te va face 
să te simţi mai bine. Va avea un efect pozitiv 
în ceea ce privește imaginea ta despre 
propria persoană. 


Trei hoţi 


Spune-mi, te rog: cât de importantă este 
imaginea ta? Dr. Joyce Brothers afirmă că 
felul în care ne îmbrăcăm, meseria pe care o 
practicăm, partenerul pe care ni-l alegem, 
conduita morală și multe alte lucruri au 
legătură cu imaginea noastră despre propria 
persoană. Într-adevăr, nu putem acţiona într- 
o manieră inconsecventă cu modul în care 
ne percepem pe noi înșine. 


Prin urmare, aș vrea să îţi povestesc despre 
trei hoţi — și te asigur că toate poveștile sunt 
adevărate. În prima dintre ele e vorba despre 
un individ pe nume Emanuel Ninger. Scena 
se petrece într-un mic magazin alimentar de 
cartier, în anul 1887. Un bărbat de aproape 
60 de ani se află înăuntru, cumpărând câte 
ceva de-ale gurii; printre altele, și câțiva napi. 
Îi dă vânzătoarei o bancnotă de 20 de dolari. 
Mâinile ei se udaseră puţin în timp ce 
împacheta napii într-o bucată de hârtie. Dat 
fiind că avea palmele ude atunci când a atins 
bancnota de 20 de dolari, a observat că tușul 
i se imprimase pe mâini. S-a uitat la bărbatul 
care îi dăduse bancnota și a văzut că este 
Emanuel Ninger - vecin, prieten și client fidel 
al magazinului. 


A fost uimită. Sigur că Emanuel Ninger nu i- 
ar fi plătit cu bancnote de 20 de dolari 
contrafăcute. O, nu, exclus! Așa că i-a dat 
restul. Dar cum, în anul 1887, 20 de dolari 
reprezentau o sumă considerabilă, femeia a 
decis să anunţe poliția. Curând, au apărut doi 
ofițeri, care au studiat bancnota. Unul a zis: 
„Doamnă, mi-ar plăcea să am o mie de astfel 
de bancnote.“ Celălalt a comentat: „Hei, dar 
dacă este atât de bună, de ce se scurge tușul 
de pe ea?“ 


Ei bine, era obligaţia lor să ceară un mandat 
de percheziţie. Și l-au obţinut. Au scotocit 
atent casa domnului Ninger. Nu au găsit 
nimic, asta până când au ajuns în pod, unde 
au dat peste accesoriile pentru reproducerea 
bancnotelor de 20 de dolari. Obiectele erau 
foarte simple: un șevalet, câteva pensule, 


niște vopsea și mai multe foi de hârtie. 
Emanuel Ninger era un artist extrem de 
talentat. Cu meticulozitate, el picta efectiv, 
tușă cu tușă, acele bancnote de 20 de dolari. 


În podul casei, polițiștii au găsit și trei 
portrete. Ulterior, la licitaţie, acele portrete s- 
au vândut cu peste 16 000 de dolari. Uimitor 
este însă faptul că lui Emanuel Ninger îi 
trebuia aproape la fel de mult timp să picteze 
o bancnotă de 20 de dolari cât îi trebuia ca 
să realizeze un portret valorând mii și mii de 
dolari. 


Categoric că Emanuel Ninger a fost un hoț, 
dar cel de la care fura cu adevărat era însuși 
Emanuel Ninger. Fiind un artist înzestrat, ar fi 
putut să contribuie substanţial la binele 
societăţii, bucurându-se în același timp de un 
stil de viaţă infinit mai bun. Dar a fost un hoţ. 
Nu există niciun dubiu în această privinţă. 


Al doilea este un tip pe nume Arthur Barry. 
Ne aflăm în tumultuoșii ani 1920, când el era 
hoț de bijuterii, și încă unul bun. Acţiona în 
zona orașului Boston. A devenit celebru cu 
supranumele „Hoțul de bijuterii al 
gentlemenilor“, pentru că nu fura decât de la 
cele mai bogate persoane din înalta 
societate. Adevărul este că începuse să fie 
chiar o onoare să devii ţinta lui. În discuţiile 
lor, doamnele din înalta societate se întrebau 
reciproc: „Ai fost vizată deja de Arthur 
Barry?“ 


Dar polițiștii au avut o perspectivă puţin 
diferită asupra activității lui Arthur Barry. l-au 


întins o capcană. L-au prins asupra faptului 
și l-au împușcai de trei ori. Avea cioburi în 
ochi și trupul ciuruit de gloanţe, când a făcut 
următoarea declaraţie, deloc surprinzătoare: 
„Nu o să mai fac asta niciodată.“ 


Într-un fel sau altul, a reușit să evadeze și, 
timp de câţiva ani, a trăit în libertate, fugind 
de lege. Apoi, a fost denunţat de o femeie 
geloasă și a petrecut mulți ani într-o 
închisoare federală. După ce a fost eliberat, 
și-a respectat promisiunea. Nu s-a mai întors 
la viața de hoţ. S-a stabilit într-un orășel din 
New England și a devenit un cetăţean model. 
A fost ales șef al organizaţiei locale a 
veteranilor, pe care a condus-o excepţional. 


Dar, așa cum se întâmplă adeseori, vestea s- 
a răspândit. În jur au apărut reporteri pentru 
a-l intervieva pe cel care, într-o epocă 
anterioară, fusese un celebru hoţ de bijuterii. 
Unul dintre ei l-a întrebat: „Domnule Barry, aţi 
jefuit numeroși oameni bogaţi. De la cine aţi 
furat cel mai mult?“ Fără să ezite o clipă, 
Arthur Barry a răspuns: „Omul de la care am 
furat cel mai mult a fost Arthur Barry. Aș fi 
putut să fac o avere pe Wall Street. Aș fi 
putut să ajung un businessman de succes. În 
schimb, mi-am petrecut două treimi din viaţă 
în spatele gratiilor.“ 


Cel de-al treilea hoţ despre care vreau să-ţi 
vorbesc ești tu. În opinia mea, fiecare individ 
este un hoţ care nu își recunoaște potenţialul 
înnăscut. Eu cred că oamenii au fost 
concepuţi pentru mari realizări. Cred că au 
fost proiectaţi pentru a avea succes și că au 
primit ca înzestrare seminţele măreției. Și 
mai cred că eșecul în a ne recunoaște 
potenţialul se traduce prin faptul că ne 
privăm pe noi înșine, privăm familiile noastre 
și societatea, în general, de ceea ce singuri 
am fi fost capabili să producem. 


Începând discuţia pe tema stabilită, nu te 
aștepta să vorbesc despre modul cum ai 
putea să îţi dezvolţi un ego bombastic, de 
tipul „eu-sunt-cel-mai-grozav“. Vanitatea este 
o boală ciudată. Le face rău tuturor 
oamenilor, cu excepţia celui care o are. 


Acceptarea sănătoasă a sinelui 


Îţi voi dezvălui, în schimb, cum să ai o 
atitudine foarte sănătoasă de acceptare a 
sinelui, a propriei persoane. 


Cei mai mulţi dintre vecinii tăi nu ar putea 
crede niciodată că ești un hoţ. Ei își închipuie 


că ești un om bun. Te percep ca fiind un 
individ cu un caracter integru. Consideră că 
ai o personalitate distinsă. Și totuși, o voi 
spune iar și iar: dacă nu începi să îţi 
recunoști potenţialul, chiar ești un hoţ. 


Ce se întâmplă atunci când ne recunoaștem 
așa cum suntem, de fapt, când acceptăm că 
suntem unici și diferiţi, că avem însușiri 
speciale, că avem cu adevărat talent? 


Printre poveștile mele preferate, și aceasta 
adevărată, se numără cea a unui tip pe nume 
Victor Serebriakoff. Of, ce nume complicat! 
Atunci când Victor avea în jur de 16 ani, unul 
dintre profesorii săi i-a spus într-o zi: „Victor, 
ești un prost. N-o să reușești niciodată să 
termini cursurile. N-o să reușești niciodată 
să faci un lucru semnificativ în viaţa ta. De ce 
nu renunţi la școală, de ce nu înveţi o 
meserie, ca apoi să îţi găsești o slujbă? Așa, 
măcar te-ai putea întreţine singur.“ 


Ei bine, iată că o figură de autoritate spune 
deschis: „Nu ești capabil.“ Și, la fel cum au 
procedat mulţi alţii în trecut, Victor a 
răspuns, în esenţă: „Da, domnule“ sau: „Da, 
doamnă“, după caz, și a renunţat la școală. În 
următorii 16 ani, a colindat de colo-colo. A 
avut câteva slujbe ciudate, a petrecut o 
scurtă vreme și în armată, îndeplinindu-și 
stagiul militar. lar apoi, pentru o anumită 
evaluare, a fost supus la un test de 
inteligenţă și astfel a ieșit la iveală faptul că 
IQ-ul său era 161! 


Permite-mi să subliniez că, până în acel 
moment, Victor Serebriakoff se trezise în 
fiecare dimineaţă ca un prost, se îmbrăcase 
ca un prost, se bărbierise ca un prost, se 
dusese la serviciu ca un prost și se 
comportase ca un prost. Vom evolua exact 
așa cum ne vedem pe noi înșine. Toată viaţa 
Victor fusese tratat ca un prost. 


Și apoi, într-o bună zi, fără să fi învăţat nimic 
nou, fără să i se fi dat nicio informaţie 
suplimentară, i s-a dezvăluit un lucru care 
exista deja. | s-a spus: „Victor, ai un IQ de 
161. Ești un geniu.“ 


Când Victor a auzit asta, s-a produs o 
schimbare majoră. Deodată, a început să se 
trezească dimineaţa și să se îmbrace 
asemenea unui geniu, să se bărbierească 
întocmai ca un geniu, să meargă la serviciu 
ca un geniu, să evolueze ca un geniu. A 
devenit un om de afaceri de mare succes, 
precum și un scriitor de succes. A ajuns 
președintele internaţional al Mensa Society 
- e obligatoriu să ai un IQ mai mare de 140 
pentru a deveni membru al acestei 
organizaţii de elită. S-au petrecut schimbări 
remarcabile în momentul în care Victor a 
început să se vadă pe sine așa cum era în 
realitate. 


Asta te face să te întrebi, de exemplu, câte 
genii nu și-au descoperit niciodată adevărata 
valoare. 


Mildred Newman și dr. Bernard Berkowitz au 
scris o carte intitulată How to Be Your Own 
Best Friend, în care au pus o întrebare 
profundă: „Dacă noi înșine nu ne putem iubi, 
cum vom reuși oare să iubim pe oricine 
altcineva?“ În Biblie stă scris: „Să iubești pe 
aproapele tău ca pe tine însuţi“?, pornindu-se 
de la premisa că într-adevăr ne iubim pe noi 
înșine. lar dr. Maxwell Maltz a zis că scopul 
psihoterapiei este de a schimba imaginea pe 
care oamenii o au despre sine. 


Ce rol joacă imaginea de sine în vieţile 
noastre? Compania Gallup a realizat un 
sondaj de opinie, ale cărui rezultate au fost 
prezentate de Leroy Pope, jurnalist pe teme 
de afaceri pentru United Press International. 
El explică faptul că stima de sine nu trebuie 
confundată cu egoismul. Un criminal, la fel 
ca un megaloman, este foarte egoist. Din 
punct de vedere sociologic, stima de sine are 
la bază atitudini pozitive. Cei de la Gallup au 
declarat că standardul folosit în sondaj a 
fost scala stimei de sine a lui Rosenberg; 
dezvoltată de cunoscutul sociolog dr. Morris 
Rosenberg, aceasta se bazează pe 
răspunsurile subiecților chestionaţi la o serie 
de întrebări privind atitudinea pe care o au 
faţă de ei înșiși. 


Sondajul a relevat faptul că 37% dintre 
americani au o stimă de sine ridicată — doar 
37 de procente! Dar poate cea mai 


importantă descoperire a aceluiași studiu a 
fost că persoanele cu o stimă de sine 
scăzută sunt predispuse să sufere de stres 
fizic și emoţional, iar în cazul lor se 
înregistrează o rată mai mare a absenţelor 
de la locul de muncă. În mod categoric, 
acest lucru scade productivitatea angajaţilor. 


Dar cercetările merg și mai departe. Ele arată 
că elementele care conduc, de obicei, la o 
stimă de sine ridicată sunt relaţiile bune cu 
membrii familiei, standardele morale înalte, 
religia, prietenii apropiaţi, bunăstarea 
financiară, pasiunile și statutul. Așadar, 
pentru a ne îmbunătăţi stima de sine, trebuie 
să ne îndreptăm atenţia în aceste direcții. 


Pentru numărul din iulie 1986 al revistei 
Psychology Today, psihologii Mary Ellen 
Fisher și Harold Lichtenberg au intervievat 
peste 500 de elevi din Vermont cu scopul de 
a evalua perspectiva acestora pe termen 
lung în ceea ce privește factorii care ar fi 
putut să afecteze viaţa lor. Psihologii citați 
au testat copii din clasele a patra, a cincea și 
a șasea în cursul a trei sesiuni, în cadrul 
cărora le-au măsurat stima de sine, nivelul de 
popularitate în rândul colegilor și așteptările 
lor în legătură cu succesul la maturitate. 


Copiii au exprimat așteptări puternice privind 
succesul lor ca adulţi și nu au părut să se 
gândească prea mult la posibilitatea unui 
eșec. În articolul lor, Fisher și Lichtenberg au 
afirmat că, indiferent de vârsta, sexul ori 
personalitatea subiecților, doar nivelul stimei 
de sine din momentul respectiv afecta 
perspectivele acestora. 


Cu alte cuvinte, modul în care te vezi pe tine 
astăzi îţi influenţează performanţa de astăzi. 
Vestea bună este următoarea: indiferent cum 
te percepi astăzi sau cum te-ai perceput în 
trecut, în mod categoric te poţi schimba. Nu 
încape nicio îndoială! Dacă momentan nu te 
placi, nu e cazul să îţi faci griji. Cu siguranţă 
nu vei rămâne blocat cu tine însuţi în această 
ipostază. lată o veste extrem de 
îmbucurătoare! 


Vizualizarea 


În orice caz, trebuie să înţelegem bine că 
imaginea pe care o avem în minte despre noi 
înșine are o influenţă majoră asupra evoluţiei 
noastre din prezent și din viitor. Prin urmare, 
aș dori să aduc puţin în discuţie procesul de 
vizualizare. Asta deoarece, indiferent de 
imaginea pe care ne-am creionat-o în minte 
despre sine, mintea trece la treabă pentru a 
finaliza respectiva imagine. 


Voi folosi ca exemplu un scenariu care, 
probabil, nu îți e străin. Dacă am lua o 
scândură cu lățimea de 30 de centimetri, am 
așeza-o pe podea și am invita un prieten să 
meargă pe scândură, acesta s-ar gândi 
automat: Ce exerciţiu inutil! Pare mai degrabă 
o insultă. Până și copilașul meu de doi ani 
poate face asta. Dar, dacă am lua aceeași 
scândură lată de 30 de centimetri și am 
folosi-o pentru a face un pod între două 
clădiri înalte de 20 de etaje, iar apoi i-am 
zice: „Vino să mergi pe scândură“, mai mult 
ca sigur că prietenul ar obiecta: „Ești nebun! 
Aș cădea și mi-aș frânge gâtul de la o 
înălțime de 20 de etaje. Înţeleg că scândura 
are în continuare aceeași lăţime, dar este 
într-o poziţie diferită!“ În cazul din urmă, 
perspectiva pe care prietenul nostru ar avea- 
o despre mersul pe scândură ar fi cu totul 
alta. 


Jack Nicklaus, marele jucător de golf - 
despre care unii spun că ar fi chiar cel mai 
mare dintre toți, deoarece a câștigat mai 
multe campionate decât oricare altul -, 
afirmă că se antrenează cel mai bine în 
avion, în drum spre terenul de golf, înainte de 


a ajunge la destinaţie. Este principalul său 
antrenament. Nicklaus vizualizează fiecare 
lovitură de pe acel teren de golf și o execută 
în minte. Vede loviturile sale delicate ce 
trimit mingea cu precizie în fiecare gaură. 
Întotdeauna își vizualizează succesul înainte 
de a lovi mingea. 


Motivația și gândirea pozitivă nu vor fi 
eficiente pentru oamenii care nu cred despre 
ei că sunt capabili să facă orice își propun. 
Dacă nu se văd pe sine câștigând, atunci nu 
pot evolua ca niște câștigători. Uneori, 
indivizii cu aptitudini remarcabile, care ar 
trebui să aibă o stimă de sine crescută, nu se 
gândesc la ei înșiși cu o atitudine sănătoasă. 
Aici nu sunt importante vârsta, educaţia, 
aspectul fizic, IQ-ul persoanei respective sau 
orice altceva similar. Dar trebuie să 
conștientizăm că toate aceste lucruri 
reprezintă factori constitutivi atunci când 
vorbim despre stima noastră de sine. 


Îmi aduc aminte că, în urmă cu câţiva ani, 
înainte de a deveni periculos să iei 
autostopiști în mașină, mă aflam în North 


Carolina, la ieșirea din Raleigh, și mă 
îndreptam spre Atlanta, Georgia. Văzând un 


autostopist cu degetul mare ridicat, m-am 
gândit: Va fi o călătorie destul de lungă. M-aș 
fi bucurat să am parte de companie pe drum, 
așa că am oprit și bărbatul s-a suit în 
mașină. De îndată ce s-a așezat, mi-am dat 
seama că, probabil, făcusem o greșeală. Era 
evident că băuse, iar primul lucru pe care mi 
l-a spus a fost: „Tocmai ce am ieșit din 
închisoare.“ 


Acea afirmaţie a avut efectul de a face 
discuţia noastră destul de încordată, așa că 
am încercat să o detensionez cât mai mult 
posibil. Am spus: 


— Ei bine, mă bucur că ai fost eliberat. Dar de 
ce ai fost închis? 

- Contrabandă cu alcool. 

- Cât timp ai stat în detenţie? 

- Doi ani, cam așa... 

- Și ai învăţat ceva cât ai fost acolo? 

- Ce vrei să zici? 

- Adică ai învăţat vreun lucru care să te ajute 
să te reintegrezi în societate și să fii un 
membru mai productiv al ei? 

- Ei bine, chiar am învăţat. Am învăţat 
numele fiecărui comitat din toate statele 
Americii și toate parohiile din Louisiana. 

- Cred că glumeșști... 

- Nu, nu, le știu pe toate! Pune-mă la 
încercare cu vreun stat. 

Fiindcă trăisem mai mulţi ani în South 
Carolina, m-am gândit să îl întreb: 

- Ce zici despre South Carolina? 

— Abbeville, Anderson... 


Și omul a continuat înșiruirea alfabetică 
până când a terminat întreaga listă. A numit 
fiecare comitat. Apoi a zis: 


- Mai gândește-te la unul. 
— O, nu-i nevoie, m-ai convins! 


Acest om avea, în mod evident, o educaţie 
limitată. Și totuși, mintea îi era foarte ageră. 
Nu știu la ce i-ar fi folosit cunoștințele pe 
care le acumulase. Unica utilizare posibilă la 
care mă puteam gândi era situaţia în care ar 
fi participat la o emisiune-concurs, iar 
întrebarea ar fi fost: „Spune-mi numele 
fiecărui comitat din toate statele Americii.“ 
Probabil că tovarășul meu de drum ar fi fost 
singurul om capabil să răspundă corect. 


Ce încerc să subliniez este: dacă ar fi avut o 
imagine de sine compatibilă cu IQ-ul său, 
fără îndoială că bărbatul cu pricina ar fi 
învăţat destule lucruri care să îi fie realmente 
de folos. 


Acum câţiva ani, am citit că omul de serviciu 
de la primăria din Portland, Oregon, avea un 
IQ de 173. M-a intrigat informaţia, iar mai 
târziu m-a uimit și interviul cu el. Reporterul îl 
întrebase de ce naiba lucra ca îngrijitor la 
primărie dacă avea un IQ de 173. lar el 
răspunsese: „Am vrut un job în care nimeni 
să nu poată profita de mine.“ 


Mă rog, nu știu cum te-ai simţi tu dacă ai 
discuta cu o persoană având un IQ de 173, 
însă dacă asta mi s-ar întâmpla mie, eu aș fi 
cel îngrijorat că se va profita de mine. Dar nu 
mi-aș face nici cea mai mică grijă dacă aș 


sta de vorbă cu un om de serviciu. Ți-o 
garantez. 


Nu e oare cel mai ciudat lucru pe care l-ai 
auzit vreodată? Acel individ nu voia să profite 
nimeni de el. Ei bine, așa cum înţeleg eu 
ierarhiile, este mai probabil ca un om să 
profite de un biet îngrijitor decât de multe 
alte persoane - dar imaginea lui de sine era 
cea care l-a făcut să considere că se afla 
acolo unde își dorea să fie. 


Nu uita, educaţia și inteligența sunt două 
lucruri diferite. De exemplu, Henry Ford a 
abandonat școala la 14 ani, chiar dacă, după 
cum bine știm azi, era extrem de inteligent. 
Cei mai de succes trei oameni pe care i-am 
cunoscut vreodată abia terminaseră clasa a 
treia, a cincea, respectiv a opta. Toţi au avut 
un succes colosal și IQ-uri foarte mari. 
Numai că, întâmplător, educaţia lor formală 
era destul de limitată. Precizez asta 
deoarece se întâmplă adesea ca oamenii să 
spună: „Motivul pentru care am o stimă de 
sine scăzută este că am terminat doar...“, ca 
apoi să numească ultima clasă absolvită. 


Învăţarea permanentă 


Permite-mi să îţi împărtășesc o informație 
uluitoare. Cel puţin așa mi s-a părut mie. 
Ştiai că, dacă ajungi să obţii un doctorat, mai 
puţin de o jumătate de procent din totalul 
cunoștințelor pe care le-ai dobândit au fost 
acumulate în urma învăţării într-un cadru 
formal? lar asta dacă ajungi să îţi iei 


doctoratul. Adevărul este că rareori învăţăm 
din alte surse. 


Știai că, până în momentul când un copil 
împlinește șase ani, două treimi din 
cunoștințele pe care le va avea vreodată au 
fost deja învăţate? Știai că, potrivit 
descoperirilor unui studiu realizat în 
Missouri, până la vârsta de trei ani, un copil 
și-a însușit deja două treimi, adică între 60 și 
65% din vocabularul uzual? 


De ce ţi-am oferit informaţiile de mai sus? 
Pur și simplu pentru a-ţi arăta că procesul de 
învăţare continuă pe toată durata vieţii 
noastre. Și, cu toate acestea, unii oameni nu 
reușesc cu adevărat să atingă succesul 
decât după ce împlinesc 40, 50, 60 sau 70 de 
ani - ori chiar cât Grandma Moses:. Nu își 
dau seama de asta decât după ce înaintează 
în vârstă. 


Nu mă interesează de câte ori se învârte 
pământul în jurul soarelui, în timp ce tu stai 
pe această minge de noroi. Nu asta 
contează. Important este că trebuie să 
înțelegem cu toţii că putem începe chiar 
astăzi, din punctul în care ne aflăm, să facem 


schimbări care vor avea efecte de o 
însemnătate considerabilă. 


Acum, n-aş vrea să mă înţelegi greșit. Nu 
minimalizez rolul educației. Sunt un 
susţinător fervent al ei. În fiecare an, petrec 
în medie două ore pe zi pentru a-mi 
îmbunătăţi educaţia. Tot ce încerc să îţi 
transmit este că educaţia nu se limitează 
nicidecum la sala de clasă. Nu trebuie să îţi 
faci griji dacă ieși dintre pereţii ei. Ai 
posibilitatea fie să te întorci în clasă și să 
înveţi mai multe, fie să îţi transformi propria 
viaţă într-o sală de clasă și să înveţi astfel 
ceea ce trebuie să știi. 


Îţi poţi schimba imaginea. 


CAPITOLUL 2 
Incepe 
cât mai devreme 


Poţi schimba ceea ce ești și poţi schimba 
unde ești, dacă îţi schimbi modul de a gândi. 


În momentul în care scriu aceste rânduri, 
sunt absolut convins că poţi câștiga 50 000 
de dolari pe an și totodată să fii un ratat sau 
poţi câștiga 10 000 de dolari pe an și să fii 
un om de succes. Vorbesc despre ceva mai 
mult decât despre nivelul de trai. Vorbesc 
despre calitatea vieţii. Însușirile unui om l-ar 
putea determina pe acesta să câștige mai 
mult decât un altul. În orice caz, o idee 


demnă de a fi luată în considerare este să 
folosim cât mai eficient posibil ceea ce 
avem. 


Succesul nu rezidă în comparaţia dintre ce 
faci tu și ce face altă persoană; el constă în 
ce faci tu în comparaţie cu ce ești capabil să 
faci folosindu-te de ceea ce deții și de ceea 
ce ţi-a fost dat. Care sunt, în esenţă, cauzele 
unora dintre dificultățile pe care le 
întâmpinăm în viaţa din ziua de astăzi? Ei 
bine, societatea noastră negativistă este 
cauza majoră pentru o proastă imagine de 
sine. 


În cartea sa, What to Say When You Talk to 
Your Self, Shad Helmstetter scrie că, până la 
împlinirea vârstei de 18 ani, unui copil 
obișnuit i se va fi spus de aproximativ 148 
000 de ori „Nu“ sau „Nu ești capabil să faci 
asta“. Ei bine, dacă ţi se repetă la nesfârșit 
asemenea lucruri, până la urmă vei fi tentat 
să le crezi. Noi, ca indivizi, am fost crescuţi 
într-o societate care, în esenţă, este 
negativistă. Îţi voi povesti doar câteva dintre 


incidentele pe care le consider 
reprezentative pentru ceea ce încerc să îţi 
explic. 


Vorbele contează 


De câte ori ai auzit sintagma „terrible twos"2? 
Îmi amintesc foarte bine o zi anume în care 
fusesem plecat din oraș, apoi mă întorsesem 
acasă. Prima noastră nepoată avea pe atunci 
doi ani, iar când am intrat pe ușă s-a uitat în 
sus și a zis: „Uite-l pe bunicul!“ Și-a luat avânt 
și a venit în fugă spre mine, emanând o 
feminitate minunată. Un păr superb, lung și 
blond pe care orice producător de șampon 
din lume și-ar dori să îl folosească în 
reclamele lui. Un zâmbet la care orice 
companie producătoare de pastă de dinţi ar 
jindui instantaneu, o personalitate care ar 
stârni invidia copiilor-vedetă de la televizor și 
o inteligenţă care l-ar fi impresionat până și 
pe Einstein. 


Acum, vreau să înţelegi că spun aceste 
lucruri obiectiv, fără  părtinire, fără 
prejudecăți, exact aşa cum le-ar spune orice 
bunic. Eu doar subliniez asta. Am luat în 
brate superba gălușcă de feminitate, am 
aruncat-o ușor în aer, apoi am prins-o și am 
strâns-o în brațe. Copila s-a uitat fix la mine 
și a zis: „Te iubesc, bunicule.“ 


Îţi poţi imagina pe cineva numind acești ani 
„teribilii doi“? Sunt grozavii doi, extraordinarii 
trei, fantasticii patru, fabuloșii cinci, superbii 
șase, senzaţionalii șapte. Și ghici care este 
imaginea de sine a fetiţei pentru că noi 


credem asta? Exact! Ea va avea o imagine de 
sine sănătoasă, fiindcă a fost susţinută și 
încurajată. 


Așadar, care este problema de bază? 


Într-o zi, luam prânzul la un restaurant cu 
autoservire din Dallas. În fața noastră, la 
coadă, era o copilă care plângea. O doamnă 
cu înfățișare de bunicuţă s-a aplecat spre ea 
și a întrebat-o: „Care-i problema, scumpo?“ 
Răspunsul a venit din partea tatălui: „E rea, 
asta-i problema. E pur și simplu rea.“ 


Altă dată, eram în Atlanta, Georgia, când un 
bărbat a venit la mine la birou cu cele trei 
fetițe ale sale. Mi le-a prezentat pe acele trei 
copile frumoase: „Ea este cea care nu vrea 
să mănânce. Ea este cea care plânge mereu. 
Ea este cea care nu o ascultă pe maică-sa. 
Ce făcea bărbatul, de fapt? Le spunea direct, 
chiar acolo: Îmi creați probleme, îmi creați 
probleme, îmi creați probleme. Exact asta 
auzeau fetiţele lui. 


Adeseori, le fac părinţilor complimente cu 
privire la copiii lor, spunând: „Ce tânăr bine- 
crescut!“ Sau: „O, ce domnișoară isteaţă!“ 
Sau: „Ce copil minunat aveţi!“ Sau: „Este un 
mic gentleman!“ Sau: „Este un puști 
extraordinar!“ Cu toate acestea, mulţi părinţi 
îmi răspund: „Mda, am avut noroc până 
acum, dar știm că vor deveni cât de curând 
adolescenţi.“ Ce realizează spunând astfel 
de lucruri? Își programează copiii să devină 
rebeli și să le facă probleme în viitor. Treaba 
asta mă uluiește de-a dreptul. 


Eram în Nashville, Tennessee, la aeroport. Pe 
când mă îndreptam către terminal, urmând 
să mă sui în avion, am trecut pe lângă o 
mamă cu băieţelul ei, un copil foarte drăguţ 
de vreo patru sau cinci ani. Mergea încet, pe 
tocurile pantofiorilor săi. De când e lumea și 
pământul se știe că niciun copil nu a mers 
vreodată cu viteza potrivită. Și, în timp ce 
treceam pe lângă ei, mama s-a întors către 
băieţel și i-a zis: „Hai mai repede, prostule, o 
să pierdem avionul!“ Exact așa, cuvânt cu 
cuvânt. 


Eram în Fresno, California, făcând jogging în 
parc. În vreme ce alergam, am trecut pe 
lângă o bunică și nepoata ei. O fetiță în 
vârstă de vreo cinci ani, foarte frumoasă. 
(Să-ţi explic cât de frumoasă era: semăna de 
minune cu nepoţica mea. Dacă asta nu te-a 
lămurit, atunci nu știu ce altceva ar putea s-o 
facă.) Pe când le depășeam, am auzit doar 
aceste vorbe: „Te vor băga la închisoare 
pentru asta.“ Chiar așa, fetița avea patru sau 
cinci ani și cineva urma să o bage la 
închisoare? Ce comentariu dăunător! 


Bill Glass, care a purtat cruciade în închisori 
de pe întregul teritoriu al Statelor Unite, fost 
jucător profesionist de fotbal pentru 
Cleveland Browns, susține că mai mult de 
90% dintre bărbaţii și femeile care se află în 
penitenciare în zilele noastre sunt de fapt 
oameni cărora părinţii le-au spus în mod 
repetat: „Într-o zi vei ajunge la închisoare.“ 


Jim Sundberg, marele catcher al echipei de 
baseball Texas Rangers şi, ulterior, al 


campioanei mondiale Kansas City Royals, 
relatează că atunci când era copil și trăia în 
Fresno, California, tatăl lui îi zicea în 
permanenţă: „Într-o zi, după ce vei mai 
crește, vei ajunge un mare jucător în Major 
League Baseball.“ Jim i s-a alăturat lui Bill 
Glass într-una dintre cruciadele lui prin 
închisori. Într-o pauză, când purtau o 
conversaţie lejeră, Jim i-a spus lui Bill: „Mă 
bucur extrem de mult că nu mi-am 
dezamăgit tatăl după ce am crescut.“ Un 
prizonier aflat în apropiere l-a auzit și a 
intervenit în discuţie: „Știi ce? Nici eu nu mi- 
am dezamăgit tatăl când am crescut. Sunt 
exact acolo unde mi-a spus mereu că voi fi.“ 


Dacă acei doi taţi din Dallas și Atlanta, mama 
din Nashville sau bunica din Fresno ar fi venit 
să mă întrebe: „Ce mă sfătuiești să fac 
pentru a distruge imaginea de sine, 
atitudinea de învingător, entuziasmul, pofta 
de viaţă, creativitatea, interesul, iubirea și 
mărinimia... Ce mă sfătuiești să fac pentru a 
distruge toate astea din copilul meu?“, i-aș fi 
răspuns fiecăruia dintre ei: „Ține-o tot așa, 
ești pe drumul cel bun.“ 


Încredere în viitor — putere în prezent 


Am povestit toate acestea pentru a sublinia 
că una dintre principalele cauze ale unei 
proaste imagini de sine o constituie faptul 
că, în mult prea multe cazuri, ideile care îi 
sunt băgate în cap copilului au o negativitate 
extrem de accentuată. Dacă provii dintr-un 
astfel de mediu, nu mai sta cu capul plecat 
din pricina asta. Trecutul tău are un cuvânt 


greu de spus asupra prezentului, însă nu mă 
voi opri din a repeta vorbele doctorului Tony 
Campolo: „Trecutul este important deoarece 
îți influenţează prezentul, dar nu este la fel de 
important ca modul în care îţi vezi viitorul.“ 


Prietenul meu John Maxwell a spus-o altfel: 
„Dacă există încredere în viitor, există putere 
în prezent.“ Voi continua să insist asupra ideii 
de a-ţi dezvolta credinţa în viitor, 
determinându-te să vezi cine ești și de ce 
anume eşti capabil. Doctorul J. Allen 
Peterson susţine că există trei lucruri pe care 
le putem face pentru copiii noștri, astfel încât 
să le oferim un start magnific în viaţă. lar 
aceste trei lucruri, cu mici adaptări, se aplică 
de minune și adulţilor. El le numește „Cei trei 
A“ — acceptare, afecțiune, aprobare. 


Primul A este acceptarea. Toată lumea vrea 
să fie acceptată. Dacă ne acceptăm copiii 
necondiţionat, atunci le creăm sentimentul 
de apartenenţă, sentimentul de siguranţă, 
care vor conta extrem de mult, influențându- 
le viaţa într-un mod pozitiv. 


Al doilea A este afecțiunea. lată un element 
de o importanţă crucială, în mod special 
când e vorba despre relaţia dintre taţi și 


băieţeii lor. Doctorul Ross Campbell, 
psihiatru din Chattanooga, spune că, în mod 
obișnuit, un băiat de șase ani primește 
numai o șesime din îmbrăţișările și sărutările 
de care are parte o fetiță de aceeași vârstă. 
El subliniază faptul că, în clasa întâi, băieţii 
intră în necazuri de șase ori mai mult decât 
fetele. Sunt de nouă ori mai predispuși să 
aibă dificultăţi de vorbire, iar la vârsta de 10 
ani, riscul de a necesita consiliere 
psihologică este de 10 ori mai mare în cazul 
lor decât în cel al fetițelor. Mai departe, Ross 
Campbell relatează că, în toţi anii petrecuţi în 
cercetare și practică efectivă, nu a cunoscut 
nici măcar un om, bărbat sau femeie, care să 
aibă vreo disfuncţie sexuală dacă tatăl său a 
fost blând, grijuliu, atent și afectuos. 


Și totuși, există mulţi taţi de tip macho man 
care zic: „Dacă îmi pup băieţelul, probabil că 
o să ajungă efeminat“, când exact opusul îl 
reprezintă adevărata afecțiune. Acum, 
motivul pentru care am insistat asupra taţilor 
este fiindcă știu că majoritatea mamelor le 
vor oferi băieţeilor toate îmbrăţișările și toți 
pupicii care le sunt necesari. Și taţii fac o 
treabă destul de bună, însă doar până ce 
micuţii împlinesc patru sau cinci ani. După 
această vârstă, când copiii au cea mai mare 
nevoie, încep să se îndepărteze de ei. Atunci 
încep dificultăţile. Odată ajunși la opt sau 
nouă ani, acești copii cred că a fi îmbrăţișaţi 
e ultimul lucru de dorit. Dar, permite-mi să îţi 
spun, acesta e, de fapt, primul lucru pe care 
ei și-l doresc. Se presupune că trebuie să 
respingă îmbrăţișările deoarece și prietenii 


lor le resping. Însă tocmai atunci devin 
extraordinar de importante. 


Al treilea A este aprobarea. Când le oferim 
copiilor aprobarea, iar ei o primesc, atunci nu 
vor fi tentaţi să încerce droguri sau să 
întreţină relaţii sexuale la vârste fragede. Nu 
vor simţi nevoia să facă asemenea lucruri, 
fiindcă au parte de aprobare acasă. În locul 
procedurii obișnuite - pe care, din păcate, 
prea mulţi părinţi o urmează -, vrem să fim 
de partea pozitivă. La ce mă refer când spun 
„procedura obișnuită“? 


De pildă, copilul vine de la școală cu un test 
cuprinzând 20 de întrebări. În clasă, reușise 
să răspundă corect la 18 dintre ele. Cele 
două la care greșise fuseseră însemnate cu 
roșu. Ca părinţi, pe care dintre ele punem 
accentul? Ei bine, pe cele două greșite, iar nu 
pe toate celelalte la care răspunsese corect. 


Alteori, facem comentarii generalizatoare 
precum: „Tu niciodată nu arăţi drăguţ. Și 
totuși, este o mare diferenţă între a arăta 
neglijeni într-o zi și a nu arăta drăguţ 
niciodată. Sau: „Tu mereu scapi lucruri“, când 
un copil scapă din mână o farfurie ori alt 
obiect asemănător. Te rog, ai mare grijă în 
orice împrejurare de viaţă când rostești 
mereu sau niciodată, cuvinte care pot 
dramatiza diversele situaţii. Trebuie să fii 


foarte atent la ceea ce spui. Trebuie să repari 
ce a făcut copilul sau angajatul, nu să repari 
copilul sau angajatul. Poţi să critici ce s-a 
întâmplat, dar nu să cerți persoana. Trebuie 
să te confrunţi cu situaţia, încercând să o 
rezolvi. 


Ce alte lucruri cauzează o imagine de sine 
proastă? De exemplu, un om poate avea de-a 
lungul întregii vieţi o imagine de sine 
excelentă, dar aceasta poate fi distrusă de 
un singur moment traumatizant. Când soţul 
sau soția își anunţă partenerul: „S-a terminat 
între noi. Mi-am găsit pe altcineva“, 
prejudiciul adus imaginii de sine a celuilalt 
este imposibil de imaginat pentru cineva 
care nu a trecut niciodată prin așa ceva. 
Efectul e pur și simplu devastator. 


Poate că un om a fost un angajat valoros, 
care și-a susținut familia. Onest, sincer și 
credincios mulţi ani - iar apoi, într-o zi, are 
loc o fuziune sau se schimbă conducerea 
firmei și respectivul își pierde locul de 
muncă. Sau un sportiv, bunăoară, poate juca 
un meci de fotbal splendid, dar să rateze în 
ultima secundă. Toată lumea vorbește 
despre acel lucru care a mers prost în loc să 
vorbească despre toate celelalte care au 
mers perfect. Și asta poate avea un impact 
asupra imaginii de sine a persoanei în cauză. 


Conform spuselor doctorului James Dobson, 
în societatea noastră se acordă prea multă 
importanţă inteligenţei și frumuseţii. Totul se 
încadrează în această normă - atenţia, 
promovările, favorurile etc. Aici, trebuie să 


îmi recunosc o mică vină: și eu am tendinţa 
de a înclina în această direcţie. Am observat 
că, în societate, un copil foarte atrăgător 
primește o atenţie incredibil de mare, pe 
când altuia, care nu e frumos decât în ochii 
părinţilor săi, nu i se acordă atenţie mai 
deloc. Altfel spus, societatea transmite ideea 
că, dacă nu ești atrăgător din punct de 
vedere fizic sau dacă nu ești inteligent, nu vei 
ajunge prea departe în această lume. 


Calitățile necesare pentru succes 


Președintele companiei noastre ne-a 
înștiințat că avem acum peste 80 de 
salariați. Niciunul nu a fost angajat pentru că 
ar fi arătos. Întâmplarea face ca unii dintre ei 
să fie chipeși, dar și-au obținut jobul pentru 
că, fără excepție, sunt onești, au 
personalitate și integritate, sunt loiali și de 
încredere, știu să iubească, au o atitudine 
minunată, o imagine bună și relaţii grozave. 


Scopul lor este bine stabilit — ei înţeleg că 
poţi avea orice îţi dorești în viaţă doar dacă 
ajuţi suficiente persoane să obţină ceea ce 
își doresc. Noi toţi credem că acest lucru e 
foarte important. Da, unii dintre angajaţi sunt 
totodată extraordinar de inteligenţi. Evident, 
ne trebuie și asta. Însă eu împărtășesc multe 
dintre opiniile altor persoane: dacă cineva 
este necinstit, trag speranţa să fie un prost. 
Sincer vorbind, nu aș vrea să am ca angajat 
un escroc inteligent; mai degrabă aș accepta 
să am pe statul de plată un tâmpit. 


Așadar, ce căutăm în primul rând? 
Integritate. Ce anume cauzează o imagine de 
sine precară? Un om poate avea un semn din 
naștere, care va primi multă atenţie nedorită. 
Ar putea fi prea înalt ori prea scund, conform 
standardelor anumitor persoane. Ar putea fi 
prea gras ori prea slab, ar putea avea bărbia 
dublă (indiferent ce naiba o mai însemna și 
asta), ar putea avea probleme cu dantura. 
Din pricina accentului pus de noi pe 
frumuseţea fizică, multă lume, atunci când 
vede un individ, sau când individul respectiv 
se privește în oglindă, judecă o personalitate 
de miliarde de dolari pornind de la ideea că 
s-ar putea să nu aibă toate calităţile fizice 
necesare sau considerate dezirabile în 
societatea noastră. 


Mă gândesc acum la trei oameni. Întâi, la 
Eleanor Roosevelt. Apoi la Jimmy Durante. Și 
la Humphrey Bogart. Când mă uit la 
fotografiile acestor persoane, constat că 
niciuna nu era prea atrăgătoare din punct de 
vedere fizic. Prima dată când s-a ridicat în 
picioare pentru a ţine un discurs, Eleanor 
Roosevelt a leșinat de faţă cu toată lumea. 
Nu cred că ar fi câștigat vreun concurs de 
frumuseţe nici măcar în cea mai bună zi a ei. 
Dar a luat ceea ce avea, adică o minte foarte 
alertă și inventivă, compasiunea pentru 
semenii săi, pofta de viaţă, interesul pentru 
ca lucrurile să fie făcute cum trebuie, și a 
devenit una dintre cele mai respectate 
personalităţi ale vremii sale. 


Mă uit la un om precum Jimmy Durante. 
Comediantul Jimmy Durante nu era tocmai 


bun de tras în poză. Avea un nas care părea 
de două ori mai mare decât al majorităţii 
oamenilor. Ceea ce ar fi putut să reprezinte 
un mare dezavantaj pentru el. În schimb, a 
atras în permanenţă atenţia mulțimilor 
asupra lui, iar în felul acesta a câștigat 
realmente o avere. A luat lămâile și a făcut 
limonada despre care am auzit cu toţii.: 


Nici Humphrey Bogart nu s-ar fi calificat în 
finala vreunui concurs de frumuseţe 
masculină. Dar a luat propria duritate și, 
aplicându-i talentul său înnăscut, a stârnit 
admiraţia a milioane de oameni. Milioane de 
bărbaţi erau mai atrăgători din punct de 
vedere fizic, însă Bogart avea ceva aparte și 
a fost hotărât să își dezvolte acel ceva 
aparie. 


Și mă mai gândesc la o femeie în vârstă de 
38 de ani care a spus că s-a născut urâtă, iar 
apoi a devenit de speriat. Cu alte cuvinte, nu 
era nicidecum o regină a frumuseţii. La 38 de 
ani, a luat o carte de dezvoltare personală, a 
citit-o și a îmbrățișat ideea că ar putea să își 
transforme viaţa într-una de succes. Și-a 
amintit că, atunci când era la facultate, avea 
darul de a-i face pe oameni să râdă. Așa că a 
ales să își clădească o carieră din a-i face pe 
oameni să râdă. Phyllis Diller a ajuns să 
câștige un milion de dolari într-un singur an. 
Mai târziu, a recurs la o mulţime de operații 
estetice, astfel că a devenit mult mai 
atrăgătoare decât fusese în urmă cu 30 de 
ani, pe când își schiţa viitorul. 


Aceste povești spun răspicat două lucruri: 1) 
ia ceea ce ai și 2) folosește-te de ceea ce ai. 


© _ CAPITOLUL3 
Fără comparații, 
te rog 


O altă cauză generatoare de imagini de sine 
modeste constă în folosirea nedreaptă a 
comparaţiilor între experienţe, care nu au 
absolut nimic în comun cu aptitudinile. De 
exemplu, când locuiam la Dallas, pe Dilbeck 
Lane, într-o seară a plouat cu găleata și, 
dintr-un motiv ciudat pe care nu voi reuși să-l 
înțeleg niciodată, am hotărât ca exact în 
acea noapte să îmi bag mașina în garaj. Am 
decis să conduc până la garaj, luând-o pe 
aleea din spatele casei, care nu era pavată. 
Asta a fost prima greșeală. M-am împotmolit 
iremediabil chiar lângă propria locuinţă, pe 
aleea cu pricina. Am trudit, am transpirat și 
am tocit cauciucurile mașinii și așa mai 
departe, chinuindu-mă să ies din noroi. 


Apoi m-am gândit: Ei, lasă, nimeni altcineva 
nu va fi atât de nebun, încât să o apuce pe 
această alee taman în seara asta. Voi lăsa 
mașina aici peste noapte. 


În dimineaţa următoare, am solicitat un 
camion de remorcare. Numai oamenii 
negativiști cheamă tractările, dar în acel 
moment chiar aveam nevoie de un vehicul 
special care să mă scoată de acolo. 
Angajatul de la tractări a venit să evalueze 
situaţia. Întâmplarea face că, înainte de a-l 
suna pe tip, încercasem iarăși să scot singur 
mașina. Împrăștiasem nisip, cărămizi și 
scânduri și îmi uzasem cauciucurile cât le-aș 
fi uzat într-un voiaj până în Jackson, 
Mississippi, și retur, în tentativa de a ieși din 
groapa aceea. 


Până la urmă, frustrat, am renunţat și i-am 
chemat pe cei de la tractări. Un tip în vârstă 
s-a uitat puţin, apoi mi-a zis: 


- Dă-mi cheile. 

- Ce ai de gând să faci cu ele? l-am întrebat. 
- Cred că pot scoate mașina de-acolo. 

- Frate, e imposibil! M-am chinuit să fac asta 
toată seara și toată dimineaţa. 

- Totuși, aș vrea să încerc. 


Fiindcă sunt o persoană extrem de amabilă, 
manierată, grijulie și înţelegătoare și, cum nu 
doream să îl fac pe bătrân să se simtă prost, 
i-am dat cheile. Eram pregătit să fiu tot atât 
de amabil și manierat și când va fi eșuat în 
încercarea de a scoate mașina. Urma să îi 
zic: „Păi, e destul de adânc îngropată, așa că 
nu trebuie să te necăjești. Și eu m-am căznit 
degeaba o grămadă de timp ca să o scot de 
acolo.“ 


Bărbatul s-a suit la volan, a băgat cheia în 
contact, a pornit motorul, a virat un pic spre 
stânga, a făcut un balans de două ori și, în 
aproximativ șapte secunde, a scos mașina 
din locul în care se împotmolise - simplu ca 
bună ziua! Fusese atât de ușor, încât, după 
ce a înconjurat casa și s-a întors, se simţea 
stânjenit de treaba asta. Nici nu-i venea să 
mă privească în ochi. 


l-am zis: 

- Frate, cum naiba ai reușit să faci așa ceva? 
- Păi, am copilărit aici, în estul Texasului, și 
scot mașini din gropi mai adânci decât asta 
de pe la 12 ani. 


Omul acela nu era mai deștept decât mine, 
doar că avea o altă experienţă. Vezi tu, nu 
trebuie să te simţi niciodată inferior din 
cauză că altcineva are o experienţă diferită 
de a ta. Eu m-aș simţi pierdut până și în 
departamentul de livrări de la firma unde 
lucrez. Complet pierdut! Mi-ar fi aproape 
imposibil să expediez ceva la preţul corect, la 
adresa corectă, punând și eticheta corectă. 


De multe ori, ne uităm la doctori cu o 
admiraţie absolută. Și mie mi se întâmplă. 
Sunt uimit că medicii pot învăţa cuvintele 
acelea sofisticate și, pe deasupra, pot să le 
identifice, asociindu-le cu anumite părţi ale 
corpului și cu anumite simptome ale 
pacienţilor — și toate celelalte merite ale lor. 
Dar când te gândești câţi ani au mers la 
școală, când te gândești la miile de ore de 
practică, îţi dai seama că există 
probabilitatea ca, dacă tu și cu mine am fi 


petrecut același număr de ore studiind 
medicina, să fi devenit și noi medici. 


Pun pariu cu tine pe nouă dolari și cinci cenți, 
non-pariul meu favorit, că, dacă medicul cel 
genial ar primi chiar acum postul tău, ar fi 
incapabil să se descurce, până când nu 
acumulează experienţa pe care o ai tu la acel 
loc de muncă. Este în regulă să admiri alţi 
oameni, alţi profesioniști. Eu o fac. Știu că și 
tu o faci. Este în regulă să îi admiri, dar asta 
nu are nicio legătură cu poziţia ta în ierarhia 
socială. Tu ești bun la ceea ce faci și poţi 
deveni tot mai bun în domeniul tău. 


Există pe planetă aproximativ un miliard de 
chinezi, iar toţi cei cu vârsta de peste un an 
pot face un lucru pe care eu nu îl pot face și 
pun pariu că nici tu. Ei pot vorbi limba 
chineză. Dar asta înseamnă că sunt mai 
deștepţi decât noi sau înseamnă doar că au 
o experienţă diferită? Există aproximativ 
șapte milioane de australieni în stare să facă 
o chestie care pe mine m-ar speria de 
moarte. Ei pot conduce pe partea cealaltă a 
șoselei. Dar asta înseamnă că sunt mai 
deștepţi decât noi? Nu. Înseamnă doar că au 
o experienţă diferită. 


Ceea ce încerc să spun e că trebuie să te 
concentrezi asupra aspectelor pozitive, nu 
asupra celor negative. Te rog, nu te simţi 


inferior pentru că altcineva poate să facă un 
anumit lucru mai bine decât tine. 


Zilele trecute, am schiţat o listă cu lucruri pe 
care nu le pot face. Nu pot să îmi completez 
singur declaraţia unică privind impozitul pe 
venit. Nu mi-am putut extirpa singur 
amigdalele. Nu îmi pot plomba singur 
dantura. Nu știu nimic despre cum se repară 
un automobil; totuși, am reușit să înnădesc o 
curea de transmisie când eram foarte tânăr. 
Nu pot repara nimic de natură electrică. 
Există mii de lucruri pe care nu le pot face. 
Dar asta nu mă deranjează și sper că nici pe 
tine nu te supără că alte persoane pot face 
toate lucrurile care ţie ţi se par imposibile. 
Știu să vorbesc și știu să scriu și acestea 
sunt lucrurile asupra cărora mă concentrez. 
Ce încerc să zic? Încerc să te sfătuiesc să îţi 
găsești punctele forte și să ţi le dezvolți. 


În urmă cu nouă ani, mi-am dat seama că nu 
sunt un om de afaceri bun. Mi-a trebuit timp 
ca să recunosc asta, dar am înţeles că într- 
adevăr nu eram, așa că am început să caut o 
persoană organizată, care să știe cum să 
conducă un business, care să fie un manager 
priceput, iar acesta a fost momentul intrării 


în scenă a lui Ron. Când ni s-a alăturat, 
echipa noastră avea cam 12 oameni. Acum, 
suntem peste 80. Angajarea lui mi-a oferit 
timpul necesar pentru a mă ocupa de 
lucrurile pe care știu să le fac. Am adus pe 
altcineva pentru a face lucrurile pe care el 
știe să le facă bine. 


De vreme ce nu putem fi campioni la toate, 
multe persoane au tendinţa firească de a 
minimaliza talentele sau calităţile la care 
chiar excelează. Pe parcurs, uneori ajungem 
să afișăm o falsă modestie. Nu ar trebui să 
ne gândim că suntem mai buni sau mai răi 
decât altcineva. Ca indivizi, suntem unici și 
diferiţi fată de oricine altcineva. 


Aproximativ 11 miliarde de oameni s-au 
perindat pe acest pământ, însă niciodată nu 
au existat doi care să fie identici. Îți pot 
spune cu toată sinceritatea că ești cu 
adevărat unic. În mod categoric, ești diferit. 
Trebuie să înţelegi asta. Te va ajuta în 
privinţa ameliorării imaginii de sine. 


La una dintre întruniri, o femeie a venit la 
mine și mi s-a adresat: „Domnule Ziglar, am 
32 de ani. Mi-am procurat toate casetele 
dumneavoastră audio. Într-una dintre ele, 
repetaţi: «Spune-le copiilor tăi că-i iubești. 
Spune-le că-i iubești.» În cei 32 de ani ai mei, 
nimeni nu mi-a declarat niciodată că mă 
iubește. Niciodată nu le-am spus fetiţelor 
mele, care au opt și zece ani, că le iubesc, 
dar am tot ascultat caseta aceea și 
dumneavoastră mă îndemnați mereu de pe 
bandă: «Spune-le copiilor tăi că-i iubești.» Aţi 


explicat și că, dacă nu le zic asta, atunci 
când vor crește și se vor căsători, nu le vor 
spune niciodată nepoților mei că sunt iubiţi. 
Cineva trebuie să rupă cercul vicios.“ 


Doamna a adăugat: „Într-o zi, am răbufnit. Le- 
am spus răspicat că le iubesc. Pentru o clipă, 
au rămas șocate, iar apoi m-au apucat 
amândouă și au început să mă îmbrăţișeze... 
Din acel moment, totul a devenit mult, mult 
mai ușor." 


Și a încheiat: „Domnule Ziglar, nu v-ar veni să 
credeți ce probleme psihice aveau fetele 
mele. Erau rele, îngrozitoare, uneori regresau 
până la comportamentul unor copii mult mai 
mici. Dar la 60 de zile după ce am început să 
le spun că le iubesc, 98% dintre probleme s- 
au rezolvat!“ 


Profetul din străvechime a zis bine când a 
afirmat că dragostea nu va pieri niciodată.* 
Sunt absolut convins că iubirea va îndrepta 
nenumărate greșeli. 


Acum, te rog să mă înţelegi bine. Ultimul 
lucru pe care vreau să îl fac este să 
copleșesc pe cineva cu sentimente de 


vinovăţie. Trecutul a rămas în spatele nostru, 
dar dacă te uiţi în urmă și spui: „O, dacă aș fi 
făcut asta, lucrurile ar fi fost diferite“, atunci 
mesajul meu nu a reușit să ajungă la tine. 
Vreau să privim cu toţii spre viitor. Deși am 
comis multe greșeli ca părinte, am 
convingerea că în familia mea am făcut tot 
ce am putut mai bine cu informaţiile pe care 
le-am avut și în condiţiile specifice vremurilor 
respective. Sunt sigur că și tu ai făcut, sau 
faci, exact același lucru. 


Uită trecutul, dar învaţă din experienţele 
trecutului. Adună noi informaţii și aruncă o 
privire proaspătă spre viitor, folosind ceea ce 
ai. Poţi face ceva pentru a influenţa viitorul, 
dar nu poți face nimic pentru a schimba 
trecutul. 


| CAPITOLUL 4 
Manifestări ale unei 
imagini de sine precare 


Acum, vom trece la cea de-a doua etapă din 
construcţia imaginii de sine. 


Un bătrânel mergea pe stradă vorbind singur, 
iar cineva l-a oprit și l-a întrebat: „Ascultă, 
prietene, de ce vorbești de unul singur?“ 


Bărbatul în vârstă i-a răspuns: „Păi, din două 
motive. În primul rând, îmi place să stau de 
vorbă cu oameni inteligenţi. În al doilea rând, 
îmi place să ascult oameni inteligenţi.“ 


Ei bine, aș zice că bătrânelul cu pricina avea 
o imagine de sine destul de bună. De altfel, și 
doctorul Joyce Brothers, psiholog, susține că 
persoanele care vorbesc singure au o 
inteligență un pic peste medie. Pe aceia 
dintre voi care procedează așa îi încurajez să 
continue. Însă, totodată, aș vrea să exprim o 
opinie personală. Consider că este în regulă 
să îţi răspunzi singur, dar dacă te surprinzi 
vreodată spunându-ţi: „Nu, nici pomeneală!“, 
înseamnă că ai întrecut măsura. Înseamnă 
că exagerezi. Și nu vrem să ajungem într-o 
asemenea situaţie. 


Am fost crescut în orășelul Yazoo City, 
Mississippi, și știu că mulţi oameni încearcă 
să îi impresioneze pe alţii lăudându-se că 
sunt din Yazoo City, dar, crede-mă, eu chiar 
sunt de acolo. M-am născut în L.A., asta 
însemnând Lower Alabama, și am copilărit în 
Yazoo City. Nu este un loc mare; doamna 
care vinde produse Avon răspunde și de 
trasul clopotelor la biserica locală. Da, într- 
adevăr, este mic. Strada principală trece prin 
spălătoria auto. Pentru a face ca urbea 
noastră să pară mai mare, am atârnat o 
oglindă la capătul străzii principale. Nu avem 
ceea ce se cheamă un beţiv al satului; există 
un comitet care împarte această 
responsabilitate. La un moment dat, am avut 
un proiect de modernizare urbană și am vrut 
să trasăm o dungă pe mijlocul străzii 
principale. Atât că, înainte de asta, am fost 
nevoiţi să lărgim strada - cum spuneam, nu 
e un loc mare. 


Nu mă deranjează să fac glume despre 
localitatea mea de baștină, ba chiar îmi 
place, și îţi voi spune imediat de ce. Yazoo 
City este orașul natal al fostului președinte al 
Asociaţiei Medicale Americane. Este orașul 
natal al ultimului președinte al Organizaţiei 
Americane a Barourilor, orașul natal al 
fostului președinte și vicepreședinte care a 
condus Convenţia Baptistă Sudică și orașul 
natal al comediantului Jerry Clower. Este 
orașul natal al fostului președinte și editor al 
Harper's, precum și orașul natal al câtorva 
distinși juriști. N-am habar ce s-a întâmplat 
cu ceilalţi trei. Pot face glume despre 
oamenii din oraș pentru că au o imagine 
bună datorită a ceea ce au realizat în viaţă. 


Unul dintre modurile prin care îţi poţi da 
seama dacă o persoană are o imagine de 
sine bună, sănătoasă constă în felul cum 
reacționează atunci când cineva o ia un pic 
peste picior. Astfel, persoana care nu are o 
imagine de sine bună, sănătoasă pur și 
simplu nu suportă când cineva o tachinează. 
la totul foarte personal. Privește lucrul ăsta 
ca pe o critică sau ca pe o bătaie de joc, fără 
să priceapă că printr-o tachinare benignă i se 
aduce, de fapt, un compliment. 


Confruntarea 


Confruntarea nu aduce mereu soluţia la o 
problemă; dar, până când nu te confrunţi cu 
problema, nici nu vei găsi vreo soluţie pentru 
ea. Ceea ce vom face în acest capitol este să 
analizăm manifestările unei imagini de sine 
deficitare. Dacă recunoaștem semnele în 
cazul altor persoane, dar și la noi înşine, 
putem înfrunta problema și o putem rezolva. 
Atunci când am identificat corect problema, 
tocmai am făcut un pas important către 
soluţionarea ei. 


La vremea când eram un tânăr comis-voiajor, 
aveam o problemă serioasă în privinţa 
imaginii de sine. Lucram în domeniul 
vânzărilor directe de 14 ani. Nu îţi pot spune 
de câte ori am renunţat să mai bat la câte o 
ușă. Mi se întâmpla în fiecare zi. Sunam la 
soneria unui potenţial client, iar apoi, în loc 
să mă duc să sun la ușa vecinului său, mă 
urcam în mașină și mergeam 32 de kilometri 
pe autostradă până la următorul potenţial 
client de pe listă. Îmi ziceam că ar trebui să 
planific din timp ceea ce urma să spun. 
Raționamentul meu era că, dacă aș fi avut 
abordarea corectă, aș fi reușit să intru în 
casa omului și să îi vând produsul. Dar dacă 
eram refuzat într-un loc, nu mă simţeam 
pregătit să merg la vecin. Mă foloseam de 
scuza că aveam de plănuit cum urma să îl 
îmbrobodesc. Realitatea este că nu puteam 
suporta încă o respingere la un interval atât 
de scurt — ceea ce pur și simplu însemna că 
aveam o imagine de sine foarte proastă. 


În prezent, folosesc termenul „respingere“ în 
mod deliberat, fără reţineri, pentru că mulţi 
oameni care întrebuințează cuvântul 
gândesc în același fel. Dacă aș fi înţeles 
despre ce vorbește Fred Smith în cartea sa 
You and Your Network, cu siguranţă aș fi avut 
mult mai mult succes la începutul carierei 
mele în domeniul vânzărilor. 


Fred spune că, atunci când sunt nepoliticoși 
și te resping, oamenii nu te resping pe tine 
personal. După părerea sa, nici nu se poate 
vorbi despre o respingere, ci despre refuzul 
încheierii unei tranzacții. Și mai spune că 
respectivii ar fi refuzat pe oricine le-ar fi bătut 
la ușă. Nu este vorba despre tine, nu are 
nimic de-a face cu tine. Totodată, Fred 
susține că, atunci când potenţialii clienţi te 
tratează chiar foarte urât, în cele mai multe 
cazuri nu este pentru că vor să te rănească. 
O fac din cauză că ei înșiși au o suferinţă. 
Prin urmare, dacă suntem în stare să 
înţelegem asta, vom găsi puterea să ne 
ocupăm de acei oameni mult mai eficient și, 
implicit, să ne ocupăm de noi înșine mult mai 
eficient. 


Ca tânăr om de vânzări, plecam pe teren cu 
gândul de a încheia tranzacţii, însă ajungeam 
să îi vizitez doar pe cumpărătorii aproape 
siguri ori pe clienţii cărora le vândusem și 
anterior ceva. De parcă trebuia să le mai 
repar o dată echipamentul. Ce aveam de 
făcut era foarte simplu. De fapt, tergiversam. 
Mergeam la magazinul alimentar pentru a-i 
lua copilului un litru de lapte, deși frigiderul 
era deja plin ochi cu lapte. Auzeam un „clic, 


clic, clic“ sau un „poc, poc, poc“ în cauciucul 
din stânga față, așa că mă duceam să îl 
verific la vulcanizare. Serios, doar nu era să 
ajung la ţară, să îmi cedeze cauciucul și să 
nu mai am cum să mă întorc în oraș! Toate 
acestea sunt pur și simplu manifestări ale 
unei imagini de sine modeste. 


Prietenul meu Chris Hegarty, care se numără 
printre cei mai remarcabili traineri din SUA în 
domeniul comerţului, afirmă că 63% dintre 
toate interviurile din vânzări se termină fără 
nicio tentativă reală de a încheia tranzacţia. 
De regulă, vânzătorul vorbește încontinuu, 
sperând că potenţialul client va spune în cele 
din urmă: „Bine, fie, îl cumpăr.“ Așa, nu va fi 
nevoit să își pună la bătaie preţiosul ego. 
Cea mai bună cale de a evita respingerea 
este să nu-i ceri niciodată potenţialului client 
să cumpere. lar unii oameni isteți din vânzări 
devin foarte pricepuţi în a face exact acest 
lucru. lată un motiv pentru care, după- 
amiaza, vei descoperi la cinematograf o 
mulţime de vânzători. Poate că te întrebi de 
unde știu că se duc la cinema după-amiaza. 
Păi, i-am văzut cu ochii mei, de-aia știu că 
sunt acolo după-amiaza. 


Respingerea sau refuzul 


Scuze și diversiuni asemenea celor de mai 
înainte sunt doar manifestări ale unei stime 
de sine șubrede. Prin urmare, trebuie să 
înțelegem care este diferența dintre 
respingere și refuz. De-acum, mezinul meu le 
înțelege foarte clar pe amândouă. Când, fiind 
de-o șchioapă, îmi cerea ceva și eu îl 


refuzam, nu se simţea absolut deloc respins. 
Simţea doar că tatăl său nu a priceput bine 
întrebarea. Nu se supăra pe mine; aștepta 
vreo cinci minute, dându-mi șansa de a 
corecta o greșeală evidentă. Asta trebuie să 
facem cu toţii: să înțelegem că nu eo 
respingere atunci când cineva refuză o 
anumită solicitare. Fie că discutăm despre o 
promovare, o mărire de salariu sau orice 
altceva, în majoritatea cazurilor este vorba 
despre o decizie de afaceri. Așadar, trebuie 
să o tratăm ca atare. 


Mulţi oameni vrednici nu primesc măriri de 
salariu, nici promovări din cauză că nu știu 
cum să le ceară. Au o atitudine greșită când 
cer, au resentimente, iar asta reprezintă un 
indiciu al celor de mai sus. Ei nu se apropie 
de un rezultat favorabil deoarece se simt 
respinși din start. Se așteaptă la încă o 
dezamăgire; în mintea lor persistă 
respingerea. Dacă aceasta este și situaţia 
noastră, trebuie să înţelegem exact cum stau 
lucrurile. Numeroși oameni nu cer măriri de 
salariu, fiindcă, în mintea lor, nu se văd pe ei 
înșiși primind un spor la leafă sau o 
promovare în funcţie. 


Când știi că ai merita o mărire de salariu, 
însă îţi este refuzată, sau dacă angajatorul 
zice: „Da, bineînţeles că sunt mulţumit de 
tine“ ori dacă spune: „Nu“ sau: „Poate“, nu te 
supăra din această pricină. Răspunde-i doar: 
„Sunt sigur că ai un motiv logic din 
perspectiva afacerii pentru care mă refuzi 
momentan. În primul rând, vrei să îmi spui 
care este motivul? Şi, în al doilea rând, ce pot 


face pentru a-mi câștiga dreptul la o mărire 
de leafă (sau o promovare)? Ce pot face 
pentru a-ţi ușura munca, astfel încât 
compania noastră să devină una mai 
productivă, mai profitabilă?“ 


Îţi garantez că, atunci când vei privi 
răspunsul din acest unghi, șansele tale vor 
crește considerabil. Felul în care te vezi pe 
tine este foarte, foarte, foarte important. Pe 
de altă parte, modul în care percepi valoarea 
pe care o reprezinţi pentru companie poate fi 
extrem de diferit de modul în care vede asta 
șeful tău. Trebuie să luăm în considerare 
ambele perspective. 


Prietenul meu Bill Gove, speaker profesionist 
cu experienţă de foarte mulţi ani, povestește 
despre un bărbat care fusese dat în judecată; 
viaţa lui urma să fie hotărâtă la proces. Era 
acuzat pentru uciderea cuiva, pentru 
îndesarea cadavrului într-o valiză și pentru 
tentativa de a expedia valiza peste graniţă, în 
Mexic. A fost prins în timp ce încerca să 
livreze bagajul, iar avocatul care îi pleda 
cauza s-a exprimat astfel: „Știu, doamnelor și 
domnilor juraţi, ce ar putea crede unii dintre 
voi. Știu ce crede legea. Aproape toți 
consideraţi că am un client care e un 
criminal nemilos, un om fără suflet, un 
ucigaș cu sânge-rece“ Și a continuat: 
„Adevărul este că a fost prins doar pentru că 


degetul mare al victimei ieșea din valiză. Voi 
îl vedeţi ca pe un criminal, eu îl văd ca pe un 
amărât care nu se pricepe la împachetat.“ Ei 
bine, iată că perspectiva poate fi destul de 
diferită. 


Manifestări evidente 


Să aruncăm o privire asupra câtorva 
manifestări evidente ale unei imagini de sine 
deficitare. 


De ce trebuie să știm care sunt semnele unei 
imagini modeste asupra propriei persoane? 
Fiindcă, atunci când le recunoaștem, le 
putem gestiona. Probabil că voi repeta asta 
de cel puţin trei ori până la sfârșitul cărţii de 
faţă. 


Nu poţi accepta complimente 


O persoană care are o proastă imagine de 
sine nu poate accepta un compliment. 


A 


De exemplu, îi spui cuiva: „Îmi place la 
nebunie rochia ta.“ lar doamna respectivă îţi 
răspunde: „Vechitura asta?“ 


[e 


Sau: „O, ce costum frumos pori!“ La care 
bărbatul complimentat de tine zice: „L-am 
luat de la un magazin cu haine secondhand.“ 


Sau: „Puiul ăsta e chiar delicios.“ Gospodina 
îţi răspunde: „Ei bine, ar fi trebuit să îl las la 
marinat un pic mai mult.“ 


Sau: „Ai predat un raport excelent.“ lar replica 
omului este: „Mi-aș fi dorit să am mai mult 


timp la dispoziţie ca să-l pregătesc. Of, ce 
păcat că nu m-au înștiințat mai din vreme...“ 


Efectiv, unii oameni nu pot accepta un 
compliment sincer. 


Tot ce trebuie să rostești după ce primești un 
compliment este un simplu „Mulţumesc“. 
Asta i-ar face pe toţi cei implicaţi să se simtă 
mult mai bine. 


O proastă imagine de sine se reflectă și în 
modul în care ne gestionăm viaţa personală. 
Când îi spui unui tânăr cu o imagine de sine 
lamentabilă că ar trebui să se ferească de 
droguri, ar fi gata să te strângă de gât. De 
cele mai multe ori, răspunsul lui, cel puţin 
acela din mintea sa, este: Nu-mi trânti mie 
asemenea prostii. Prietenii mă asigură că te 
fac să te simți într-al nouălea cer. Te fac să te 
simţi important. În plus, să zicem că drogurile 
nu sunt bune pentru mine. Ce contează? Sunt 
un nimic, sunt un nimeni. N-am ce pierde! O 
persoană cu o bună imagine de sine nu ar 
răspunde astfel. 


Când îi sfătuiești să înveţe și să respecte 
legea, dacă tinerii au o imagine de sine 
proastă, se întâmplă adeseori să fie atât de 
negativiști, încât să spună: „Nu-mi ajută la 
nimic. Cărţile au fost deja aruncate. Eu n-am 
primit o mână bună. Copiii bogaţi se vor 
alege cu toată distracţia. De ce nu m-aș 
distra și eu un pic acum?“ 


Dacă îi spui unei tinere cu o imagine de sine 
precară: „Ar trebui să te păstrezi pentru după 
ce te căsătorești“, primul ei gând este: Cine o 


să se mărite cu mine? Ce șanse am? De ce să 
nu mă distrez puţin chiar acum? Doar asta 
contează. Grupul meu de prietene îmi spune 
că trebuie să fac asta ca să fiu acceptată în 
gașcă. Oricum, n-am nimic de pierdut, de ce 
să nu-i dau înainte? 


Gelozie inutilă 


Un individ cu o proastă imagine de sine este 
gelos fără să aibă motiv. Acum, nu mă refer 
la gelozia cu motiv întemeiat. Stimată 
doamnă, dacă bărbatul vine acasă mirosind 
a bucurie și cu ruj pe gulerul cămășii, gelozia 
nu e manifestarea unei proaste imagini de 
sine. Nu are nicio legătură cu asta. Dar unii 
oameni zic: „Îl iubesc atât de mult, că nu pot 
să-l scap din priviri.“ Sau: „O iubesc atât de 
mult, încât nu vreau să o pierd din ochi.“ 
Ceea ce spun ei, de fapt, este: „Nu înţeleg de 
ce persoana asta s-a căsătorit cu mine. 
Categoric nu o merit.“ 


O comportare geloasă și critică se numără 
printre manifestările unei imagini de sine 
deficitare. Astfel de persoane nu pot suporta 
o critică bine intenţionată, constructivă; pur 
și simplu, nu admit niciun fel de critică. Una 
dintre manifestările interesante ale unei 
stime de sine scăzute o reprezintă celebra 
„gură care turuie“. Am avut cândva un astfel 
de angajat. Era un om care, dacă îl întrebai 
cât e ceasul, îți spunea cum să construiești 
un ceas. La propriu. Sunt sigur că ai întâlnit 
asemenea indivizi. Te prind la înghesuială 
sau vin în vizită la tine și încep să vorbească 


și nu le mai tace gura și spun doar lucruri 
inutile. 


Atunci când, în sfârșit, îi convingi că e timpul 
să plece, ori când dau semne că s-ar pregăti 
de plecare, ajung la ușa de la intrare, o 
deschid, după care mai stau cinci minute, 
vorbindu-ţi încontinuu chiar acolo, în prag. 
Dacă se întâmplă ca tu să fii musafirul lor și 
dai să pleci, te însoțesc până la mașină. lar 
în timp ce ieși din parcare, îţi fac semn să 
cobori geamul, fiindcă mai au ceva să îţi 
spună. Sunt convins că știi foarte bine genul 
de persoană despre care vorbesc. 


Prea zgomotos ori prea tăcut 


Clovnul clasei este exemplul tipic de individ 
care are o imagine de sine precară. Ajunge 
cu câteva minute întârziere și, bineînţeles, 
zăpăcește pe toată lumea. „A, aţi și început 
ora, doamnă Brown? Ce, aveam vreo temă 
pentru azi?“ Sunt acei oameni care se tem că 
nu pot atrage atenţia asupra lor numai 
datorită propriei personalități. Prin urmare, 
trebuie să se dea în spectacol. 


La polul opus, există persoane tăcute care 
au o imagine de sine jalnică. Ele cred că nu 
au absolut nimic de oferit. Au citit undeva că 
apele liniștite sunt adânci și că e mai bine să 
taci, lăsându-i pe ceilalți să creadă că ești 
inteligent, decât să vorbeşti și să le 
demonstrezi tuturor că ești un prost. 


Totuși, dă-mi voie să subliniez faptul că, în 


cazul clovnului clasei, al omului căruia îi 


turuie gura sau al celui tăcut, deși aceste 
trăsături de personalitate ar putea fi într- 
adevăr manifestări ale unei proaste imagini 
de sine, lucrurile nu stau întotdeauna așa. 
Dacă cineva etalează oricare dintre cele trei 
caracteristici, nu este obligatoriu să aibă o 
imagine de sine deficitară, însă 
probabilitatea de a avea o astfel de imagine 
e destul de mare. 


Am menţionat ideea de mai sus fiindcă, dacă 
vreuna dintre aceste caracteristici te descrie 
pe tine, procesul de identificare te va încuraja 
să faci demersurile necesare pentru a 
schimba ceva în privința asta. lar dacă 
trăsăturile cu pricina pot fi folosite pentru a 
descrie un prieten sau un asociat al tău ori 
vreo rudă a ta, îţi va permite să le recunoști și 
apoi să îi sari în ajutor persoanei respective. 


Lipsa angajamentelor 


O altă manifestare a unei proaste imagini de 
sine o constituie lipsa angajamentelor. 
Acești oameni nu își stabilesc obiective. Se 
gândesc: Dacă îmi iau un angajament, dacă 
îmi fixez un scop, dacă spun că voi face un 
lucru și nu reușesc s-o scot la capăt, asta îmi 
va distruge complet imaginea de sine. Prin 
urmare, câtă vreme nu îmi iau niciun 
angajament, nu există posibilitatea să dau 
greș. Rareori persoanele negativiste sunt 
perseverente, fiindcă pur și simplu nu cred că 
sunt capabile să îndeplinească vreun 
obiectiv. 


Comportamentul urât față de alţii 


De multe ori, o proastă imagine de sine se 
manifestă în modul de a ne purta cu 
persoanele aflate într-o poziție de 
subordonare. lar altă situație extrem de 
supărătoare pentru mine este atunci când 
văd pe cineva abuzând de un om care nu se 
poate apăra. Adeseori, un chelner sau o 
chelneriță, de exemplu, nu se poate apăra 
cum se cuvine. De asemenea, un funcționar 
ori un angajat începător nu se poate apăra 
cum se cuvine în majoritatea cazurilor. 


Cel mai rău m-am supărat într-o zi, cu ani în 
urmă, când un asociat mi-a abuzat verbal 
secretara. A fost un gest complet injust și 
nemeritat. Dacă individul avea chef de 
ceartă, ar fi trebuit să se certe cu mine. Eu 
pot să ripostez. Dar biata femeie nu era în 
postura de a riposta. Îţi poţi paria toţi banii 
pe faptul că o persoană care procedează 
astfel are un set de valori distorsionat și, 
totodată, o proastă imagine de sine. 


Generozitatea excesivă 


Adesea, noii angajaţi cu o imagine de sine 
precară fac promisiuni nerealiste cu privire la 
ceea ce pot să realizeze. Același lucru îl 
poate face și un nou antrenor, un nou 
profesor ori un nou agent de vânzări. Dacă 
ies cu prietenii la un suc, mulţi tineri cu o 
proastă imagine de sine insistă să achite ei 
nota de plată. Aceștia nu consideră că 
merită să fie prieteni cu alţii în virtutea 


calităţilor personale, așa că se gândesc: 
Dacă plătesc eu sucurile, amicii vor considera 
că sunt băiat bun, mă vor accepta în gașca lor 
și mă vor invita în oraș și altă dată. 


Cu foarte mulţi ani în urmă, pe când eram 
director de vânzări, mă uitam atent la agenții 
despre care știam că sunt lefteri. Atât de 
lefteri, încât, dacă un bilet pentru o călătorie 
în jurul lumii ar fi costat 50 de centi, nu ar fi 
avut bani să plece nici câţiva metri mai 
încolo. Și, cu toate astea, i-am văzut pe unii 
dintre ei insistând vehement să plătească 
nota atunci când ieșeau în oraș cu grupul de 
colegi. Aveau convingerea că nu ar fi fost cu 
putință să fie acceptaţi doar pentru ceea ce 
reprezenta persoana lor. 


Curăţenia exagerată 


Uneori, proasta imagine de sine se manifestă 
prin înclinația spre curăţenie excesivă. De 
pildă, unele gospodine se apucă să șteargă 
imediat, dacă verși un strop de cafea când îţi 
așezi ceașca la loc pe farfurie. Spală 
scrumiera înainte ca un fumător să își 
termine prima ţigară. Am auzit despre o 
doamnă care era atât de meticuloasă, încât, 
dacă soțul ei se trezea noaptea ca să se 
ducă la toaletă, până când acesta revenea, 
ea deja făcuse patul. Consider că o 
asemenea atitudine este exagerată și, în 
mod sigur, indică ceva nu tocmai în regulă. 


Frica de a disciplina 


O altă manifestare a unei imagini de sine 
modeste se observă în cazul părinţilor care 
nu își disciplinează niciodată odraslele. Se 
tem că nu vor mai fi iubiţi de copiii lor și, 
după cum susțin ei, îi iubesc atât de mult, 
încât nu pot face nimic pentru a le corecta 
comportamentele nepotrivite. Ceea ce 
înseamnă, de fapt, că nu își iubesc cu 
adevărat copiii. Le e atât de frică să nu le 
piardă iubirea, încât sunt dispuși la absolut 
orice pentru a preveni asta. Tragedia este că, 
astfel, ei viciază relaţia reciprocă, le fac rău 
copiilor și afectează viitorul acestora. Părinţii 
care au o bună imagine de sine înţeleg că 
dragostea adevărată le cere să facă tot ce 
este mai bine pentru copiii lor. 


Teama de a întreba 


Un elev care nu își chestionează profesorul 
despre o notă primită sau despre o temă ar 
putea avea o proastă imagine de sine. Există 
anumite moduri de a face asta. Nu te duci 
direct la catedră, baţi din picior și comentezi 
nervos: „De ce mi-aţi dat doar nota 5? 
Meritam un 7“ În schimb, poţi să mergi 
discret la profesor și să îi zici: „Am fost 
foarte dezamăgit de nota pe care am primit- 
o. Mă întreb dacă nu mi-aţi putea explica ce 
să fac pentru a fi mai bun. Sincer, eram 
convins că de această dată voi obţine o notă 
mai mare. Vă rog, putem parcurge lucrarea 
împreună ca să îmi dau seama de ce am luat 
5, și nu 7?“ Eu unul nu am văzut niciodată un 
profesor responsabil care să nu reacționeze 
pozitiv la o asemenea abordare. 


Același lucru este valabil, cum am spus și 
mai devreme, pentru angajaţii care sunt 
refuzați atunci când solicită o mărire de 
salariu sau o promovare. 


Promiscuitatea 


În ceea ce privește imaginea de sine, 
manifestarea cu impactul cel mai mare pe 
termen lung asupra copiilor noștri apare în 
perioada pubertăţii și în primii ani ai 
adolescenţei lor. Se întâmplă atunci când 
copilul care are o proastă imagine de sine și 
nu se bucură de prea mulţi prieteni își dă 
seama, într-o bună zi, că John e diferit de 
Mary, că băieţii sunt diferiţi de fete. John se 
întâlnește cu Mary, dar John a trăit până 
atunci cu senzația că a fost întotdeauna 
respins. La rându-i, Mary a trăit toată viaţa cu 
aceeași impresie — iar acum se descoperă 
reciproc. Acum, cei doi descoperă că există 
chimie și în altă parte decât în laborator. Și 
încep să se atașeze unul de celălalt. Pentru 
prima dată, au găsit pe cineva care îi iubește 
așa cum sunt. O situație foarte volatilă e pe 
cale să se declanșeze. 


Acesta este unul dintre motivele pentru care 
studiul realizat de Concerned Women for 
America arată ceva destul de curios. lată ce 
s-a relevat: în cazul fetelor care încep să iasă 
la întâlniri de la vârsta de 12 ani, există o 
probabilitate de 5 la 1 ca, până la terminarea 
liceului, să fie implicate într-o relație sexuală. 
Pentru fetele care încep să iasă la întâlniri 
după 16 ani, șansele sunt de 5 la 1 de anu fi 


implicate într-o relaţie sexuală până la 
terminarea liceului. Semnificativ, nu? Prin 
urmare, imaginea de sine a părinţilor 
influențează modul în care își cresc copilul. 
De multe ori, copilul resimte incredibil de 
acut presiunea anturajului de a începe să 
iasă la întâlniri. În definitiv, toţi colegii fac 
asta. 


Îmi amintesc perfect momentul în care cea 
mai mare dintre fiicele noastre a început să 
ne preseze în privinţa întâlnirilor. Cu ochii în 
lacrimi, mi-a zis: „Dar, tati, toţi băieţii buni vor 
fi luați curând...“ Și, crede-mă, vorbea cât se 
poate de serios. Acum, sunt extrem de 
încântat că am reușit în cele din urmă să o 
convingem că nu toţi băieţii buni vor fi luaţi 
până când ea avea să împlinească 16 ani. 


În altă situaţie, când a vrut să se ducă într-un 
loc nu prea grozav cu un grup nu prea grozav, 
i-am spus: 


- Bineînţeles că n-ai voie să mergi. 
- De ce? m-a întrebat și deodată a început 
să se întristeze. 


- Păi, există două motive clare și simple. 
Este grupul nepotrivit și este locul nepotrivit. 

A apelat la răspunsul-standard, pe care orice 
părinte de adolescent l-a auzit de 
aproximativ 4 000 de ori: 

— Dar, tati, toată lumea se duce. 

Am schiţat un zâmbet și i-am zis: 

- Hai, scumpa mea, doar știi foarte bine că 
n-ai niciun motiv să te duci acolo! 

- Ei bine, dar de ce n-am voie? 

- Pentru că este un loc nepotrivit, iar 
oamenii ăia sunt nepotriviţi. Și vreau să-ţi 
spun ceva. Este posibil ca, peste un an, 
prietenii aceia pe care îi ai acum să nici nu 
mai vrea să-ţi vorbească. lar peste cinci ani, 
este posibil ca nici măcar să nu mai știi cum 
îi cheamă. Însă eu sunt tatăl tău și, indiferent 
ce vei face, peste un an sau peste 10 ani sau 
peste 50 de ani, te voi iubi la fel de mult cum 
te iubesc astăzi. lar astăzi te iubesc prea 
mult ca să te las să îţi riști reputaţia, 
lăsându-te să mergi într-un loc necuvenit 
pentru tine. 


A amuţit câteva clipe, apoi a sărit efectiv 
spre mine, m-a îmbrățișat, m-a sărutat pe 
obraz și mi-a zis: 


- Mulţumesc, tati. Oricum nu voiam să mă 
duc. 


Nu-i așa că e fascinant? Nu am idee ce le-a 
spus prietenilor săi când i-a revăzut, dar 
bănuiesc că a fost ceva de genul: „Tata nu- 
mi dă voie să merg. Nu mă lasă să fac 
nimic.“ Însă nu contează absolut deloc ce le- 
a zis. Eu cred că a avut doar de câștigat din 


asta și mai cred că și noi, părinţii, am avut 
doar de câștigat neîngăduindu-i să facă asta. 


Măştile inadecvate 


Imaginea de sine este extraordinar de 
importantă. Dacă ajunge într-o funcţie de 
conducere, un om care are o proastă 
imagine de sine nu dobândește succesul 
sperat. El se simte respins de superiorii 
ierarhici, de subalterni, de toți cei din jurul lui. 
Adeseori, se dezbracă de propriul caracter și 
își pune una dintre următoarele patru măști 
nepotrivite. 


e Întâi de toate, se străduiește să fie cât 
mai amabil și își asigură subordonații 
(foștii colegi) că nimic nu s-a schimbat. 
Încearcă cu disperare să facă parte în 
continuare din gașcă. 


e În al doilea rând, din teama de a nu fi 
respins de către foștii colegi, ajunge să 
facă unele concesii și excepţii care trec 
dincolo de principiile unui management 
de calitate. Alteori, face opusul și are o 
abordare arogantă de tipul „m-am 
ajuns“, iar asta le provoacă 
resentimente foștilor colegi. 


e În al treilea rând, e posibil să se 
îngrijoreze în mod nejustificat în ceea ce 
privește relația sa cu membrii 
conducerii și, din dorința de a le fi pe 
plac, devine prea servil, prea umil și le 


cere o mulţime de sfaturi. Are o frică 
exagerată de eșec, deoarece consideră 
că e valoros câtă vreme nu dă greș 
niciodată. În mod ironic, teama lui de 
eșec îl face să ezite prea mult înainte de 
a acţiona. O astfel de ezitare nerealistă 
este, adeseori, chiar cauza eșecului. 


e În al patrulea rând, managerul care are o 
imagine de sine precară ar putea adopta 
o atitudine atotcunoscătoare. Ar putea 
să nu ceară sfatul nimănui, fiind hotărât 
să le demonstreze tuturor că știe și 
singur cum să conducă nava. 


Ei bine, o proastă imagine de sine se 
manifestă la fiecare pas făcut în viaţă; chiar 
și omul cel mai amabil și respectabil are o 
problemă, una frecvent întâlnită și care nu 
are legătură cu vârsta, sexul, educaţia, 
constituţia fizică ori culoarea pielii. El are 
ceea ce am putea numi sindromul imaginii 
de sine, ceva de genul: „Trebuie să fiu un tip 
de treabă și să nu jignesc pe nimeni.“ În 
tinerețe, fumează, deși nu vrea asta, 
consumă alcool, deși nu-i place asta, râde la 
glume obscene care, de fapt, îl oripilează, se 
alătură găștii pe care în secret o detestă, 
tolerează comportamente ilegale sau 
imorale și adoptă un cod vestimentar pe care 
în secret îl urăște - iar toate acestea din 
cauză că nu s-a acceptat niciodată pe sine, 
fiind teribil de îngrijorat că, dacă se afirmă și 
îi depășește pe cei din grupul său, nu va mai 
avea prieteni. 


Ca adult, are tendința de a le spune 
oamenilor doar ceea ce crede că aceștia și- 
ar dori să audă. Nici în ruptul capului nu ar 
trimite înapoi la bucătărie o friptură aproape 
arsă. Ar fi în stare să își cedeze scaunul de la 
frizerie, să îi lase pe alţii să-i ocupe locul de 
parcare, să le permită altora să treacă în faţa 
lui la orice coadă. Un astfel de om nu se 
ceartă cu șeful, nici nu obiectează atunci 
când un coleg își asumă meritele pentru 
munca pe care, de fapt, a făcut-o el. Acum, 
te-aș ruga să nu mă înţelegi greșit. Dacă ești 
o persoană amabilă și ai o imagine de sine 
sănătoasă și te porți în acest fel pentru că 
așa ai ales tu însuţi, atunci totul e în ordine. 


Dacă privești asemenea incidente ca fiind 
minore sau nesemnificative pentru propria 
viață, atunci imaginea ta de sine este într-o 
formă excelentă. Totuși, dacă faci astfel de 
lucruri pentru a fi acceptat, vei fi oricum, dar 
nu acceptat. Asta dintr-un motiv simplu: nu te 
prezinţi așa cum ești în realitate, prezinţi 
lumii un prefăcut, iar majorității oamenilor, 
inclusiv altor prefăcuţi, nu le plac prefăcuții. 
Vestea bună este că există cu siguranţă 
destule remedii. 


În capitolele următoare, vom analiza 24 de 


pași pe care îi poţi face pentru a-ti 
îmbunătăţi spectaculos imaginea de sine. 
CAPITOLUL 5 


Pași către o imagine 
de sine sănătoasă 


O doamnă pe nume Jan McBarron trăiește în 
Columbus, Georgia. În anul 1977, a pus 
mâna pe cartea mea Pe culmile succesului. 
Prima frază pe care a citit-o acolo a avut un 
impact considerabil asupra vieţii sale: „Ești 
singura persoană de pe acest pământ care îţi 
poate folosi aptitudinile - asta e o 
responsabilitate extraordinară.“ Mi-a trimis o 
scrisoare pentru a-mi vorbi despre carte, în 
care spunea: „AM luat afirmaţia 
dumneavoastră și am început să construiesc 
având-o drept temelie, iar din acel moment 
viața mea s-a schimbat radical.“ 


Începând analizarea pașilor către o bună 
imagine de sine, primul lucru pe care vreau 
să îl spun este cel care i-a captat atenţia lui 
Jan și a convins-o să acţioneze pentru a-și 
schimba mentalitatea: „Nimeni de pe acest 
pământ nu te poate face să te simţi inferior 
fără permisiunea ta.“ 


24 de pași către o imagine de sine 
sănătoasă 


Pasul 1 în construirea unei bune imagini de 
sine constă în a refuza categoric să îi permiti 
cuiva, oricui, să te facă să te simti inferior. Nu 
lăsa pe nimeni să te doboare! 


Pasul 2. Dacă vrei să îţi construiești o imagine 
de sine sănătoasă, trebuie să faci un inventar 
pentru a afla ce anume detii. Orice om de 
afaceri care dorește să nu dea faliment și să 
rămână în grațiile administraţiei de stat 
trebuie să își facă inventarul cu regularitate. 
Trebuie să ţi-l faci și tu, mai ales că bunurile 


de care dispui sunt absolut minunate. Doar 
așa le pot descrie. 


Cu mai mulţi ani în urmă, o doamnă din Gary, 
Indiana, s-a dus la medic fiindcă îi apăruse o 
iritaţie pe față. Doctorul a examinat-o și i-a 
dat o rețetă. Femeia a luat acele 
medicamente. Substanțele chimice i s-au 
depus în ochi. Și-a pierdut 98% din vedere. 
Compania de asigurări i-a plătit despăgubiri 
în valoare de un milion de dolari. Întrebare: ai 
schimba locul cu ea? Femeia îţi ia ochii, tu îi 
iei milionul de dolari. Evident că nu ai face 
asta, nu-i așa? 


O doamnă din California a fost rănită în 
cursul unui accident de avion. Și-a rupt 
coloana. Medicii i-au spus că va rămâne 
imobilizată, că va zăcea întinsă pe spate tot 
restul vieţii sale. Compania de asigurări i-a 
dat un milion de dolari. Întrebarea este: ai 
face schimb de locuri cu ea? Din nou, sunt 
sigur că răspunsul ar fi un „Nu“ răsunător. 


Știi cine a fost Betty Grable? Ei bine, a fost o 
dansatoare și o actriță celebră, cunoscută 
mai ales datorită picioarelor ei frumoase, 
bine proporționate. De fapt, avea și braţe, și 
cap, și toate celelalte - de asemenea 
superbe. Și totuși, de fiecare dată când e 
pomenit numele Betty Grable sunt pomenite 
picioarele ei. De ce se întâmplă asta? Fiindcă 
picioarele ei erau asigurate pentru suma de 
un milion de dolari. Presupun de aici că 
picioarele ei chiar valorau un milion de dolari. 


În clipa asta, ai vrea să vezi altă pereche de 
picioare de un milion de dolari? Dacă te tragi 
un pic în spate și te uiţi cu atenţie la ale tale, 
vei vedea o pereche de picioare valorând un 
milion de dolari, câtă vreme reușesc să te 
ducă de colo-colo. Nu te-ai despărţi de ele 
nici pentru un milion de dolari, corect? 


Vezi ce am făcut deja? Ți-am estimat ochii. 
Valorează un milion. Coloana ta valorează un 
milion. Picioarele tale valorează un milion - 
și încă nu am luat în calcul restul corpului 
tău. Este minunat când începem să analizăm 
cât de valoroși suntem! 


În urmă cu ceva vreme, un tablou de 
Rembrandt s-a vândut cu aproximativ 50 de 
milioane de dolari. E o sumă considerabilă, 
nu? Repet, 50 de milioane de dolari! Și, dacă 
stai puţin să te gândești, nu este decât niște 
vopsea pe o pânză, pusă acolo într-un mod 
foarte special. Cu siguranță, vopseaua nu 
valorează atât de mult. Cu siguranţă, nici 
pânza nu valorează atât de mult. Cel care a 
generat un asemenea preţ este aranjamentul 
făcut de artist pe pânză. Nu există nicio 
îndoială că Rembrandt a fost un geniu, iar 
tabloul și-a meritat banii datorită creativităţii 
lui excepţionale, precum și datorită faptului 
că pictura aceea e unică în lume. 
Singularitatea i-a dat valoare. 


Ei bine, prietene, și tu ești unic. Pe această 
planetă s-au perindat de-a lungul timpului 11 
miliarde de oameni, însă nu a existat niciunul 
care să îți semene perfect. Ești cu adevărat o 
raritate. Niciodată nu vom ști câţi asemenea 
lui Rembrandt se preumblă pe acest pământ. 
Adică, oameni care au talentul lui Rembrandt, 
dar care nu au pus niciodată pensula pe o 
pânză și niciodată nu s-au apucat de pictat. 
Cât talent avem și nu e folosit cu adevărat? 
Nu vom ști în veci. Dar scopul cărții de față 
este să te convingă să îţi recunoști propriile 
talente și priceperi — iar după ce vei reuși să 
îți faci atât inventarul fizic, cât și inventarul 
capacităţilor tale, îţi vei da seama că ai o 
valoare imensă. Ești un campion înnăscui. 


Știința îmi confirmă spusele. Se estimează 
că, dacă specialiștii ar putea să reproducă un 
creier uman, măcar aproximativ, ar fi nevoie 
de o clădire mai mare decât Empire State 
Building pentru a-l găzdui și ar costa cu mult 
peste 100 de milioane de dolari. lar ca să 
funcţioneze, ar fi necesară mai multă 
electricitate decât pentru un orășel. Și totuși, 
acest creier fabricat de om, care ar costa 
peste 100 de milioane de dolari, nu ar putea 
niciodată să concureze ori să se compare cu 
cel pe care îl ai tu între urechi. 


Oamenii sunt absolut remarcabili - cu 
adevărat uimitori. Un exemplu simplu: e 
nevoie de 72 de mușchi pentru a rosti un 
singur cuvânt. Toţi acești mușchi sunt 
perfect coordonaţi pentru a rosti un cuvânt. 
Suntem cu adevărat remarcabili. Imaginea 
de sine este importantă, iar când începi să 
faci inventarul, îţi dai seama că, da, categoric 
ești cineva special. 


Aș vrea să te gândești la faptul că Biblia 
confirmă faptul că ești unic și special. Ethel 
Waters a fost cântăreaţă de jazz și actriţă 
americană. Îmi place la nebunie ce a spus la 
o cruciadă a lui Billy Graham? la Londra, în 
faţa unui public extrem de numeros. Cineva a 
întrebat-o: „Cum comentezi  uimitoarea 
popularitate a domnului Graham?“ La care 
Ethel Waters a zâmbit așa cum numai ea 
putea să o facă și a răspuns: „Dragă, vezi tu, 
Dumnezeu nu sponsorizează pe nimeni. 
Dumnezeu nu susţine rataţii. Dumnezeu nu 
face gunoaie.“ 


Îmi plac, de asemenea, vorbele rostite de 
prietena mea apropiată Mary Crowley înainte 
de a muri. Era o femeie frumoasă, precum și 
unul dintre cei mai de succes oameni de 
afaceri pe care i-am întâlnit vreodată; avea o 
înţelepciune incredibilă. Cu o sclipire în ochi 
și cu un surâs pe chip, Mary Crowley a spus: 
„Dumnezeu a făcut bărbatul, iar după ce s-a 
uitat un pic la el, și-a zis că poate mai mult 
decât atât. Așa că a făcut femeia.“ lar eu nu 
o contrazic. 


Discutând din această perspectivă, să luăm 
în considerare următorul scenariu. Să 
presupunem că vine la tine copilul tău și îţi 
zice: „Sunt un nimic, sunt un nimeni. Nu pot 
face nimic. Nimeni nu mă place. Pur și 
simplu nu am nicio valoare.“ 


Dacă s-ar întâmpla asta, ai fi extraordinar de 
încântat. l-ai zice cu entuziasm: „Așa e, 
dragule, mă bucur că, în sfârșit, ţi-ai dat 
seama că ești un ratat. Ești un nimic. Ești un 
nimeni.“ Știu că exact așa ai simţi, nu? 


Sau ţi s-ar frânge inima? 


Mă întreb cum se simte Dumnezeu când noi 
spunem: „Doamne, să recunoaștem, ai dat-o 
în bară. Ai făcut o greșeală. Sunt un ratat.“ 


Nu mi-aș permite așa ceva, dar aș putea să 
îți enumăr oricâte versete din Biblie care 
spun că te afli într-o zonă periculoasă când 
te critici pe tine însuţi. Îl critici pe Creatorul 
tău, de vreme ce critici lucrarea pe care a 
făcut-o atunci când te-a creat. 


Pasul 3. Dacă vrei să îți construiești o bună 
imagine de sine, trebuie să te aranjezi, să te 
îmbraci bine și să avansezi. După ce merge la 
coafor, soția mea se întoarce acasă foarte 
mândră. Nu am reușit niciodată să înţeleg de 
ce e atât de important pentru femei să își 
aranjeze câteva șuviţe de păr, dar îţi garantez 
că le schimbă semnificativ. Treaba asta are 
un impact considerabil asupra imaginii de 
sine. 


Interesant este că, atunci când te aranjezi și 
te îmbraci frumos, vei avansa, deoarece 
performanţa ta este categoric legată de 
imaginea pe care o ai despre tine însuți. 
Indiferent că ești bărbat sau femeie, dacă te 
simţi un om atrăgător, dacă ești bine 
îmbrăcat, încrederea îţi sporește. Nimic mai 
firesc. 


Am discutat cu multe cadre didactice, iar 
acestea mi-au relatat că, în ziua în care la 
școală se fac fotografii, comportamentul 
elevilor este infinit mai bun decât într-o zi 
obișnuită. Copiii vin îmbrăcaţi frumos. Se 
comportă impecabil, iar performanţa lor în 
ziua respectivă e net superioară zilelor 
obișnuite. 


În urmă cu mulţi ani, în unele comitate din 
Statele Unite se organiza evenimentul numit 
Sadie Hawkins Day. În acea zi, potrivit 
obiceiului, elevii se duceau la școală 
îmbrăcaţi în haine ponosite. După o vreme, 
evenimentul a fost sistat, din cauză că în 
ziua respectivă copiii aveau o atitudine 
absolut îngrozitoare. Se comportau 


distructiv, făceau scandal și întotdeauna 
lucrurile scăpau de sub control. 


Felul cum te îmbraci îți influențează 
considerabil atitudinea și încrederea în sine. 
Nu poţi merge către succes dacă porți 
costumul eșecului. Modul în care te îmbraci 
chiar contează. Acum, nu vorbesc neapărat 
despre a investi o mulţime de bani. Vorbesc 
despre a avea haine curate, îngrijite și a te 
descurca cum poţi mai bine cu ceea ce ai. 
Așadar, pasul al treilea pentru a-ţi construi o 
imagine de sine sănătoasă: îmbracă-te 
frumos și ai grijă de înfățișarea ta. 


Nu am reușit niciodată să înţeleg bărbaţii și 
femeile, soţii și soțiile care zilnic se îmbracă 
foarte dichisit și se aranjează pentru a arăta 
cât mai bine la serviciu și în fața asociatilor, 
iar în weekend se lasă pe tânjală și arată 
șleampăt. Nu se îmbracă drăguţ și nu se 
aranjează pentru partener sau parteneră, 
care este, de fapt, cea mai importantă 
persoană din viaţa lor. Poate că acesta este 
unul dintre motivele pentru care familiile 
americane se confruntă cu o serie de 
probleme spinoase. 


Pasul 4. Dacă vrei cu adevărat să fti 
construiești o imagine de sine sănătoasă, 
trebuie să citești romanele lui Horatio Alger. 
Trebuie să citești despre Mary Crowley și 
activitatea sa. Trebuie să citești despre Ross 
Perot și faptele lui. Trebuie să citești despre 
Mary Kay Ash, despre Roger Staubach, 
despre Eartha White. 


Povestea Earthei White este una dintre 
preferatele mele. A apărut în Reader's Digest 
în luna decembrie a anului 1974, dacă îmi 
amintesc bine. A trecut multă vreme de 
atunci. Eartha era fiica unui fost sclav. 
Fusese crescută în Jacksonville, Florida, într- 
o perioadă în care ţara noastră, în general, și 
zona sudică, în special, avea grave probleme 
cu prejudecățile. Încă nu au dispărut cu totul, 
dar, la acea vreme, Sudul era plin ochi de 
prejudecăți. 


Cu toate acestea, Eartha a reușit să câștige 
milioane de dolari chiar și în asemenea 
circumstanţe și a dat fiecare ban obţinut 
pentru a sprijini cauza în care credea - în 
esenţă, cauza poporului ei. Nu poţi citi acea 
poveste fără să te miște. După ce o vei 
parcurge, îţi vei spune: „Dacă ea a putut să 
facă asta, atunci pot și eu.“ Chiar va face 
minuni pentru tine. 


Citește povestea lui Mamie McCullough, 
doamna supranumită „| Can“, care, copil fiind, 
a întâmpinat numeroase adversităţi. Vei afla 
că a fost abuzată, că provenea dintr-o familie 
lipsită de posibilităţi materiale, că se 
confrunta cu dificultăţi incredibile. Și totuși, a 
reușit să le depășească pe toate cu succes 
și a devenit mai puternică în urma acestor 


încercări. După ce vei citi despre Mamie 
McCullough, îţi vei spune: „Dacă ea a putut 
să facă asta, atunci pot și eu.“ Așadar, citește 
poveștile oamenilor de succes și identifică-te 
cu ei. 


Pasul 5. Ascultă speakeri, profesori și preoți 
care construiesc ceva și care îi încurajează pe 
oameni. Ascultă prelegeri sau citește cărți 
scrise de Paul Harvey ori de Bobbie Gee - 
aceasta din urmă este una dintre cele mai 
remarcabile femei pe care le-am cunoscut. 
Vorbeam amândoi la aceleași evenimente 
cam de 12 ori pe an. La numai 13 ani, Bobbie 
crescuse până la înălţimea de peste 1,80 
metri. Îți poţi imagina ce efect a avut asta 
asupra ei, din perspectiva relaţiilor cu colegii 
de clasă. Posedând un simţ al umorului 
extraordinar, se amuză când povestește că 
mergea la petreceri, iar băieţii cu care dansa 
stăteau cu nasul în buricul ei. Este într- 
adevăr foarte înaltă, dar atunci când vorbești 
cu ea, atunci când asculti ce are de zis, îţi dai 
seama că este o doamnă a cărei imagine de 
sine se află la locul potrivit. 


Te încurajez să citești cărţile lui Norman 
Vincent Peale, W.A. Criswell, Denis Waitley, 
Mamie McCullough și Robert Schuller. 
Ascultă-i pe aceia care scot la iveală tot ce 
este mai bun în oameni. 


Pasul 6. Înaintează lent, cu pași mici. Mulţi 
oameni eșuează din cauză că încearcă să 
meargă prea repede, făcând pași prea mari. 
Atunci când un atlet care participă la proba 
săriturii în înălțime urmează să evolueze și 


știe că poate sări peste un obstacol de 1,80 
metri, nu își pune ștacheta atât de sus de 
prima dată. Fixează ștacheta cam la 1,20 
metri, face întâi câteva sărituri ușoare, de 
încălzire și abia apoi, treptat, începe să o 
ridice. 


Asemănător, nu treci de la înmulţirea 2 x 2 
direct la geometrie analitică sau la algebră. 
Dacă nu te pricepi să coci decât biscuiţi cu 
fulgi de ovăz, nu te apuci imediat de gătit o 
prăjitură atât de complicată precum Baked 
Alaska. Există pași intermediari pe care 
trebuie să îi faci, iar asta îți îmbunătățește 
categoric încrederea în sine. 


Când lucram în domeniul vânzărilor directe, 
trebuia să  comercializez accesorii de 
bucătărie. Uneori, oamenii din vânzări 
întâmpină mari dificultăți. La un moment dat, 
setul pentru gătit pe care trebuia să îl vând 
era destul de scump. Aveam un dispozitiv 
pentru salată, care venea la pachet cu setul 
pentru gătit, iar în zilele acelea costa 19,95 
dolari. Atunci când unul dintre colegii noștri 
nu se descurca, îi luam setul pentru gătit și îi 
lăsam doar dispozitivul pentru salată, 
trimițându-l să îl vândă numai pe acela. 


Acum, oamenii își dădeau seama că s-ar fi 
putut să nu facă o vânzare de 150 de dolari, 
dar pentru că vânzarea dispozitivului de 20 
de dolari era atât de ușoară, plecau pe teren 
foarte încrezători: „Da, știu că pot vinde 
asta!“ Ei bine, oricine poate vinde un articol 
de 20 de dolari, așa că, după ce făceau mai 
multe vânzări de felul acesta, reveneau la 


sediu plini de încredere și optimism. Atunci 
le dădeam înapoi setul pentru gătit, iar ei se 
întorceau pe teren și izbuteau să îl vândă. 
Uneori, e bine să urmezi calea ușoară. După 
ce imaginea ţi se schimbă, poţi evolua mai 
bine. 


În Calhoun High School, liceul din Port 
Lavaca, atletul care executa sărituri în 
înălțime a reușit să sară cu 10 centimetri mai 
mult decât reușise vreodată, după ce a urmat 
cursul „| Can“. Literalmente, el putea acum să 
se vizualizeze ca fiind campion. lar atletul de 
la proba săriturii cu prăjina a izbutit să 
stabilească un nou record naţional în rândul 
liceenilor și a declarat că performanţa sa a 
fost rezultatul direct al îmbunătățirii propriei 
imagini. 

Pasul 7. Pentru a-ţi construi o bună imagine de 
sine, trebuie să aduni laolaltă un zâmbet, o 
strângere de mână fermă și un mănunchi de 
complimente. Este uimitor cât de mult poate 
conta un zâmbet, atât pentru tine, cât și 
pentru ceilalţi. Este o micuță linie curbă ce 
îndreaptă o mulţime de lucruri, iar dacă vezi 
pe cineva căruia îi lipsește zâmbetul, 
înseamnă că e terminat - așa că oferă-i-l pe 
al tău. Oferind un zâmbet, chiar poţi face 
multe lucruri pentru altcineva. 


Totodată, modul de a strânge mâna cuiva 
este foarte important. Sunt unele persoane 
care îți oferă o mână bleagă ca un pește 
mort atunci când urmează să daţi noroc, iar 
asta îţi dă o senzaţie neplăcută. Altele doar 
întind mâna și tu o apuci ca pe un soi de 
manivelă pe care trebuie să o ridici și să o 
cobori. Mai sunt și acei oameni ce te supun 
la un test de forță. O strângere de mână 
viguroasă și fermă este esenţială pentru 
dezvoltarea unei personalităţi viguroase și 
ferme. 


Așadar, aici vorbesc despre dezvoltarea 
personalităţii. Personalitatea reprezintă lista 
completă a caracteristicilor pe care le ai. 
Reunește toate calităţile tale. Acestea sunt 
elementele care compun personalitatea. 
Faptul că alţii te acceptă îţi îmbunătățește 
imaginea de sine. 


Învaţă-i asta de când sunt mici. De fiecare 
dată când întâlnesc un tinerel, dau mâna cu 
el și, dacă nu îmi răspunde cu strângerea 
corespunzătoare, îi zic: „Nu, fiule, un pic mai 
mult. Strânge puţin mai tare. Într-o bună zi, îti 
vei căuta de lucru, iar modul în care dai mâna 
cu potenţialul angajator va juca un rol 
important în obţinerea sau nu a acelui job.“ 


Zâmbește-le oamenilor, tineri sau bătrâni. 
Privește-i drept în ochi, strânge-le mâna cu 
fermitate, iar dacă te acceptă, asta te ajută și 
pe tine să te accepţi! Imaginea proprie va 
avea doar de câștigat. 


Pasul 8. Pentru a-ţi construi o imagine de sine 
sănătoasă, termină ce ai început. Te rog, 
termină-ţi treaba! Unul dintre semnele unei 
proaste imagini de sine le manifestă o 
persoană care nu termină de citit cartea 
începută ori nu își finalizează raportul, o 
persoană care nu isprăvește tunsul ierbii, 
vopsitul gardului sau curăţatul camerei. Nu 
pare să termine nimic, niciodată. Să îţi spun 
ce se întâmplă dacă tu termini aceste lucruri: 
oamenii vor spune cuvinte frumoase la 
adresa ta. Îţi vor face complimente, iar asta 
îți va da o senzaţie de bine. Realizarea de 
sine presupune complimente. Presupune, de 
asemenea, laude și poate însemna și o 
mărire de salariu sau o promovare. 


Mă număr printre norocoșii care au fost 
crescuţi de o doamnă remarcabilă - mama 
avea o credinţă nestrămutată, era extrem de 
muncitoare și, pentru a ne învăţa, folosea 
mici predici bine tâlcuite. Una dintre 
favoritele ei era următoarea. Cred că am 
auzit-o de 17 000 de ori. Mi-o voi aminti 


veșnic. Dacă m-ai trezi la 3 noaptea și m-ai 
întreba: „Zig, ce-ţi zicea adesea mama ta?', 
ţi-aș răspunde ad litteram: „Odată începută o 
treabă, nu te oprești până când nu e 
terminată. Fie treaba  măruntă sau 
importantă, ori o faci bine, ori n-o faci deloc“. 


Sunt de părere că, dacă îl vom transmite 
copiilor noștri, acest mesaj le va insufla un 
simţ al responsabilității de a duce la bun 
sfârșit lucrul început. Îi va ajuta să câștige 
acceptare și, în mod sigur, le va îmbunătăţi 
imaginea de sine, precum și imaginea pe 
care o au ceilalți despre ei. 


Pasul 9. Fă ceva pentru un altul. David Dunn a 
scris o cărticică superbă, intitulată Try Giving 
Yourself Away. În timp ce parcurgeam 
volumul cu pricina, o prietenă mi-a trimis un 
mesaj, spunându-mi că a înțeles perfect 
conceptul: „Fă ceva pentru un om care nu 
poate face nimic în schimb pentru tine. Nu 
există niciun alt gest care să îţi dea o 
satisfacție mai mare.“ 


Vizitează un deţinut, citește o carte cu voce 
tare și înregistrează-te pentru a-i oferi caseta 
unei persoane care nu vede. Să te pui în 
serviciul oamenilor le poate fi realmente de 
ajutor. Du-te și vizitează pe cineva internat în 
spital. Du-i cuiva o prăjitură. Mergi și ascultă- 
| pe un vârstnic. 


Jan McBarron, pe care am menţionat-o la 
începutul acestui capitol, a luat hotărârea de 
a-i învăţa pe cei cu analfabetism funcţional 
să citească. Se întâlnește pe rând cu câte un 


adult și îl învaţă să citească, iar atunci când 
termină procesul, spune: „Este lucrul cel mai 
emotionant și cel mai plin de satisfacţii cu 
putinţă! Să vezi expresia speranţei 
aprinzându-se și expresia încântării că acum 
știe ce scrie în ziare, că acum poate înţelege 
cu adevărat lucrurile pe care nu le înțelegea 
înainte - ei bine, asta te face să te simţi 
minunat!“ Ajutorul acordat altora aduce mari 
beneficii imaginii de sine. 


Charles Dickens a afirmat un lucru cu care se 
poate identifica chiar și o persoană a cărei 
imagine de sine e teribil de proastă. lată ce a 
spus marele scriitor: „Nimeni nu este inutil în 
această lume, dacă reușește să ușureze 
povara altcuiva.“ 


Pasul 10. Fii un om care știe să renunţe. Lasă- 
te de fumat. Renunţă la băutură. Nu mai 
înjura. Renunţă să te mai enervezi. Renunţă 
la mâncatul excesiv. Când preiei conducerea 
și pui punct unui obicei distructiv, se 
întâmplă ceva minunat în ceea ce privește 
imaginea ta. Atunci când am reușit să 
slăbesc 17 kilograme, faptul că am preluat 
controlul în acea etapă a vieţii mele a avut o 


contribuţie majoră la ameliorarea imaginii pe 
care o aveam despre propria persoană. 


În decembrie 1987, m-am lovit la spate. Nu a 
fost ceva grav. Medicul a zis: „N-ai voie să 
alergi și să faci alte câteva activități timp de 
două luni.“ În următoarele două luni, m-am 
îngrăşat patru kilograme. Vezi tu, corpul meu 
reţine cu drag îngheţata. Au trecut cele două 
luni, iar săptămâna trecută m-am apucat din 
nou de jogging și am scăpat de jumătate 
dintre kilogramele în plus. Voi continua și 
desigur că voi scăpa și de restul. 


Ți-o garantez, contează enorm să renunţi la 
obiceiurile proaste. Asta îți dă un sentiment 
de putere, de împlinire. Dacă aveai o fire 
violentă și ai reușit să o controlezi, impresia 
ta despre tine va fi considerabil mai bună. 
Dacă aveai un obicei distructiv și ai reușit să 
îl controlezi, categoric că un astfel de lucru 
va însemna mult pentru imaginea de sine. 
Renunţă, te rog, la toate acele năravuri! 


Pasul 11. Fă pace cu dușmanii. De fapt, și mai 
bine, întrece-ți dușmanii. Cum să faci asta? 
Unul dintre motivele pentru care iubesc Biblia 
este acela că îmi oferă sfaturi practice. Nu 
înțeleg cum poate cineva să pretindă că este 


educat câtă vreme refuză să citească cea 
mai bine vândută carte a tuturor timpurilor! 


Pentru aceia care nu reușesc să înțeleagă 
limbajul din versiunea King James, astăzi 
sunt disponibile multe alte versiuni ale 
Bibliei, scrise pentru cititori de toate 
nivelurile. Limbajul este atât de clar și de 
simplu, încât nu ai cum să nu înţelegi 
adevărul și înţelepciunea cuprinse în carte. 


Să-ţi explic de ce consider că Biblia este 
utilă. Atunci când lisus umbla pe acest 
pământ, le-a spus un lucru neobișnuit 
oamenilor din preajma Sa: „Oricui vrea să se 
judece cu tine și să-ţi ia haina, lasă-i și 
cămașa. Dacă te silește cineva să mergi cu 
el o milă de loc, mergi cu el două“ (Matei, 
5:40-41). 


Acum, permite-mi să îţi  înfăţișez 
circumstanțele. Țara Israel se afla sub 
stăpânirea Imperiului Roman. Conform 
legilor imperiale, cetăţenii din acea provincie 
erau obligaţi să îi găzduiască pe soldaţii 
romani timp de un an. Dacă un soldat roman 
zicea: „Cară armura asta o milă“, ei erau 
obligaţi prin lege să se supună. Atunci când 
soldatul poruncea: „Car-o o milă“, lisus i-a 
îndemnat pe oameni ca, la sfârșitul acelei 
mile, să o care încă o milă în loc să o 
trântească la pământ, așa cum făceau de 
obicei. Și nu să o care pur și simplu. În timp 
ce fac asta, să stea de vorbă cu soldaţii. Să 
afle de unde sunt. Să se apropie de aceștia. 
Să îi întrebe despre familiile lor. Ei bine, când 
soldaţii romani au văzut o asemenea 


atitudine, s-a întâmplat ceva uimitor. Atunci 
când s-a răspândit pretutindeni în Imperiul 
Roman, creștinismul a fost propovăduit chiar 
de către soldaţii romani. 


Prietene, poţi avea tot ce îți dorești în viaţă, 
dacă ajuţi suficiente persoane să obțină 
ceea ce își doresc. Fă pace cu dușmanii tăi. 
Întrece-i pe dușmanii tăi. Nu te mulţumi să 
fiți chit. Împrietenește-te cu ei. Parcurge 
acea milă suplimentară. 


CAPITOLUL 6 
Un stil de viaţă 
sănătos pentru 

imaginea de sine 


Voi continua enumerarea celor 24 de pași 
necesari pentru a dobândi o imagine de sine 
sănătoasă. Te încurajez ca, pe măsură ce îi 
parcurgi, să îi integrezi în stilul tău de viață. 


Pasul 12. Alege-ti cu grijă prietenii și asociații. 
De mulţi ani, mă îngrijorează profund soarta 
războiului împotriva drogurilor. Am observat 
că putem prezice cu o acuratețe infailibilă 
cine anume va ajunge să intre în contact cu 
drogurile. Copiii ajung să intre în contact cu 
ele într-o măsură direct proporțională cu 
numărul situaţiilor în care li se ivește ocazia. 
Dacă se însoțesc cu tineri care consumă 
droguri, riscurile ca și ei să ajungă 
dependenţi cresc de la o zi la alta. Suntem 


influenţaţi de oamenii din jurul nostru. Dacă 
vorbim despre oameni buni, atunci ei vor 
avea o influenţă pozitivă; dacă sunt răi, vor 
avea o influenţă negativă asupra noastră. 


Pentru a sublinia acest fapt, iată un exemplu. 
În Illinois, la Belleville Township High School 
West, se oferea un premiu numit High News 
Citizenship Award. În fiecare an, erau 11 
câștigători. Acum câţiva ani, patru dintre cei 
11 câștigători făceau parte dintr-un grup 
format din 11 adolescenţi. De când intraseră 
în liceu, cei 11 elevi urmau aceleași cursuri, 
se duceau la școală împreună, își petreceau 
weekendurile împreună - pe scurt, fuseseră 
de nedespărţit în toată acea perioadă. Toţi 
cei 11 au ajuns în finala concursului, iar patru 
dintre elevii de la liceul respectiv care au luat 
premiul făceau parte din același grup. 
Persoanele cu care te asociezi chiar 
contează. 


Pasul 13. Pentru a-ți construi o bună imagine 
de sine, fă o listă a calităţilor tale. Este un fapt 
dovedit că poţi să fii la fel de cinstit, la fel de 
entuziast, la fel de conștiincios, la fel de 
responsabil, la fel de credibil, la fel de silitor, 
la fel de prietenos, la fel de... — iar de aici 
continuă singur lista - ca oricine altcineva 
de pe această planetă. 


Asta îmi amintește de povestea lui Jan 
McBarron, pe care am început să o relatez 
mai devreme. Când Jan a hotărât să adopte 
un stil de viață sănătos pentru imaginea de 
sine, iniţial nu a reușit să scrie nimic pe lista 
propriilor calități. De aici îți poţi da seama la 


ce nivel se afla imaginea ei în acel moment... 
Dar să sperăm că tu ai multe calități de 
trecut pe listă, însușiri care te fac să fii o 
persoană foarte specială, o persoană unică. 
În caz contrar, ei bine, nu îţi pierde nădejdea 
că vor apărea în viitor. 


Ca să fiu corect, ar trebui să spun și restul 
poveștii lui Jan. La vremea când a început să 
citească din cartea mea Pe culmile 
succesului, lucra de șase ani ca asistentă 
medicală. Cântărea mult peste 90 de 
kilograme. Era o fumătoare înrăită. Și a decis 
că vrea mai mult de la viaţă. 


Într-o zi, eram la o conferință în Atlanta, 
Georgia, și mă apropiam de finalul sesiunii 
de autografe. Am observat că o doamnă și 
soțul ei stăteau în preajmă, așteptând 
răbdători. Când am terminat, ea a venit la 
mine și s-a prezentat: „Sunt Jan McBarron. 
Sunt cea care v-a scris acea scrisoare.“ Puțin 
uimit, i-am răspuns: „O, da, Jan. Mă bucur 
mult să te văd.“ Și a continuat: „Când v-am 
scris, tocmai hotărâsem că viaţa are mai 
multe să-mi ofere. lar acum sunt încântată 
să mă pot prezenta: doamna doctor Jan 
McBarron.“ 


Simţindu-se motivată, a urmat cursurile 
facultăţii de medicină. A fost singura 
asistentă medicală de acolo, în toţi cei patru 
ani de studii. Aproape nicio asistentă 
medicală nu are hotărârea de a merge mai 
departe, înscriindu-se la facultate. Cazul lui 
Jan este rar întâlnit. Pentru a se putea 
întreţine, a lucrat ca asistentă în spital, cu 


normă întreagă, făcând doar ture de noapte. 
În momentul scrierii acestei cărţi, Jan 
McBarron este una dintre cele patru femei 
din Statele Unite recunoscute ca specialiste 
în chirurgie bariatrică, procedură efectuată în 
vederea pierderii în greutate. Este zveltă. Nu 
mai fumează. A redus cu aproape 90% 
cantitatea de alcool consumată. Participă la 
maratoane. Îi învaţă să citească pe cei cu 
analfabetism funcţional. În fiecare lună, 
citește cel puţin o carte bună, optimistă 
privind dezvoltarea personală. 


Face lucruri care, pentru ea, sunt absolut 
incredibile. Sunt lucrurile despre care am 
discutat pe întreg parcursul cărții de faţă. 
Acum, nu știu ce efect are asta asupra ta, dar 
mie îmi arată că oricine reușește să facă un 
asemenea progres ne poate servi tuturor ca 
sursă de inspiraţie în viaţă. 


Pasul 14. Alcătuiește o listă a victoriilor 
înregistrate de tine în trecut. Jan mi-a mai 
relatat că, atunci când a început călătoria 
către un stil de viață sănătos pentru 
imaginea de sine, succesele la care s-a 
gândit erau atât de puţine, încât a trecut pe 
listă lucruri precum „am învăţat să citesc“ 
sau „m-am deprins să merg la școală“. Dar 
apoi a precizat: „Pe măsură ce mă implicam 
mai tare, puteam să adaug pe listă mai multe 
realizări, tot mai multe, mereu mai multe.“ 


Gândește-te la toate lucrurile pe care le-ai 
făcut de-a lungul vieţii și de care ești 
mândru. Sunt șanse mari să existe un număr 
considerabil de lucruri ce merită trecute pe 


listă. Ai absolvit un curs considerat de 
oameni ca fiind extrem de dificil. Ai încheiat 
o vânzare la care părea să nu ai nicio șansă. 
Ai vindecat o relaţie ce părea imposibil de 
vindecat. Alcătuiește o listă cu toate lucrurile 
bune pe care le-ai făcut și, după ce ai schițat 
lista, revizuiește-o frecvent. 


Pasul 15. Învață să te îndrăgostești de citit. 
Doamna doctor Alice C. Blair era 
administratoare la Chicago District 13 
Manierre Elementary School, o instituţie de 
învățământ amplasată într-un cartier 
defavorizat. Când a preluat școala, numai 
trei dintre cei 800 de elevi aveau cunoștințe 
în privinţa cititului corespunzătoare nivelului 
clasei în care se aflau. Trei ani mai târziu, 
peste 50% dintre elevi puteau să citească la 
nivelul clasei lor. Progresul a continuat. 
Doamna doctor Blair a făcut remarca: „Din 
păcate, 90% dintre delincvenţii adolescenţi 
de sex masculin citesc sub nivelul clasei a 
treia.“ 


Sunt convins că, în Statele Unite, sistemul 
public de educaţie și guvernanţii nu vor 
rezolva niciodată problema analfabetismului. 
Cred că depinde de indivizi ca tine și ca 
mine, precum și de mediul privat să găsim o 
cale de a începe să îi învăţăm pe oameni să 
citească cu adevărat. 


Ce risipă tragică de resurse în societatea 
noastră că lăsăm atât de mulţi oameni să ne 
scape printre degete! Nu există nimic care să 
îţi ofere o satisfacție la fel de mare precum 
să-i înveţi pe cei cu analfabetism funcţional 


să citească, iar apoi să-i înveţi să se 
îndrăgostească de citit. 


Pasul 16. Intră în formă. Mi se pare uimitor cât 
de bine te simţi atunci când ești într-o formă 
fizică bună. Există o carte superbă, scrisă de 
Peter Strudwick și intitulată Come Run with 
Me. Este mult mai mult decât o carte despre 
sport. Peter Strudwick s-a născut aproape 
fără picioare. Mama lui se îmbolnăvise de 
rubeolă când era însărcinată, fapt ce a 
cauzat malformaţia băiatului. Peter nu avea 
decât niște cioturi pe care să fugă, dar a 
alergat astfel peste 32 000 de kilometri. A 
terminat de trei ori maratonul Pikes Peak. Nu 
a câștigat niciodată o cursă, dar nici nu a 
pierdut vreuna. Simplul fapt că aleargă și că 
trece mereu linia de finiș spune multe despre 
ce înseamnă să fii cu adevărat un învingător. 
Intră și tu în formă. Asta face minuni pentru 
imaginea de sine. 


Pasul 17. Învață bunele maniere. John T. 
Molloy, autorul cărții Dress for Success, 
spune că 30% dintre managerii care participă 
la interviuri pentru a căpăta o poziţie de 
conducere, interviuri susținute în cadrul unei 
cine, sunt refuzaţi din cauză că au proaste 
maniere. Nu știu să ţină în mână furculita și 
cuțitul. Nu știu ce au de făcut cu lingurița 
după ce își pun zahăr în ceai. Nu știu unde 
să-și așeze șervetul. Nu au idee despre astfel 
de reguli. Dacă nu cunoști bunele maniere ori 
dacă nu le cunosc copiii tăi, te încurajez să le 
înveţi și să-i înveţi și pe cei mici. Sau să îi 
înscrii la un curs unde să li se predea aceste 
lucruri. Crede-mă, contează enorm. 


Pasul 18. Folosește-ți imaginaţia. Desenează 
persoana care dorești să ajungi. Gândește-te 
la modele de urmat, alege un om pe care îl 
admiri și folosește-ţi imaginaţia. 
Vizualizează cum ai arăta dacă ai avea toate 
calităţile persoanei căreia dorești să îi 
semeni. 


Acum mulţi ani, în Brooklyn, un ghid turistic 
însoțea un grup de copii la un muzeu. Chiar 
la intrarea în muzeu, au văzut statuia unui 
atlet grec. Atunci când o priveau, oamenii 
presupuneau că e doar rodul imaginaţiei unui 
artist. Însă ghidul le-a explicat celor mici din 
grup că, în vremurile de demult, artiștii 
foloseau ca model un om în carne și oase, 
iar statuia era, de fapt, o replică, un duplicat, 
o reproducere a unui atlet real. 


Un băiat slăbuţ, pe nume Angelo Siciliano, a 
fost intrigat de informaţia cu pricina. L-a 
întrebat pe ghid: „Vreţi să spuneţi că un om 
chiar poate să arate așa?“ Era un copilaș 
pipernicit, care se uita la statuia unui sportiv 
foarte musculos. Ghidul i-a răspuns: „Da, 
exact. Un model, un bărbat viu, a pozat 
pentru artistul care a realizat statuia.“ 


Ei bine, au continuat turul, iar mai târziu și-au 
dat seama că Angelo dispăruse. S-au întors 
la statuie și l-au găsit înţepenit acolo. Era 
încă uluit de musculatura, de aspectul fizic al 
individului de pe soclu. Curând, a început să 
le scrie companiilor specializate în culturism, 
întrebându-le ce echipament ar fi necesar 
pentru dezvoltarea mușchilor. Dar Angelo nu 


avea niciun ban, iar dispozitivele acelea erau 
foarte scumpe. 


Însă el era hotărât să facă ceva în privința 
corpului său și a continuat să se gândească 
la atletul acela. Exact așa își dorea să arate. 


A pus la punct un program fizic cunoscut sub 
denumirea de efort dinamic, iar mușchii lui 
au început să se dezvolte. Într-o zi, se afla cu 
prietenii săi pe terasa unui bloc și se jucau. 
Toţi copiii își scoseseră tricourile. Acolo sus 
exista și o statuie. În timp ce se jucau, unul 
dintre băieţi a strigat: „Hei, uitaţi-vă la Angelo 
și apoi la statuie. Angelo arată exact ca 
Atlas!“ 


Vorbesc, firește, despre celebrul Charles 
Atlas, născut sub numele Angelo Siciliano. A 
fost descris de mulţi ca fiind posesorul celui 
mai frumos trup, cu forme perfecte, de la 
atleţii antici greci încoace. În imaginaţia lui, 
așa îi văzuse copilul de odinioară. 


Pasul 19. Pentru a-ți consolida imaginea de 
sine, revin la una dintre cauzele unei proaste 
imagini de sine, doar că de această dată 
apelez la altă formulare: evită pornografia. 
Evită să te uiţi la telenovele ori la emisiuni și 
filme deocheate. Evită să citești horoscoape. 
Toate acestea au un impact dăunător asupra 
minţii tale. Vreau să fii cât se poate de 
conștient de ceea ce se petrece în mintea ta 
frumoasă de fiecare dată când începi să 
citeşti o carte sau o revistă ori să te uiţi la 
televizor, la un videoclip sau la un film. Vreau 
ca, atunci, să te întrebi: „Oare această lectură 


sau această vizionare va contribui la starea 
mea de bine? Mă va înălța sau mă va 
doborî?“ Dacă îţi dai seama că nu va fi ceva 
sănătos, zvârle cât colo cartea sau revista, 
închide televizorul sau ieși din sala de 
cinema. O spun spre binele tău. 


Pasul 20. Învață din ratările de succes. 
Profesorul de muzică îi repeta întruna lui 
Enrico Caruso faptul că nu are suficientă 
voce pentru a deveni cântăreţ de operă. De 
fiecare dată când încerca să atingă notele 
înalte, vocea îl trăda. Mereu auzea în jur: „Nu 
vei ajunge niciodată solist.“ Ulterior, Caruso a 
devenit un tenor dramatic de anvergură 
mondială. Până la vârsta de 10 ani, Thomas 
Edison a fost considerat un prostănac. Atât 
strălucitul om de știință Albert Einstein, cât și 
inginerul aerospațial Wernher von Braun au 
picat examene de matematică pe vremea 
când erau elevi. 


Fără îndoială, cel mai mare ratat al secolului 
trecut a fost Hank Aaron, jucătorul de 
baseball. Aaron a dat greș de peste 1 400 de 
ori, dar cei mai mulţi oameni nu îl consideră 
un ratat. Corect? Fiindcă a reușit 755 de 
home run-uri și a fost, timp de mulţi ani, 
deţinătorul recordului absolut, după ce a 
doborât recordul lui Babe Ruth. Cu toate 
acestea, adevărul este că a înregistrat peste 
1 400 de eșecuri. 


Majoritatea fanilor fotbalului american nu se 
gândesc la Terry Bradshaw ca la întruparea 
unui eșec, deoarece a condus echipa 
Pittsbugh Steelers la patru finale în Super 


Bowl și le-a câștigat pe toate patru. Și totuși, 
în momentul în care scriu rândurile de faţă, 
Terry Bradshaw are la activ mai multe pase 
incomplete decât 99,9% dintre toţi jucătorii 
care au practicat vreodată acest sport. lar 
cei mai mulţi fani îl consideră erou pe Roger 
Staubach - băiatul bun, „americanul 
suprem“. Staubach a finalizat nenumărate 
pase, dar adevărul este că și el a contabilizat 
mai multe pase incomplete decât 99% dintre 
toţi jucătorii care au practicat vreodată acest 
sport. 


Poţi învăţa multe din ratările de succes. 
Diferenţa dintre o vedetă și un anonim este 
că vedeta este un anonim care a perseverat. 
Așadar, perseverează, prietene! Asta te 
îndemn să faci. 


Pasul 21. Urmează un curs de public speaking. 
Asta va face lucruri benefice pentru 
imaginea de sine mai mult și mai repede 
decât orice altceva. În revista Reader's Digest 
se subliniază că vorbitul în public este cea 
mai mare teamă a americanilor. Într-adevăr, e 
firesc să te simţi inconfortabil când te 
adresezi unei largi audienţe. Dar permite-mi 
să îți spun ceva: nimic nu îţi va îmbunătăţi 
imaginea de sine mai rapid decât un curs de 
public speaking. Contactează 
Toastmasters?. Înscrie-te la un curs ce te va 
ajuta să te ridici în picioare și să te exprimi 


fluent într-o aulă universitară, într-o biserică, 
în cadrul activităţilor comunităţii sau într-un 
club profesional. Nu ezita, fiindcă asta te va 
ajuta enorm. 


Pasul 22. Dacă ai nevoie, cere ajutor. Nu știu 
de ce, dar în societatea noastră mai credem 
și azi că există un mister adânc și întunecat, 
mai credem că este un pic ciudat și un pic 
greșit să recunoaștem că avem unele 
probleme pe care nu le putem gestiona 
singuri. În multe cazuri, suntem reticenti 
când vine vorba de a merge la un consilier, la 
cineva care are aptitudinile și pregătirea 
necesare pentru a ne indica o direcţie, pentru 
a ne îndruma. Dacă ai nevoie de ajutor, cere-l. 
Este uimitor ce poate face pentru tine. Dacă 
ţi-ai rupe piciorul, nu ai ezita nicio clipă să îţi 
suni medicul, așa-i? Există anumite lucruri în 
mintea noastră ce se pot defecta sau se pot 
rătăci. Când se întâmplă asta, cere ajutor. 


Pasul 23. Pentru a-ţi îmbunătăţi imaginea de 
sine, privește-te în ochi. Uită-te în oglindă și 
spune-ți că ești un individ sincer, foarte 
inteligent, foarte motivat, foarte entuziast, că 
ești o persoană demnă de încredere - du-te 
direct la lista calităţilor tale. Unii oameni nici 
nu se pot privi în ochi pe sine. Când te 
privești în ochi, faci un prim pas. Al doilea 
pas constă în a învăţa să îi privești în ochi pe 
copii. Ei nu sunt ameninţători. Mai târziu, poţi 
avansa la cercul de prieteni, învățând să îl 
privești în ochi pe fiecare. De ce este 
important? Prietene, este extrem de 
important, fiindcă ai auzit de 10 000 de ori: 


„Nu te încrede în nimeni care nu te privește în 
ochi.“ 


Și totuși, cei mai mari escroci pe care i-am 
întâlnit vreodată puteau privi fix în ochi pe 
cineva în timp ce îi furau portofelul. În 
realitate, faptul că o persoană te privește în 
ochi nu are nicio legătură cu onestitatea sa, 
dar percepţia publică tocmai asta este. 
Așadar, dacă vrei să fii acceptat, dacă vrei să 
îți faci mai ușor prieteni, privește-i pe oameni 
în ochi. Vei câștiga prieteni și vei câștiga 
acceptare - iar asta aduce mari beneficii 
imaginii de sine. 

Mulţi ezită să îi privească în ochi pe semenii 
lor deoarece se tem să stabilească orice fel 
de relaţie cu ei. Desigur, nu vorbesc aici 
despre  flirturi. Vorbesc despre a privi pe 
cineva în ochi așa cum o facem în 
interacţiunile obișnuite din viaţa de zi cu zi. 


înainte de a ieși din casă în fiecare 
dimineaţă, așază-te în faţa oglinzii și spune- 
ţi: „Nu uita niciodată, (numele tău), că 
Dumnezeu te iubește, după cum și eu te 
iubesc.“ Va însemna mult pentru imaginea pe 
care o vezi în oglindă. 


Pasul 24. Schimbă-ți aspectul fizic, dacă simţi 
nevoia. Când fiica noastră cea mică avea 
cam 17 ani, am fost surprins să o aud 
spunându-ne într-o zi, mie și mamei sale: 
„Îmi fac griji din cauza urechilor mele“ Ei 
bine, eu credeam că fiica mea este foarte 
frumoasă, cum sunt și celelalte două fiice ale 
noastre, cum e și soția mea. Când m-am 


uitat din nou la această fată dragă, am văzut- 
o ca find aproape perfectă. Nu-i 
remarcasem niciodată urechile. A continuat: 
„Tati, n-ai observat că mereu îmi ţin părul 
peste urechi?“ l-am răspuns: „Nu... Mă tem 
că n-am observat. Credeam că totul e OK.“ 
„Uite, tati, urechile mele ies în afară“, mi-a 
arătat ea, la care eu am zis instantaneu: 
„Scumpo, se rezolvă, e foarte ușor!“ 


Și am mers la un chirurg plastician. A fost o 
operație simplă. N-am zis ieftină, am zis 
simplă. lar dacă o vezi azi pe fiica mea cea 
mică, îţi garantez că are părul aranjat astfel 
încât să i se vadă urechile. Este uimitor cum 
i-a influenţat asta imaginea de sine. 


Te încurajez ca, dacă poţi face astăzi ceva 
care să îţi îmbunătăţească imaginea de sine, 
să o faci neapărat! 


Rezumat 


Toţi acești pași au fost concepuţi pentru a te 
ajuta să te accepti pe tine însuţi. Când vei 
reuși, nu va mai fi o chestiune de viaţă sau 
de moarte să fii acceptat de alţii. În acel 
moment, nu numai că vei fi acceptat, dar 
oamenii te vor și căuta. 


Japonezii cresc un copac deosebit, numit 
bonsai. Este mic — de obicei, are o înălţime 
de 45, 50 sau 60 de centimetri. Este un 
copac complet dezvoltat, dar într-o versiune 
miniaturală. În solul bogat al Californiei 
crește un alt copac - arborele sequoia uriaș. 
A fost supranumit Generalul Sherman. 
Ajunge la aproape 85 de metri înălţime și are 
un diametru, la nivelul solului, de peste 10 
metri. Matematicienii au calculat că, dacă ar 
fi să taie un astfel de copac, ar rezulta 
suficient lemn pentru a construi 35 de case 
cu cinci camere. Și mai interesant este că, la 
un moment dat, bonsaiul și Generalul 
Sherman aveau aceleași dimensiuni. La 
vremea când era doar o sămânță, fiecare 
dintre ei cântărea mai puţin de 10 grame. 


Atunci când a răsărit, bonsaiul a fost extras 
din pământ și i-au fost legate parţial 
rădăcinile pivotante, devenind astfel un 
copac în miniatură. Frumos, perfect 
dezvoltat, dar o miniatură. Creșterea lui a 
fost împiedicată. Generalul Sherman s-a 
implantat în pământul fertil din California. A 
fost hrănit de ploi, de îngrășămintele care se 
găsesc în mod natural în solul acela și a 
crescut liber, devenind gigantul de astăzi. 


Sunt absolut convins că noi, oamenii, avem 
posibilitatea de a alege. Ne putem împiedica 
singuri dezvoltarea. Ne putem strangula 


rădăcinile, transformându-ne în bonsai. Ori 
putem hotărî să prosperăm - să ne hrănim 
mintea cu ideile corecte, să facem pașii 
despre care am vorbit, luând decizia să 
devenim în această viață Generalul Sherman. 
Alegerea îţi aparţine doar ţie. Sper și cred că 
ai ales să devii Generalul Sherman: să fii înalt 
și puternic, să fii un adevărat campion. 


Poţi fi, dacă tu chiar crezi asta. Adoptă ideile 
pe care le-ai citit și urmează procedurile 
recomandate. Dacă o vei face, te voi vedea 
pe tine — da, chiar despre tine vorbesc! — 
ajuns în vârful cel mai înalt. 


CAPITOLUL 7 
Amplitudinea 
relaţiilor 


Relaţiile sunt extrem de importante; ele 
influențează toate categoriile de vârstă, toate 
rasele, toate religiile, toate idealurile. Trebuie 
să avem interacțiuni atât cu bărbaţi, cât și cu 
femei. Ador vorbele rostite cândva de George 
Washington Carver. Acest botanist modest 
ne-a dat următorul sfat: „Cât de departe vei 
ajunge în viaţă depinde de cât ești de tandru 
cu cei tineri, de iubitor cu cei maturi, de 
înţelegător cu cei care se străduiesc, de 
tolerant cu cei slabi și cu cei puternici - 
pentru că la un moment dat în viaţă vei fi, pe 
rând, fiecare dintre ei.“ 


Este atât de adevărat! 


Carver s-a numărat printre cele mai 
deosebite personalităţi din istoria ţării 
noastre. Botanistul va rămâne cunoscut 
pentru totdeauna ca fondatorul Tuskegee 
University. El a povestit că într-o zi, când se 
ruga, a zis: „Doamne, vreau să Te slujesc, 
vreau să fac ceea ce vrei Tu să fac. Și mi-aș 
dori ca Tu să îmi dezvălui misterele 
universului.“ Potrivit spuselor lui Carver, 
exact în acel moment i-a căzut la picioare o 
arahidă. lar Domnul i-a vorbit: „George, o 
arahidă e mai degrabă pe măsura ta.“ 


Experienţa i s-a părut lui Carver foarte 
interesantă și a decis să se mulţumească 
totuși cu arahida în locul universului. Astfel a 
ajuns să descopere 300 de întrebuinţări 
diferite ale  arahidelor, precum și 118 
întrebuinţări ale cartofului dulce. Când 
aceasta este perspectiva ta, poţi descoperi 
oportunități extraordinare chiar și într-o biată 
arahidă. 


Pe parcursul acestui capitol, vom analiza 
extraordinara oportunitate ascunsă în 
interiorul ființei umane de a avea relaţii bune, 
sănătoase. Există mai multă suferinţă, 
frustrare, neliniște și jale din pricina relaţiilor 
inadecvate decât din orice alt motiv. Însă 
avem parte de mai multă bucurie, mai multă 
fericire și mai mult entuziasm în viaţă 
datorită relaţiilor potrivite decât datorită 
oricărui alt factor. 


Evident, relaţiile încep odată cu primii pași în 
viaţă și continuă până la sfârșitul ei. Bune 
sau rele, ele ne determină eficacitatea în 
raport cu familia, prietenii, asociaţii și toţi 
ceilalţi. Prin urmare, relaţiile sunt fantastic de 
importante. Și este extrem de important să 
avem atitudinea adecvată în relaţiile noastre. 


Cred că următoarea povestioară ilustrează 
destul de bine această idee. 


Se spune că unui om i s-a oferit șansa de a 
arunca o privire atât în rai, cât și în iad, 
pentru a hotări în ce loc dorește cu adevărat 
să ajungă. Întâi, a fost condus prin sălile 
iadului. După ce a pășit într-una dintre ele, și- 
a zis în sinea lui: O, dacă așa e în iad, mă 
tentează grozav. Asta pentru că văzuse mulţi 
oameni așezați la o masă foarte lungă, ca de 
banchet. Pe masă erau toate mâncărurile la 
care te puteai gândi. Erau legume, salate, 


fripturi, toate  aperitivele posibile, toate 
deserturile posibile. Așadar, pe masă, în fața 
acelor oameni, se aflau toate felurile de 
mâncare imaginabile în această lume. 


Dar când s-a uitat la meseni, a observat că, în 
ciuda faptului că li se oferea un adevărat 
festin, cu toţii păreau înfometați. Încă mai 
curios, lipseau râsetele, lipsea bucuria, 
nimeni nu se distra câtuși de puţin. Asta 
deși, în faţa lor, totul era aranjat pentru un 
ospăț de care oricine ar fi fost încântat la 
culme. 


Apoi, omul a fost dus în rai. Când a intrat 
acolo, a văzut o masă festivă identică, pe 
care erau așezate aceleași feluri de mâncare 
savuroase, cu același aspect magnific, exact 
ca în iad. Dar de data asta a observat că toţi 
mesenii râdeau și cântau și se distrau de 
minune. Erau bine  hrăniţi. Radiau de 
sănătate. 


Atunci, vizitatorul nostru s-a întors către ghid 
și i-a zis: „Scuze, dar sunt puţin nedumerit. 
De fapt, sunt foarte nedumerit. N-am putut 
să nu observ că oamenii aveau același 
meniu, aceeași mâncare ca în locul celălalt... 
Dar acolo mesenii erau lihniți de foame și 
trişti. Cei de aici se distrează de minune. 
Sunt bine hrăniţi, sunt sănătoși. Care e 
diferența?“ 


La care ghidul a răspuns: „Ei bine, dacă te-ai 
fi uitat cu mai multă atenţie, ai fi observat că 
în ambele locuri oamenii au cuțite și furculițe 
legate de mâini. Și atât cuțitul, cât și furculita 


au o lungime de un metru și jumătate. În iad, 
încearcă să mănânce singuri, dar nu reușesc. 
Pe când aici, în rai, îi dau să mănânce omului 
care stă în faţa lor, iar acesta, la rându-i, îl 
hrănește pe cel de vizavi.“ 


Asta surprinde destul de bine esența 
lucrurilor despre care voi vorbi. Pentru că, 
vezi tu, este adevărat că poţi avea tot ce îţi 
dorești în viaţă, dacă ajuţi suficiente 
persoane să obţină ceea ce își doresc. 


Ce își dorește fiecare în viață 


Înainte de a discuta despre relaţii, să facem 
o scurtă recapitulare privind lucrurile pe care 
toată lumea și le dorește în viaţă. Absolut 
toţi oamenii vor să fie fericiţi, toţi oamenii vor 
să fie sănătoși, toţi vor să fie rezonabil de 
prosperi, toţi vor să aibă prieteni, toți vor 
liniște sufletească, toţi vor să se simtă în 
siguranță. 


Acum, în cazul celor care au familii, evident 
că vor să aibă relații bune de familie. Uitându- 
ne la cele șase dorinţe de bază ale tuturor, să 
analizăm rolul pe care îl joacă relaţiile. Toate 
autorităţile în domeniu îţi vor spune că 
sănătatea ta depinde, în foarte mare măsură, 
de cât de bine te înţelegi cu alte persoane. 
Toată lumea va fi de acord că fericirea ta 
depinde, în foarte mare măsură, de relaţiile 
pe care le ai cu alte persoane. Mulţi îţi vor 
spune că nivelul prosperității tale este 
determinat, într-o foarte mare măsură, de 
modul în care te înţelegi cu ceilalţi. 


Pentru a da un exemplu simplu, Ohio State 
University a făcut un studiu privind cele 50 
de motive pentru care oamenii își pierd locul 
de muncă. A fost nevoie să ajungă la motivul 
16 pentru a avea de-a face cu priceperea lor 
tehnică sau cu aptitudinile lor profesionale. 
Primele 15 motive se refereau la atitudini și la 
capacitatea angajaților de a coopera, de a se 
înțelege cu alţii. În mod categoric, relaţiile 
tale vor determina numărul și calitatea 


prietenilor pe care îi ai. Relaţiile tale vor 


determina considerabil de câtă satisfacţie și 
liniște sufletească te vei bucura. Relaţiile tale 
vor determina în ce măsură te simţi în 
siguranţă, întrucât cel mai accentuat 
sentiment de nesiguranță te încearcă atunci 
când știi că nimeni nu te iubește cu adevărat, 
că nimănui nu îi pasă de tine. 

Cel mai puternic sentiment de siguranţă 
apare atunci când ai relații bune cu familia. 
De fiecare dată când văd pe câte cineva 
bolnav, primul lucru despre care îmi vorbește 
respectiva persoană este dacă prietenii sau 
rudele îi sunt alături. Evident, secretul unor 
bune relaţii de familie constă în modul în 
care te înţelegi cu membrii ei. 


Acest capitol include multe povestioare, 
parabole, exemple, analogii și citate. Ca de 
obicei, voi specifica sursa, atunci când va fi 
posibil. Mereu mă străduiesc să menţionez 
sursa din trei motive simple: primul, fiindcă 
așa este corect. Al doilea, pentru că asta 
indică, într-o oarecare măsură, faptul că m- 
am documentat. Și al treilea, deoarece, în 
caz că am greșit, pot spune oricând: „Îţi dai 
seama că persoana respectivă ar fi trebuit să 
fie mai înţeleaptă decât atât.“ Sau: „Nu pot să 
cred că doamna aceea nu era mai 
cunoscătoare.“ 


Relaţiile contează mult 


Psihologa Renee Fuller a descoperit că 
poveștile sunt cheia învăţării. Oamenii își 
amintesc poveștile. lar dacă povestea are o 


morală, reprezentând o lecţie adevărată, 
atunci îţi vei aminti lecţia. 


De exemplu, în calitate de trainer în vânzări, 
ţin o ședință de o oră în care povestesc doar 
cum mi s-a întâmplat să închei o vânzare în 
mai puţin de 20 de minute; și totuși, există 25 
de lecţii distincte care se pot extrage din 
acea singură poveste relatată la un training, 
din punct de vedere al formării în vânzări, al 
prezentării unei vânzări și așa mai departe. 
Oricum, oamenii își amintesc povestea din 
simplul fapt că reușesc să se identifice cu 
ea. 


Acum, permite-mi să îţi împărtășesc o 
poveste care a avut o influență considerabilă 
asupra vieţii mele și care subliniază de ce a 
povesti reprezintă o metodă de predare 
extrem de eficientă. 


În timpul celui de Al Doilea Război Mondial, 
unul dintre visurile mele era să devin aviator 
în cadrul Marinei. Eram foarte entuziast. 
Împlineam 17 ani într-o sâmbătă, iar în lunea 
următoare m-am Înscris - sau am încercat 
să mă înscriu - în Forţele Aeriene. Eram 
pregătit să plec la luptă. 


În intervalul dintre clasele a XI-a și a XII-a, mi- 
am dat seama că aveam nevoie de multe 
altele, în afară de matematică și de științe, 
dacă îmi doream să intru în corpul aviatorilor 
din Marină. Nu eram un elev eminent și îmi 
amintesc perfect ziua în care m-am întors 
acasă cu patru note de 4 și un 5. Mama s-a 
supărat, pe bună dreptate, și mi-a zis: „Fiule, 


nu înţeleg un lucru. Ai luat patru de 4, apoi un 
5. Ce naiba s-a întâmplat?“ l-am răspuns: „Ei 
bine, mamă, este evident că mi-am petrecut 
prea mult timp concentrându-mă pe o 
singură materie." 


Poate nu era chiar o catastrofă, dar nu 
străluceam ca elev. În orice caz, ideea e că 
am urmat școala de vară, între clasele a XI-a 
și a XII-a, fiindcă eram extrem de hotărât să 
fiu acceptat în Forţele Aeriene și trebuia să 
știu mai multă matematică, mai mult despre 
științe. 


Pentru a absolvi, una dintre materiile la care 
trebuia să iau notă de trecere era Istoria 
Americii. Trebuia să o învăţ. Eu nici n-aș fi 
vrut să merg la cursurile de istorie, fiindcă mi 
se părea evident că istoria nu avea cum să 
mă ajute. Ce beneficii aș fi putut obţine 
studiind ceva ce se petrecuse în urmă cu 100 
sau 200 sau 300 de ani? Pe mine mă 
interesa rezolvarea problemei de moment. 
Voiam să învăţ să pilotez avioane pentru a 
mă duce să dobor inamicul și să câștig 
războiul. Acela era obiectivul meu în acea 
perioadă. 


Așa că, în ziua cu pricina, am intrat în clasă 
hotărât să învăţ tot ce se putea învăţa 
despre... cum să scap de materia aia. Cu alte 
cuvinte, am intrat în clasă furios și plin de 
ranchiună. 


Și, de îndată ce am intrat, am descoperit că 
profesorul care urma să ne predea era 
antrenorul Joby Harris. La prima oră, ne-a 


luat pe toţi prin surprindere. Tot ce a făcut a 
fost să ne vândă o chestie. Eu consider că 
totul înseamnă să vinzi. Ei bine, ne-a vândut 
tuturor motivul pentru care trebuia să 
învăţăm istorie. Înainte să isprăvească de 
vorbit, eu eram deja specialist în istorie. De 
fapt, a fost singura materie la care ulterior, în 
facultate, am luat mereu nota 10. 


Spre sfârșitul acelei prime ore, a schimbat 
macazul. A început să vorbească despre 
viitorul Statelor Unite și despre direcţia în 
care se îndreaptă ţara. Ne-a zis: „Dacă printre 
voi sunt tineri care au capacitatea de a face 
mai mult decât de a-și câștiga existența, de a 
pune o pâine pe masă pentru propriile 
familii... Dacă aveţi o asemenea capacitate, 
trebuie să vă alocaţi o parte din timp, să 
alocaţi efort și resurse pentru a-i ajuta pe cei 
care au mai puţin talent și mai puţine 
oportunităţi și mai puţine aptitudini decât 
aveţi voi.“ 


Profesorul Harris a continuat: „De fapt, dacă 
nu întindem mâna și nu începem să-i ajutăm 
pe acei oameni, oferindu-le o educaţie mai 
bună, o direcţie mai bună, oportunităţi și 
motivaţie superioare, dacă nu începem să îi 
ridicăm, va veni o zi în care ne vor trage ei în 
jos prin simplul fapt că vor fi atât de mulți, 
încât vor atârna foarte greu.“ 


Joby Harris a fost un profet, dacă ne gândim 
la milioanele de persoane asistate social din 
ziua de azi. La milioanele de analfabeți. La 
milioanele de oameni care suferă de boli 
devastatoare. Resursele ni se epuizează, iar 


țara este trasă în jos, la propriu. În momentul 
scrierii acestor rânduri, îmi e clar că 
generaţia prezentă va fi prima generaţie din 
istoria ţării noastre care va avea un standard 
de viaţă mai scăzut decât a avut precedenta. 


Ajută suficient de mulți oameni 


Orice face compania noastră se bazează pe 
conceptul esenţial că poţi avea tot ce îţi 
dorești în viaţă, dacă ajuţi suficiente 
persoane să obţină ce își doresc. Activitatea 
pe care o desfășurăm în închisori și în școli, 
în biserici și în centre de reabilitare pentru 
dependențţii de droguri, precum și celelalte 
eforturi de a-i ajuta pe oameni să se lanseze 
reflectă principalul crez al afacerii noastre. 


Antrenorul Harris, în mod evident, a avut un 
impact semnificativ asupra vieţii mele. În 
copilărie, a fost cercetaș, sub conducerea lui 
Thomas B. Abernathy. Domnul Abernathy a 
fost primul reprezentant oficial al 
cercetașilor din statul Mississippi, pe lângă 
faptul că şi-a alcătuit propriul grup de 
cercetași. Nu se știe din ce motiv, „micuțul 
Joby Harris“ i-a stârnit interesul domnului 
Abernathy, care i-a devenit un al doilea tată. 
Deși Joby avea un tată, Abernathy l-a învăţat 
nu numai să fie un adevărat cercetaș, ci și 
multe alte lucruri despre cum să ducă o viață 
cinstită, onorabilă. 


Thomas Abernathy a avut patru copii — trei 
fiice și un fiu. Cea mai mică dintre fiicele lui 
se numea Jean, iar Jean Abernathy a fost 
doamna Zig Ziglar pentru mai bine de 41 de 


ani. Sigur, domnul Abernathy nu avea cum să 
fi știut pe atunci că, acordându-i o atenţie 
suplimentară micutului Joby Harris, 
contribuia la dezvoltarea lui și îl ajuta să își 
contureze filozofia de viaţă. Și nu avea cum 
să știe că, mai târziu, acel băiat va ajunge să 
aibă un impact semnificativ asupra viitorului 
său ginere, impact ce l-a făcut un soț mai 
bun pentru fiica lui și un tată mai bun pentru 
nepoții lui, lucruri pe care nu a avut privilegiul 
de a le afla. 


Ceea ce încerc să îţi spun în privinţa relaţiilor 
este că nu știm niciodată cât de mult vom 
influenţa viaţa cuiva și nici nu știm a cui viață 
vom ajunge să o influențăm. Așa că trebuie 
să fim foarte atenţi la modul în care ne 
gestionăm relaţiile, deoarece e posibil ca 
impactul lor să fie de mare anvergură. 


Sinceritate, nu tactici de înspăimântare 


În contrast cu această minunată poveste ce 
arată influenţa transgeneraţională, îţi voi 
spune acum una dintre istorioarele mele din 
Al Doilea Război Mondial, cu un rezultat mult 
diferit în ceea ce privește influența pe care o 
au relaţiile. 


Guvernul ne-a înrolat în armată, apoi ne-a 
înscris la facultate, ca să fim bine pregătiţi 
pentru a urma școala de aviaţie. Înaintea 
primei ore de limba engleză, am auzit că 
profesoara avea reputaţia de a fi cel mai 
sever profesor nu numai din acea facultate, 
ci de oriunde. Era o doamnă mare, la propriu: 
avea cam 1,88 metri înălțime și umerii laţi ca 


ai unui jucător de fotbal. Un specimen cu 
adevărat impunător din punct de vedere fizic. 


Se spunea că era un geniu în materie de 
limba engleză. O cunoștea mai bine decât 
oricine altcineva din întregul stat. Când a 
intrat în clasă, în prima zi, s-a uitat la noi și a 
zis: „Studenţi, eu sunt profesoara voastră. 
Vreau să vă spun ceva despre mine, ca să 
știți la ce să vă așteptați. Predau în această 
instituţie de peste 25 de ani, iar în acești 25 
de ani un singur student a primit de la mine 
nota 10. Vă garantez că un astfel de lucru nu 
se va mai întâmpla. A fost un accident, mi-a 
scăpat, însă nu se va repeta. Și nu doar atât. 
După cum vă văd, nu v-ar strica să știți 
dinainte: vă avertizez că o treime dintre voi 
nu veţi lua notă de trecere la materia mea.“ 


Acum, aş vrea să îţi imaginezi scena. Eram 
acolo tineri veniţi din toate colțurile ţării, 
aduși la acea facultate cu scopul de a ne 
pregăti să activăm cu normă întreagă în 
armată. Majoritatea visam de-o viaţă să ne 
servim ţara ca piloţi de avion. Întreaga 
noastră carieră depindea de promovarea 
examenelor la engleză și la celelalte materii. 
Un singur eșec ne-ar fi adus exmatricularea, 
iar competiţia era extrem de acerbă. 


Am auzit pe cineva din spate comentând: 
„Frate, e o cucoană dură!“ Un altul i-a dat 
replica: „Da, însă una care știe cu adevărat 
engleza.“ Ei bine, nu am nicio îndoială că știa 
perfect limba engleză, dar sunt convins că 
nu își cunoștea studenții, după cum nu 
cunoștea nici psihologie. 


Deja eram speriaţi de moarte. Mă întreb câţi 
băieţi în plus ar fi trecut clasa dacă ea ar fi 
intrat și ar fi zis: „Domnilor, o să vă spun 
sincer. Acesta este un curs dificil. Dar vă pot 
spune, de asemenea, că sunt o profesoară 
foarte competentă. lubesc engleza, îmi 
iubesc studenții și vreau să știți de pe acum 
că îmi voi da toată silinţa să vă ajut. Vă voi 
învăţa tot ce știu despre limba engleză, vom 
aprofunda materia, va fi un curs intensiv. 
Dacă, dintr-un motiv anume, veţi pica 
examenul final, vreau să știți de pe acum că 
va fi vina voastră, nu a mea. Eu mă angajez 
să predau cel mai eficient curs pe care l-am 
predat vreodată, iar asta numai și numai 
pentru binele vostru.“ 


Cred că acest tip de discurs ar fi fost infinit 
categoric mai bun decât jalea și prăpădul pe 
care ni le prezisese. 


Vezi tu, mă întreb acum, după mulţi ani, dacă 
doamna cea mare chiar era o profesoară 
competentă. Din moment ce s-a ridicat în 
picioare și a zis că un singur student a reușit 
vreodată să ia nota 10 și că o treime dintre 
noi nu vom promova, mă întreb dacă nu 


cumva acesta era un alt mod de a zice: „Nu 
mă pricep prea grozav să predau engleza. 
Cunosc materia, dar nu știu să o predau cum 
trebuie.“ 


Eu îmi asum întreaga responsabilitate în 
comunicarea cu alte persoane, fie că e vorba 
despre un dialog individual, fie că mă 
adresez unui public numeros. Dacă nu 
reușesc că comunic clar, nu este vina ta. 
Întotdeauna am crezut că, atunci când 
cineva vorbește sau predă, dacă eu nu am 
înțeles, este vina lui. Și motivul pentru care 
zic asta constă în aceea că, după părerea 
mea, oricine își înţelege materia pe care o 
are de predat va găsi modul optim de a mi-o 
prezenta astfel încât să mi-o pot însuși, dacă 
îmi dau silința și îmi asum răspunderea de a 
învăța, de a fi atent și de a aprofunda 
subiectul. Dacă nici așa nu izbutesc să învăţ, 
atunci consider că profesorul este cel care 
poartă cea mai mare parte a 
responsabilităţii. 


Repet, eu îmi asum această responsabilitate. 
Cred cu tărie că, în urma parcurgerii cărții de 
faţă, vei rămâne cu extraordinar de multe 
informaţii care te vor face mai eficient în tot 
ceea ce întreprinzi. Indiferent cu ce te ocupi, 
mereu vei avea nevoie de comunicare și de 
relaţii. 


În continuare, ne vom concentra asupra 
priceperilor noastre și asupra importanţei de 
a căuta ceea ce este bun. 


Vezi binele din oameni 


Acum câţiva ani, la New York a fost efectuat 
un studiu despre indivizii care deveniseră 
milionari prin forțe proprii. Cercetătorii au 
selectat 100 dintre acești oameni bogaţi și, 
în urma studiului, au descoperit că milionarii 
aveau un background extrem de divers. 
Vârstele lor erau cuprinse între 20 și peste 
70 de ani. Nivelul de educaţie varia mult și el, 
de la o persoană care terminase doar clasa a 
V-a până la una care obținuse două 
doctorate. În jur de 60-70% proveneau din 
orașe cu mai puţin de 15 000 de locuitori — 
nu mă întreba ce ne spune treaba asta. 


Dar cercetătorii au descoperit o constantă 
absolută la acești oameni deveniți milionari 
prin forțe proprii. Lucrul pe care îl aveau în 
comun era că deţineau cu toţii capacitatea 
de a vedea binele în alte persoane și în 
diversele situaţii de viață. 


Prin urmare, dacă începem să înţelegem cu 
adevărat că trebuie să descoperim binele și 
să îl încurajăm, atunci am învăţat o lecţie 
foarte importantă. 


lată o povestioară despre un businessman 
care voia să prindă metroul și se cam 
grăbea. La gura metroului, era un om sărman 
care vindea pixuri. Businessmanul a băgat 


mâna în buzunar și a scos un dolar, pe care l- 
a aruncat în tava cu pixurile, apoi a luat-o la 
goană, să nu rateze metroul. 


Dar, după ce s-a suit în vagon, și-a dat seama 
că mai avea un minut până la plecarea 
trenului, așa că a coborât, s-a întors la 
cerșetorul cu pixurile și i-a zis: „Îţi datorez 
scuze, eram atât de grăbit, încât am uitat. Tu 
vinzi ceva folositor, la preţul corect. Eşti un 
om de afaceri, exact ca mine. Vreau să-mi 
iau cele două pixuri.“ 


Multe luni mai târziu, la un eveniment social, 
businessmanul a întâlnit un tânăr bine 
îmbrăcat, care s-a apropiat de el și i-a zis: „N- 
ai cum să mă recunoști. Dar, cu luni în urmă, 
vindeam pixuri în staţia de metrou și tu mi-ai 
re-dat demnitatea. Nu m-ai tratat ca pe un 
cerșetor. M-ai tratat ca pe un om de afaceri. 
Vreau să îţi mulţumesc.“ 


Mă întreb câţi cerșetori, dacă ar fi fost trataţi 
ca oameni de afaceri, nu ar mai fi astăzi 
cerșetori. 


Este important să fii un om plăcut 


Cineva a zis odată: „Este plăcut să fii 
important, dar este mai important să fii 
plăcut.“ lar eu cred că a avut dreptate. 


Unul dintre cele mai însemnate evenimente 
petrecute în primul an după ce m-am mutat 
în Dallas, Texas, a fost întâlnirea cu un om 
care, ulterior, mi-a devenit un prieten foarte 
apropiat. Numele său este Walter Haley; la 
acea vreme, lucra în domeniul asigurărilor. 


Venise cu un concept nou, și anume să 
vândă asigurări băcanilor independenţi de pe 
teritoriul Americii prin intermediul achiziţiilor 
de la depozitele angro. Cu alte cuvinte, 
domnul Haley le-a dat ideea acestor depozite 
de dimensiuni colosale ca, atunci când 
facturau alimentele pentru băcăniile 
independente, să le factureze și asigurarea 
pentru toţi angajaţii lor. Mă refer la 
asigurarea de viaţă, precum și la asigurarea 
de sănătate și la cea în caz de accidente. 


Un agent de vânzări angajat de Walter vindea 
asigurări de viaţă cu o valoare medie de 10- 
20 de milioane de dolari. Aceea era marja la 
vremea respectivă. În același timp, ceilalţi 
agenți din branșă vindeau astfel de asigurări 
de aproximativ un milion de dolari — și încă 
era nevoie de un agent foarte bun pentru a 
reuși vânzări de un milion de dolari. 


Un amic îmi zisese: „Vreau să îţi fac 
cunoștință cu Walter Haley, este un tip foarte 
special.“ Ştii cum e dacă între anumiţi 
oameni există chimie și, când îi întâlnești, ţi 
se pare că sunteţi prieteni de-o viaţă? Ei bine, 
Walter Haley are într-adevăr carismă, așa că, 
după ce îl întâlneşti, vrei să ajungi să îl 
cunoști mai bine. Când i-am fost prezentat, 
Walter mi-a întins mâna și primul lucru pe 
care l-a spus a fost: „Zig, am auzit multe 
despre tine. Frate, sunt onorat că ai venit să 
ne cunoaștem. Și abia aştept să îţi arăt 
împrejurimile și să vezi cu ce ne ocupăm pe 
aici.“ 


Am intrat într-un depozit și am rămas 
înmărmurit. Nu știam că există atât de multă 
mâncare în lume și, în niciun caz, sub același 
acoperiș. Când am intrat, Walter a zis: 
„Scuză-mă o secundă, Zig“ S-a dus la 
operatorul centralei telefonice și i-a spus 
omului: „Sunt Walter Haley. Vreau să te 
asigur că faci o treabă minunată aici, la 
centrală. Nu se întâmplă niciodată să formez 
un număr de telefon fără să am impresia 
clară că tot ce faci este să stai aici, 
așteptându-mă să dau un telefon, ca tu să 
mă pui în legătură cu persoana potrivită. Faci 
o treabă grozavă." 


Operatorul i-a răspuns: „Mulţumesc, domnule 
Haley, apreciez sincer asta.“ „Eu te apreciez“, 
a încheiat conversaţia Haley. 


Ne-am întors și am pornit-o pe unul dintre 
coridoare, iar foarte curând Walter mi-a zis: 
„Scuză-mă o secundă, Zig.“ A intrat într-un 
birou, a întins mâna către cel care stătea 
acolo și i s-a adresat: „N-am făcut 
cunoștință, eu sunt Walter Haley. Până acum 
nu am avut privilegiul să te văd. Dar ţi-am 
citit rapoartele și am urmărit ce se întâmplă 
de când ai preluat funcţia. Frate, faci o 
treabă absolut minunată și vreau să îţi 
mulțumesc pentru asta.“ 


Desigur că bărbatul a zâmbit foarte larg, apoi 
a spus: „Fac tot ce pot, cât mai bine“, la care 
Walter a răspuns: „Este suficient de bine din 
punctul meu de vedere. Ține-o tot așa, îţi 
îndeplinești sarcinile excelent.“ 


După ce am plecat de acolo, am urcat la etaj, 
în biroul lui Walter. Prima persoană pe care 
am văzut-o în anticameră a fost secretara lui, 
iar el mi-a spus: „Zig, dă mâna cu cea mai 
grozavă secretară care a stat vreodată în 
spatele vreunui birou.“ 


Apoi i-a zis femeii: „Știi, soția mea te 
consideră extraordinară. Crede că poţi să 
atârni luna!! pe cer și să o dai jos oricând 
poftești. Însă eu vreau să te rog să o lași 
acolo, pe cer. Ador să o văd când conduc, 
mai ales atunci când mă îndrept noaptea 
către sud.“ 


„Vai, domnule Haley, mereu spuneţi ceva 
frumos, iar soţia dumneavoastră e foarte 
amabilă și aș vrea să nu vă opriţi niciodată. 
Îmi place foarte mult să aud asemenea 
lucruri“, i-a răspuns secretara. 


Am intrat în biroul lui, unde îl aștepta un 
broker de asigurări. Walter a spus: „Zig, 
strânge-i mâna celui mai bun agent de 
asigurări de viaţă care a purtat vreodată o 
pereche de pantofi.“ 


„Walter, mereu spui lucruri de felul ăsta. Dar 
îmi place, pur și simplu îmi place la nebunie“, 
i-a răspuns brokerul. 


Tot drumul nostru a durat mai puţin de 10 
minute. Dar îţi vine să crezi că, în urma 
acelor 10 minute, patru oameni au avut o zi 
minunată? Categoric, da! Pe rând, Walter a 
ridicat moralul fiecăruia cu acele comentarii 
flatante și încurajatoare ale lui. 


Acum, vreau să subliniez ceva foarte 
important. Fii atent, pentru că în asta constă 
secretul. Dacă ești sincer, eficiența e 
maximă. Dacă ești nesincer, înseamnă că 
manipulezi. O persoană care manipulează 
spune și face anumite lucruri astfel încât să 
poată câștiga, ceea ce nu are nicio legătură 
cu atitudinea unui campion. Un adevărat 
campion vede binele din ceilalţi și le 
dezvăluie și lor acest lucru. 


Walter Haley, multi-multi-multimilionar, are 
prieteni peste tot pe unde se duce. Este ceea 
ce am putea numi „un avar fericit“. Își pune la 
păstrare fiecare prieten pe care și-l face. El 
crede că nu poţi niciodată să-l surprinzi în 
încercarea de a-l egala. lar eu cred că are 
dreptate. 


Cel care motivează înțelege că, într-o astfel 
de situaţie, toți au de câștigat. Nu te porţi 
amabil pentru binele tău, ci o faci pentru 
binele celorlalţi, dar atunci când celorlalţi le e 
bine, și ţie îţi e bine - și astfel revenim la 
conceptul de bază: poţi avea tot ce îţi dorești 
în viață, dacă ajuţi suficiente persoane să 
obţină ceea ce își doresc. 


CAPITOLUL 8 
Lecţii învăţate 


Întrebarea este: cum trebuie să te porți cu 
oamenii? 


Această întrebare te-ar putea uimi un pic, dar 
răspunsul te-ar putea surprinde și mai tare. 
Eu cred că trebuie să te porţi cu oamenii așa 
cum te porți cu vacile. 


Cum spuneam, am crescut în Yazoo City, 
Mississippi. La vremea când eram copil, am 
reușit să supravieţuim datorită faptului că 
aveam cinci vaci de lapte și o grădină mare. 
Mama ne-a oferit nouă, celor mici, foarte 
multe lecţii în cursul anilor până la 
maturizare — tata murise de tânăr —, dar ne-a 
învăţat și o sumedenie de lucruri despre vaci. 


Imaginează-ţi că intri într-un grajd rece, într-o 
dimineaţă geroasă de iarnă, și că vezi o vacă 
bătrână stând culcată. Te duci la ea, îi tragi 
un șut și îi zici: „Scoală! Nu-i de mirare că 
producţia ta de lapte și grăsime pentru unt a 
scăzut. Stai degeaba! Ai auzit ce ţi-am zis? 
Scoală! Va trebui să faci mai mult ca să-ţi 
îmbunătățești producţia.“ 


Dacă te porţi așa cu o vacă bătrână, permite- 
mi să te informez, în primul rând, că s-ar 
putea să îţi tragă o copită zdravănă. În al 
doilea rând, îţi spun cu toată empatia că va 
produce o cantitate mai mică de lapte, care 


nici nu va fi bună pentru consum. O vei fi 
supărat atât de tare, încât, e demonstrat, va 
produce un lapte prea amar ca să poată fi 
băut. 


Acum, nu cred neapărat că pentru a obţine 
un lapte dulce, delicios este necesar să te 
duci în grajd și să-i zici: „Bună dimineaţa, 
stimată Vacă Bătrână. Deși n-ai face rău 
dacă i-ai da măcar o mică îmbrăţișare. Poţi 
să o priveşti și să-i spui: „Doamne, ai cea mai 
frumoasă pereche dublă de picioare pe care 
am văzut-o în dimineaţa asta. lar pielea ta e 
foarte plăcută și moale. Vreau să te asigur, 
Vacă Bătrână, că sunt mândru de tine. Ştii, 
producţia ta e tot mai mare, grăsimea pentru 
unt crește continuu și sunt sigur că azi te vei 
strădui din răsputeri să-ți dobori toate 
recordurile. Te apreciez cu adevărat, Vacă 
Bătrână.“ 

Poate că în momentul ăsta gândești: Ziglar, 
asta-i cam trasă de păr. Atunci, stai să îţi 
spun o poveste reală. Cu o lecţie învățată. 


În anii 1930, producţia standard pentru o 
vacă era de 11 litri de lapte pe zi. În anii 
1980, o vacă a cărei producţie nu depășea 
11 litri ar fi fost transformată în hamburgeri. 
Chiar așa. Din anii 1930 și până în anii 1980, 
s-au făcut progrese fantastice în ceea ce 
privește creșterea vacilor. 


În acei ani de restriște, mama mea cumpăra 
vaci. Le cumpăra pe cele care dădeau o 
producție medie, adică în jur de 11 litri. Și, 
întâi de toate, mama le dădea ceva mai 


multă mâncare - deci le hrănea mai bine. În 
al doilea rând, le boteza. În al treilea rând, le 
trata cu afecţiune și blândeţe. lar dacă 
vreunul dintre noi, băieţii, s-ar fi purtat urât cu 
o vacă de-a ei, ar fi fost prea umed pentru 
arat, cum se zicea pe la noi. Adică am fi avut 
probleme serioase. 


La șase luni după ce aduceam acasă o vacă, 
aceasta ajungea să producă 15 litri de lapte 
pe zi. Și, invariabil, după un an, aceeași vacă 
producea aproape 19 litri de lapte pe zi. O 
creștere semnificativă a productivității. 
Atunci, mama vindea vaca și căpăta uneori și 
cu 50 de dolari mai mult decât plătise pentru 
ea. De obicei, sau chiar de fiecare dată, 
primea cu cel puţin 25 de dolari peste preţul 
de achiziţie. Acum, în anii 1980, când 
vorbeşti despre un plus de 25 sau 50 de 
dolari, nu înseamnă mare lucru. Dar află că, 
în anii 1930, cu șapte cenți cumpărai o 
jumătate de kilogram din ceea ce se 
numește streak o' lean, streak o' fat ori salt 
pork. Așadar, un profit de 25 sau 50 de 
dolari reprezenta o creștere substanţială a 
calității vieţii. 


Felul în care ne purtam cu bătrâna vacă avea 
o importanţă considerabilă. lar felul în care 
te porți cu oamenii are, de asemenea, o 
importanţă considerabilă. 

Fii amabil 

Am organizat un curs de trei zile pe care l-am 
numit „Born to Win” („Născut pentru a 
învinge“). Oamenii vin literalmente din 
întreaga lume pentru a învăța. Cu ani în 
urmă, la una dintre sesiuni, a participat o 
tânără superbă, de culoare, din Chicago. 
Arăta ca o regină a frumuseții, se purta ca o 
regină, vorbea ca o regină. Afișa o anumită 
grație care era cu adevărat fascinantă. 
Doamna avea o voce foarte feminină, și 
totuși atât de puternică, încât se putea face 
auzită într-o sală cu 200 de persoane fără să 
aibă nevoie de niciun sistem de amplificare. 


Era o femeie de afaceri de mare succes, care 
avea, la momentul respectiv, aproximativ 125 
de angajaţi. Dacă m-ai fi întrebat: „Cine din 
această clasă are tot ce îi trebuie? Cine are 
pe deplin succes? Cine are pachetul 
complet? Pe care l-ai alege?“, aș fi răspuns 
fără ezitare: „Aș alege-o pe femeia de afaceri 
din Chicago - este persoana care 
corespunde perfect descrierii.“ 


Sâmbătă după-amiază, la terminarea acelei 
sesiuni, doamna cu pricina a venit la mine și 
m-a întrebat: „Te rog, putem discuta puţin în 
particular?“ l-am răspuns: „Sigur că da.“ 


În timp ce stăteam de vorbă, a început să 
plângă. Mi-a zis: „Știi ce? În toată viața mea, 
ești primul om care m-a privit în ochi și mi-a 
spus: «Ești importantă. Te apreciez mult. 
Dumnezeu te iubește.» De asta am venit 
aici... Să aud asemenea cuvinte de la cineva 
căruia îi pasă. Nu voi uita niciodată această 
experienţă.“ 

Cea mai minunată lecţie pe care am învățat- 
o a constat în faptul că, dacă te porţi cu 
toată lumea de parcă ar suferi, în majoritatea 
cazurilor te vei purta cu lumea în modul 
potrivit pentru a-i alina suferința. Relaţiile 
dintre oameni sunt extrem de importante. 


După cum am mai spus, prietenul meu Fred 
Smith, unul dintre cei mai străluciți oameni 
pe care îi cunosc, a scris o carte frumoasă, 
intitulată You and Your Network. El a subliniat 
acolo: 


În acele momente din viață când întâlnești 
persoane care sunt nepoliticoase, rele și 
obraznice și se poartă urât cu tine -— iar asta 
ți se va întâmpla de multe ori în viață -, 
când apar astfel de situații, ceea ce trebuie 
să înţelegi este că persoanele respective nu 
încearcă să te rănească atunci când sunt 
nepoliticoase, rele și obraznice și se poartă 
urât cu tine. În 99% dintre cazuri, ele se 
comportă astfel pentru că suferă. 


Dacă putem înţelege asta, vom alina un pic 
usturimea vorbelor sau a situaţiei. Să zicem 
că ești un agent de vânzări care tocmai a 


ratat o întâlnire ori o vânzare sau că 
potenţialul client ţi-a cerut să pleci cât mai 
repede posibil sau că ai avut o interacţiune 
cu angajatorul tău și acesta a fost prea dur 
cu tine sau poate că ai intrat într-o dispută cu 
un coleg, iar colegul te-a insultat. În 
construirea de relaţii câștigătoare, este 
foarte util să înţelegi că acei oameni nu vor 
cu adevărat să te rănească; de fapt, ei înșiși 
se simt răniţi. Sunt în defensivă, așa că se 
năpustesc și atacă. 


Dacă toată lumea ar fi precum bunul meu 
prieten Tom Hatfield, această carte pe 
tocmai care o citești nici nu ar mai fi fost 
necesară. Tom este agentul nostru de 
asigurări și îmi este prieten loial de multă 
vreme. Acum ceva timp, Dallasul a fost lovit 
de o furtună puternică. Ei bine, casa noastră 
are încălzire centrală, dar toţi locatarii, mai 
ales bătrânul Zig, adoră șemineurile. Vai, cât 
de mult îmi place să privesc lemnul arzând în 
șemineu! Dintre toate momentele în care ar fi 
putut rămâne fără lemne, bătrânului Zig i s-a 
terminat tot lemnul pentru foc exact în toiul 
furtunii. 


Știam că Tom cunoaște pe toată lumea din 
oraș, așa că l-am sunat și i-am zis: „Tom, ai 
idee cine mi-ar putea aduce niște lemne?“ El 
mi-a răspuns: „Dragă Zig, nu-mi vine nimeni 
în minte acum, dar o să mă gândesc, să văd 
ce pot găsi.“ 


După aproximativ o oră, cineva a sunat la 
ușă. M-am dus să deschid și l-am văzut în 
prag pe Tom Hatfield, care mi-a spus: „Zig, ti- 


am adus niște lemne. Noi avem mai multe 
decât ne trebuie momentan și oricum 
urmează să mai primim un transport luna 
viitoare.“ Mi-a adus suficiente lemne cât să 
îmi ajungă trei sau patru zile, dacă nu cinci 
sau șase. 


Mi-ai putea zice: „Hei, Zig, ăsta este doar un 
agent de vânzări priceput care are grijă de 
clientul său.“ Recunosc, s-ar putea să fie o 
fărâmă de adevăr aici. Dar cred cu tărie că, și 
dacă nu aș fi cumpărat nimic în viaţa mea de 
la Tom Hatfield, tot mi-ar fi adus lemnul 
acela, fiindcă suntem buni prieteni. 


Trăiește după Regula de Aur 


Ce efect are asupra relaţiilor tale faptul că 
depui un mic efort pentru altcineva? Cred că 
aceasta e cheia. Biblia spune în multe feluri 
că regula cea mai bună în privinţa relaţiilor 
interumane este să le faci altora ceea ce ţi-ai 
dori ca ei să îţi facă ţie. Sau, cu alte cuvinte, 
poartă-te cu ceilalți așa cum ţi-ai dori ca ei să 
se poarte cu tine. Este foarte simplu. Și 
totuși, foarte, foarte important. 


Un verset din Biblie zice: „Fiţi buni unii cu 
alţii, miloși și iertaţi-vă unul pe altul.“ Acest 
îndemn este extrem de important în 
contextul zilelor noastre. Nu crezi? Și mai 
există un verset care te sfătuiește să faci un 
efort suplimentar. lar dacă cineva îţi cere 
pelerina, dă-i și haina. Și, după cum spuneam 
anterior în carte, dacă un om îţi cere să 
mergi o milă, tu mergi două. 


Nu uita, poţi avea tot ce îţi dorești în viaţă, 
dacă ajuţi suficiente persoane să obţină ce 
își doresc. Aceasta este ideea principală, pe 
care o repet mereu. Dar oare funcţionează? 
Să analizăm întrebarea cu mai multă atenţie, 
având în vedere două lucruri. 


În primul rând, ești ceea ce ești și unde ești 
datorită mentalității pe care ai avut-o până 
acum în viață. Poţi schimba ceea ce ești și 
unde ești, dacă îţi schimbi modul de a gândi. 


În al doilea rând, îţi reamintesc faptul că 
viața e dură. Nu contează ce faci, nu 
contează dacă ești manager, agent de 
vânzări, director, profesor, medic sau preot. 
Indiferent cu ce te ocupi, viața poate fi dură. 
Dar dacă ești consecvent, rămânând fidel 
standardelor morale și de caracter înalte și 
urmând Regula de Aur, viaţa va fi infinit mai 


blândă cu tine. 


Un concept pentru relații bune 


Ce ar putea să însemne un concept pentru 
relaţii bune? Cred că Bear Bryant a avut unul 
dintre cele mai grozave concepte de relaţie 
despre care am auzit vreodată. În cei 10 ani 
în care a ocupat postul de antrenor al echipei 
de fotbal a Universităţii din Alabama, a 
câștigat șase campionate naţionale și 13 
campionate din liga secundă. Antrenorul 
Bryant avea o filozofie simplă, conform 
căreia, dacă lucrurile mergeau jalnic pentru 
echipa lui, zicea întotdeauna: „Ei bine, totul 
este din vina mea." 


Am văzut momente când echipa lui a fost 
pur și simplu anihilată. Spulberată. Adversarii 
aveau un avans de două sau trei eseuri, iar în 
interviuri Bryant zicea mereu: „Trebuie să 
recunoaștem. Au parte de un antrenor mai 
priceput decât mine. Celălalt antrenor a făcut 
o treabă mai bună în a-și pregăti echipa.“ 


Conceptul lui Bryant referitor la relaţii? Dacă 
rezultatul era slab, vina era a lui. Dacă era 
mediocru, spunea: „Ei bine, a fost un efort de 
echipă. Laolaltă, echipa și cu mine am făcut 
o treabă mediocră.“ Dar dacă era o victorie 
răsunătoare, întotdeauna zicea: „Trebuie să 
recunosc, acesta e cel mai grozav grup de 
tineri pe care am avut vreodată privilegiul de 
a-l antrena. Băieţii ăștia au câștigat!“ 


Prietene, conceptul acesta va funcţiona de 
fiecare dată când vei dori să îţi construiești 
relaţii importante. Nu contează cine sau 
unde ești. 


În linii mari, oamenii rataţi sunt descriși în 
următoarea parabolă inserată de Charles 
Allen în cartea sa The Miracle of Love. El 
relatează că un pescar i-a povestit că, atunci 
când prinzi crabi, nu este necesar să acoperi 
coșul în care intenţionezi să îi strângi, 
explicația fiind aceasta: „Atunci când pui al 
doilea crab în coș, de fiecare dată când 
încearcă să urce, primul crab îl va prinde de 
un picior și îl va trage în jos.“ 


Aceștia sunt rataţii. Aceștia sunt oamenii 
care se simt atât de nesiguri, încât nu pot 
relaționa cu o persoană care are succes. Ei 


consideră că, dacă cineva are succes, 
înseamnă că trebuie dat jos. Ei cred în 
principiul balansoarului: „Singura cale de a 
merge în sus este de a dobori pe altcineva.“ 
Gândește-te însă la faptul că balansoarul se 
mișcă mereu în sus și în jos și din nou în sus, 
și din nou în jos. lar oamenii care 
îmbrățișează această filozofie vor fi ba sus, 
ba jos, ba sus, ba jos — dar mai mult jos. 


A fost mereu adevărat: cel mai bun exercițiu 
este să te apleci până jos și să ridici pe 
cineva. Este adevărat, de asemenea, că 
atunci când îţi cauţi prieteni e puţin probabil 
să îi găsești. Dar dacă vei pleca la drum 
dorindu-ţi să fii prietenul cuiva, vei descoperi 
prieteni pretutindeni - asta datorită faptului 
că ceea ce dai se întoarce înapoi la tine. 


Probabil că ai auzit următoarea povestioară, 
dar oricum merită să fie repetată. Într-o 
dimineaţă, un băieţel s-a certat cu mama lui 
și, într-un acces de furie, băiatul i-a zis 
maică-sii, așa cum fac adesea copiii mici: 


— Te urăsc! Te urăsc! 


După ce și-a dat seama ce spusese, 
temându-se de repercusiuni, a zbughit-o 
nebunește și a ieșit pe ușa din faţă a casei. 
Locuiau la poalele unui deal. Chiar și după ce 
a ajuns afară, era încă frustrat, parcă scos 
din minţi. A început să tipe: 


— Te urăsc! Te urăsc! 

Ecoul i-a răspuns: 

- Te urăsc. Te urăsc. 

Asta l-a înspăimântat pe copil și l-a făcut să 
fugă înapoi în casă. A zis: 

- Mamă, este un băieţel rău acolo, în vale, 
care spune că mă urăște. 

La care maică-sa i-a răspuns: 

- Da, dar acolo mai este un alt băieţel, foarte 
drăguţ, care te iubește. Du-te afară și spune-i 
că și tu îl iubești. 

Copilul a ieșit din nou în curte și a strigat: 

- Te iubesc! Te iubesc! 

lar ecoul i-a răspuns: 

- Te iubesc. Te iubesc. 


Simplu, dar adevărat. Ceea ce dai se întoarce 
înapoi la tine. In concluzie, funcţionează 


conceptul? Ei bine, da, conceptul 
funcţionează! 


Cu ani în urmă, Barry Tacker era 
responsabilul cu disciplina la o școală din 
Bay City, Texas. Pentru că școala îmbrăţișase 
ideea de bază pe care o discutăm, acolo au 
început să fie predate aceste concepte. Dacă 
nu ești texan, e posibil ca în statul tău să nu 
mai existe responsabili cu disciplina în zilele 
noastre, dar, așa cum poţi bănui, un astfel de 
pedagog nu este cel mai popular membru al 
corpului didactic. De fapt, simpla menționare 
a responsabilului cu disciplina  insuflă 
spaimă în inimile elevilor. Când un profesor 
spune: „Mergi imediat la responsabilul cu 
disciplina“, îți garantez că elevul 
încremenește, pricepând că a dat de necaz. 


Când s-a întâmplat asta la școala din Bay 
City pentru prima dată, în clasă a intrat un 
băiat, iar profesorul său i-a zis: 


- Domnul Tacker vrea să te vadă. 

- Dar n-am făcut nimic! N-am făcut absolut 
nimic! a spus băiatul, intrând în defensivă. 

- Să știi că domnul Tacker vrea să te vadă 
chiar acum, înainte de începerea orelor. 
Înspăimântat, tremurând, elevul s-a dus. A 
intrat pe ușă protestând: 

- Domnule Tacker, n-am făcut nimic! N-am 
făcut nimic! 

- Totuși, eu am auzit altceva, a comentat 
pedagogul. 

- N-am fost eu, domnule Tacker! N-am fost 
eu, credeţi-mă! Sunt nevinovat! 


- Povestea pe care am auzit-o sună așa: în 
dimineaţa asta, la mai puţin de două străzi 
de aici, ai fost văzut ajutând o bătrână să 
treacă strada. Acum, întrebarea este: pledezi 
vinovat sau pledezi nevinovat? 

Vizibil ușurat, tânărul i-a răspuns: 

- Eu am făcut-o, domnule Tacker. Da, eu am 
fost. 

- Mama ta știe cu ce te îndeletnicești? 

- Păi... nu cred. Nu i-am zis niciodată. 

- Este important ca mama ta să știe. Îi voi 
trimite acasă o notă, să o semneze. Și ai 
face bine să o rogi să semneze și să aduci 
biletul înapoi. 


Desigur, băiatul a fost entuziasmat. În anul 
acela, au existat sute de cazuri în care erau 
căutate lucruri lăudabile făcute de elevi și 
erau trimise bilete acasă, spre informarea 
părinţilor. Profesorii, administratorii școlii, 
elevii și părinţii au devenit mai apropiați, 
pentru că au înţeles că lucrau la același 
proiect: formau campioni. 


În aceeași echipă 


Ar mai fi, de asemenea, pilda copilului care a 
înfruntat trei bătăuși. Aceștia l-ar fi putut 
face una cu pământul, și părea că tocmai 
asta se pregăteau să facă. Dar acel micut 
istet a luat un băț și a trasat o linie pe 
pământ. Apoi, s-a tras câţiva pași în spate. A 
privit în sus către cel mai solid dintre bătăuși 
și i-a zis: „Îndrăznește să treci linia." Cu o 
expresie încrezătoare, bătăușul cel robust a 
pășit peste linie. La care micuțul a zis: „Ei 


bine, acum suntem amândoi în aceeași 
echipă.“ 


Mă întreb câte căsnicii nu ar fi mai 
armonioase dacă soții și soțiile lor ar 
înțelege limpede că sunt în aceeași echipă. 
Mă întreb câte școli nu ar fi mai bune dacă 
elevii, părinţii, profesorii și administraţia ar 
înțelege că sunt cu toţii în aceeași echipă. 
Mă întreb cu cât am fi mai productivi în 
afacerile noastre dacă muncitorul și 
directorul, angajatul și angajatorul ar înţelege 
clar că sunt cu toţii în aceeași echipă și că, 
dacă nu ar exista productivitate, dacă nu ar 
exista profit, atunci toată lumea ar avea de 
pierdut. 


Printre cele mai încântătoare povești pe care 
le-am auzit vreodată se numără următoarea. 
Cu niște ani în urmă, în Indianapolis, Indiana, 
un tip pe nume Charlie Fluger a venit la unul 
dintre seminarele noastre pentru educatori. 
Fusese atras de concept, de ideea de a 
deveni un descoperitor al binelui, de a căuta 
ce e mai valoros în oameni. Era director 
adjunct la o școală dintr-un cartier 
defavorizat din Indianapolis, iar acela urma 
să fie ultimul său an acolo. Nu am habar cât 
de multe știi tu despre școlile din cartierele 
sărace şi despre atitudinea adoptată 
întotdeauna când o școală urmează să fie 
închisă. Când școala urmează să fie închisă, 
toată lumea o închide cu un an mai devreme. 
De ce s-ar mai obosi să se îngrijească de 
ceva? Adică: Știi, dacă tot e ultimul an, de ce 
n-am lăsa-o baltă? 


Ei bine, Charlie Fluger a pornit de la ideea 
esenţială de a fi un descoperitor al binelui. A 
inițiat un program numit | Can (Eu pot). A 
confecționat mici discuri, de dimensiunea 
unui dolar de argint, și pe fiecare a scris 
cuvintele „Eu pot“. De fiecare dată când un 
elev era văzut ridicând de pe jos, din proprie 
inițiativă, o hârtioară aruncată, unul dintre 
profesori îi oferea o medalie | Can. Dacă erau 
observați ștergând tabla fără să li se ceară 
asta, copiii primeau o medalie | Can. Dacă 
returnau un obiect care fusese pierdut, 
căpătau o medalie | Can. Dacă îl întâmpinau 
cu bucurie pe un elev proaspăt sosit în 
școală, primeau un | Can. Orice gest frumos 
și util le aducea câte un | Can. 


Când strângea 100 de | Can-uri, fiecare elev 
era premiat cu un tricou purtând inscripţia | 
Can. Într-o școală cu 592 de elevi, 587 au 
primit astfel de tricouri. Charlie zicea că | 
Can-urile ajunseseră să fie un fel de insigne 
de onoare. Era un simbol al statutului lor ca 
elevii să își poarte tricourile | Can. După 
părerea lui Charlie, situaţia devenise chiar un 
pic ridicolă. Dacă cea mai mică hârtie adusă 
de vânt se rătăcea prin curtea școlii, se 
găseau rapid cinci copii care să alerge după 
ea. Povestește că ajutau femei bătrâne să 
traverseze strada... femei care nici nu doreau 
să o traverseze. lar când un elev nou era 
transferat la școala lor, cam 300 de copii se 
repezeau să îi strângă mâna, să îi ureze bun- 
venit. Și niciodată nu se pierdea ceva fără ca 
obiectul să fie găsit de îndată. 


Ai putea zice: „Bine, dar 587 de tricouri? Nu 
este cam scump?“ Ba da. Asta până când 
înţelegi că, timp de un întreg an școlar, nu s-a 
petrecut nici măcar un act de vandalism. Nici 
o singură arestare pentru posesie de droguri. 
lar profesorii, părinţii, elevii și personalul 
administrativ au devenit mai uniţi ca 
niciodată în acea școală. 


Acum, prietene, am discutat despre o 
abordare corectă a relaţiilor, una care dă 
roade. Toţi devin câștigători. Trebuie să 
înţelegi că, atunci când spun că poţi avea tot 
ce îţi dorești în viață dacă ajuţi suficiente 
persoane să obţină ceea ce își doresc, 
vorbesc despre o filozofie de viaţă, nu despre 
manipulare. Este foarte important să pricepi 
asta. 


CAPITOLUL 9 
Răspunsul concordă 
cu modul în care 
ești tratat 


Vreau să subliniez o idee: principala 
responsabilitate a unui business este să 


aducă profit. Aceasta este prima cerinţă. De 
ce se întâmplă așa? Foarte simplu. Dacă un 
business nu face profit, intră în faliment, iar 
dacă intră în faliment, toți angajaţii, dar și 
patronii, și directorii rămân fără job. Prin 
urmare, a obţine profit e un aspect extrem de 
important. 


Psihologul specializat în management 
James G. Carr reinterpretează puţin lucrurile, 
adăugând o nuanţă. Afacerile se 
concentrează pe rezultatul final - cel puţin, 
aceasta este impresia pe care o au 
numeroase persoane. Dar James Carr are 
ceva de subliniat atunci când vine vorba 
despre  relaționarea cu angajaţii; e o 
variaţiune pe tema conceptului „caută binele“ 
despre care am tot discutat aici. Conceptul 
lui este următorul: nu te apuca să încerci să 
îți prinzi angajaţii făcând lucruri nedorite. El 
recomandă să fii prezent, străduindu-te să iţi 
ajuţi angajaţii să obțină rezultate mai bune, 
oferindu-le instrucțiuni şi încurajări. Asta 
contează enorm. Când te porţi cu oamenii 
așa cum îi percepi, ei răspund în 
concordanţă cu modul în care îi tratezi. 


Unul dintre cele mai cunoscute studii 
efectuate vreodată pe tema aceasta a avut 
loc la Harvard, în urmă cu câţiva ani. 
Doctorul Robert Rosenthal a făcut o serie de 
experimente pe șobolani. În cadrul unei 
etape, a împărțit studenții în trei grupuri, iar 
șobolanii, tot în trei grupuri. S-a dus la primul 
grup de studenți și le-a zis: „Sunteţi foarte, 
foarte  norocoși. Aţi primit  șobolanii 
superinteligenţi. Aceştia sunt cei mai 
inteligenţi șobolani cunoscuţi de om. Vor 
străbate labirintul extrem de rapid. Vor 
mânca mai multă brânză decât vă puteţi 
imagina. Aţi face bine să aveţi provizii 
serioase de brânză.“ 


Apoi, doctorul Rosenthal a mers la al doilea 
grup de studenţi și le-a zis: „Aţi primit 
șobolani obișnuiți, nici prea inteligenţi, dar 
nici foarte proști. Niște șobolani normali. Aţi 
face bine să aveţi totuși niște brânză la voi, 
pentru că unii dintre ei vor găsi o cale de a 
ieși din labirint.“ 


Studenţilor din al treilea grup le-a zis: „Aveţi o 
problemă. Vouă vi s-au dat șobolanii 
prostănaci. S-au făcut consangvinizări de-a 
lungul atât de multor generaţii, încât sunt 
incredibil de tâmpiţi. Va fi un miracol dacă 
vreunul dintre ei va reuși să găsească ieșirea 
din labirint. E posibil ca unul să se împiedice, 
să se clatine, să se împleticească și, într-un 
final, să reușească să iasă, dar să știți că 
asta va fi o pură întâmplare.“ 


Pe parcursul celor șase săptămâni care au 
urmat, au făcut tot soiul de experimente, în 


condiții științifice foarte atent controlate. 
Exact cum a prezis doctorul Rosenthal, 
șobolanii inteligenţi s-au dus direct la ieșirea 
din labirint, au mâncat multă brânză și s-au 
îngrășat. 


Șobolanii normali? Păi, la ce ai putea să te 
aștepți de la niște șobolani normali? Unii 
dintre ei au găsit ieșirea din labirint, dar nu 
au doborât vreun record și nici nu au reușit 
toți să descopere pe unde ar fi trebuit să 
iasă. 

Șobolanii idioţi, prostănacii, erau absolut 
jalnici. Din când în când, se găsea câte unul 
care să se împiedice, să se clatine, să se 
împleticească și să nimerească astfel ieșirea 
din labirint, dar era clar că asta fusese pur și 
simplu o întâmplare. 


Ei bine, acum vine partea interesantă. Află că 
niciun şobolan nu era inteligent. Niciun 
șobolan nu era prostănac. De fapt, toţi 
proveneau din aceeași serie de pui. Șobolanii 
erau identici. Rezultatele au fost diferite 
deoarece nici studenţii, în ciuda faptului că 
nu le puteau spune șobolanilor: „Tu ești un 
tâmpit, iar tu ești un geniu“, nu își dădeau 
seama de asta. Și totuși, prin atitudinea lor, 
au reușit într-un fel sau altul să le transmită 
acele lucruri șobolanilor. 


Permite-mi să îți pun o întrebare. Ce fel de 
copii ai? Ce fel de vecini ai? Ce fel de 
angajaţi ai? Tu ai putea obiecta: „Hei, Ziglar, 
adineauri vorbeai despre șobolani, acum 
vorbeşti despre copiii mei. la-o mai încet și 


explică-mi mai pe larg unde baţi, OK?“ Da, 
bine, așa voi face! 


Doctorul Rosenthal și studenţii lui au dus 
experimentul mai departe. Au mers la o 
școală și i-au zis unei profesoare: „Sunteţi 
norocoasă. Aveţi în clasă elevi străluciți. Sunt 
extrem de inteligenţi. Unii dintre ei, cei un pic 
mai leneși, vă vor ruga: «Doamnă profesoară, 
nu-mi dați prea multe teme. Nu le pot face pe 
toate!», iar alţii vor spune: «Staţi puţin, nu 
avem suficientă pregătire pentru tema asta.» 
Dar aveţi încredere în ei. Copiii aceștia chiar 
pot face o treabă excelentă.“ 


S-au dus la o altă profesoară și i-au zis: 
„Aveţi niște elevi obișnuiți. Nu sunt nici prea 
inteligenţi, dar nici foarte proști. Sunt niște 
copii normali și ne așteptăm din partea lor la 
rezultate medii.“ 


Un an mai târziu, copiii „inteligenţi“ erau cu 
un an mai avansați la învățătură decât copiii 
„normali“. Și, bineînţeles, știi deja cum se 
termină povestea, corect? Nu existau copii 
inteligenţi. Erau cu toții copii normali — dar, 
cumva, când le comunicăm un anumit nivel 
al așteptărilor noastre, lucrurile încep să se 
schimbe. 


David Kerns, președintele consiliului de 
administrație al companiei Xerox, s-a întors 
din cea de-a 25-a călătorie a sa în Japonia. A 
declarat că, în momentul de față, principala 
diferenţă dintre ceea ce se întâmplă acolo și 
ce se întâmplă în Statele Unite constă în 
cuvântul „așteptare“. Ce așteptări avem de la 


copiii noștri? Ce așteptări avem de la 
angajaţii noștri? Ce așteptări avem de la noi 
înșine? 


Așteaptă-te la ce e mai bun 


Sper că, în timp ce citeai paragrafele 
anterioare, partenera ta a devenit mai 
atrăgătoare, copiii tăi au devenit mai isteti, 
angajaţii tăi au devenit mai productivi și 
inteligența tuturor a mai urcat câteva niveluri 
- deoarece, dacă nu au crescut toţi în urma 
celor pe care tocmai le-ai citit și pe care le- 
am demonstrat, atunci au o problemă. lar 
problema, desigur, ești tu. 


Modul în care vedem oamenii și modul cum 
ne purtăm cu ei este extraordinar de 
important. 


Îți voi da un exemplu din spaţiul domestic. 
Poate că ai trei copii sau poate că ești chiar 
tu unul dintre cei trei copii ai familiei, să 
zicem, mijlociul. Copilul mijlociu are ceva 
aparte. Îi lipsește siguranța pe care o are 
fratele mai mare și nici nu primește toată 
dragostea și atenţia de care se bucură 
fratele cel mic. Mijlociul este oarecum 
împotmolit acolo, la jumătate. 


Atunci când s-a născut al treilea copil al 
nostru, ne dădeam seama că urma să avem 
probleme cu mijlociul. În prima zi, când am 
venit acasă cu bebelușul, dată fiind 
contribuţia prietenilor, a rudelor, a vecinilor și 
chiar a unor persoane complet străine, eram 
pregătiţi. Totul era aranjat, totul era clar: 


știam că mijlociul ne va face probleme. Și 
mai știam că problemele încep din clipa 
când sosește bebelușul de la spital. 


Prietenii, rudele și vecinii au început imediat 
să apară în vizită. Primul lucru pe care îl 
făceau era să meargă la pătuț ca să vadă 
micuța. Și știi ce zic oamenii întotdeauna în 
fața unui nou-născut? „O, nu-i așa că-i 
adorabil? Gigea, gigea, gigea! la uite cum își 
ţine capul ridicat.“ Mereu zic: „Uite cum își 
ține capul ridicat“ Nu înțeleg de ce nu 
găsesc altceva de spus, mereu doar asta zic. 
Mereu i-am auzit spunându-le asta tuturor 
bebelușilor pe care i-am văzut vreodată în 
viața mea: „Uite cum...“ 


În fine, ideea este că vizitatorii îi tot făceau 
ochi dulci nou-născutei. Apoi, se duceau la 
prima noastră fiică și îi ziceau: „Vai, ce fetiţă 
mare. Pun pariu că o ajuţi mult pe mami, nu-i 
așa? Pot să o iau pe surioara ta acasă la 
mine?“ Dar cum rămâne cu ghemotocul care 
a rămas împotmolit la mijloc? „A, bună!“ Cam 
asta era tot ce îi spuneau. 


Așadar, știam că urma să avem probleme cu 
Cindy, iar ea nu ne-a dezamăgit absolut 
deloc. Se agăța mereu de noi, se văita, se 
smiorcăia. Însă bătrânul său tată, trebuie să 
mărturisesc, a gestionat situaţia într-un mod 
genial. Dacă am zis-o deja, pun pariu că am 
zis-o de 4 000 de ori: „De ce nu poți fi și tu 
asemenea celorlalte două fete? De ce nu poţi 
fi ca Susan și Julie? Măcar o zi, măcar o zi 
dacă ar trece fără să te agăţi de noi, să nu 
plângi și să nu se vaiţi, aceea ar fi o dată pe 


care aș însemna-o cu roșu în calendar. 
Desigur, copiii vor să coopereze. A continuat 
să se agaţe de noi, să plângă și să se vaite, 
exact așa cum îi spuneam noi că face. 


La vremea respectivă, dacă îţi vine să crezi, 
porecla acestei fetițe drăguţe căreia îi 
lipseau doi dinţi din faţă era... Mormoloc. 
După ce m-am implicat într-un studiu 
referitor la ceea ce discutăm noi acum, am 
făcut niște schimbări. De fiecare dată când 
venea cineva în vizită, o chemam și îi ziceam: 


- Hai încoace, puiule. 

lar musafirului îi spuneam: 

- Vreau să îţi fac cunoștință cu cea mai 
fericită, cea mai prietenoasă, cea mai dulce 
fetiță pe care ai văzut-o vreodată în toată 
viaţa ta. Râde mereu, vorbește, se joacă și se 
simte bine. Nu-i așa, puiule? 

- Da, domnule. 

- Spune-i cum te cheamă, puiule. 

— Mormoloc. 


Asta a devenit o rutină care se desfășura 
cam de o lună, când, într-o zi, în faţa unor 
musafiri, am rugat-o: 


- Spune-le cum te cheamă, puiule. 
- O, tati, mi-am schimbat numele. 
- Da?!? Și cum te cheamă acum? 
- Sunt Mormolocul Fericit. 


S-a petrecut în cursul unei singure luni — 
doar o lună! Fetiţa a început să răspundă în 
acord cu modul în care ne purtam cu ea, în 
acord cu vorbele pe care i le adresam. 


Atunci când schimbi datele de intrare, 
schimbi și rezultatul. 


Știu că sună extrem de simplu, dar nu 
înseamnă neapărat că este ușor, deoarece 
copiii, angajaţii, colegii, asociaţii și unii 
membri ai familiei sunt adesea extrem de 
obositori, de agasanţi. Dar, pentru a construi 
relaţii bune, trebuie să căutăm binele din 
ceilalţi, să nu fim critici și să nu îi judecăm. 
Trebuie să pricepem că, atunci când 
aruncăm cu noroi, când spunem lucruri rele 
despre oameni, nu aducem nimic pozitiv în 
lume; de fapt, noi avem de pierdut. De îndată 
ce înțelegem acest lucru, începem să 
progresăm. 


Când ne amintim că un câine a ajuns să fie 
cel mai bun prieten al nostru fiindcă a dat din 
coadă, nu din gură, atunci am mai făcut un 
pas către a câștiga prieteni și a influenţa o 
mulțime de oameni. 


O viaţă de calitate înaltă 


Aș dori să îți împărtășesc povestea uneia 
dintre cele mai remarcabile persoane pe care 
am avut privilegiul de a le cunoaște vreodată. 
Era o expertă nemaipomenită în ceea ce 
privește firea oamenilor. Se bucura de un 
succes enorm. Nu numai că avea un nivel de 
trai foarte ridicat, dar avea și o calitate a 
vieţii incredibil de înaltă. Din multe puncte de 
vedere, este o diferenţă considerabilă între 
cele două. 


În decembrie 1957, doamna despre care 
vorbesc și-a întemeiat propria companie în 
condiții destul de vitrege. Oricum, nu a avut 
de ales, deoarece compania pentru care 
muncea o concediase cu o zi înainte. 
Lucrase acolo mulţi ani și ei i se datora în 
bună măsură creșterea acelei firme. Dar a 
avut o dispută aprinsă cu membrii 
conducerii, din pricina anumitor politici 
dubioase, și a protestat atât de vehement, 
încât mai-marii de acolo i-au făcut vânt. 


Când s-a trezit în dimineața următoare, și-a 
găsit biroul așezat confortabil în fața casei 
sale. A fost complet devastată și a rămas 
devastată timp de două, poate chiar trei 
minute încheiate, înainte de a-și veni în fire și 
a decide că trebuie să facă ceva în această 
privinţă. Și-a înfiinţat propria companie. 


Aproape instantaneu, a avut un business de 
mare succes. De fapt, afacerea s-a dezvoltat 
atât de repede, încât s-a văzut nevoită să 
ceară un împrumut de la bancă. S-a dus să 
solicite un împrumut de 6 000 de dolari, însă 
prima bancă a refuzat-o, iar a doua bancă a 


refuzat-o și ea. Au găsit o mulțime de motive 
pentru a o refuza. Întâi de toate, era vorba 
despre o afacere complet nouă. În al doilea 
rând, era femeie și, după cum îţi poţi da 
seama, la acea vreme femeile nu se 
îndeletniceau cu lucruri precum înfiinţarea de 
companii. 


În al treilea rând, nu avea nici pic de 
experiență în conducerea unei afaceri. În al 
patrulea rând, dorea să își clădească 
afacerea pe principii creștine. Dorea să își 
plătească facturile, așa cum făcuse mereu, 
și să respecte scadenţa. Credea cu 
sinceritate că atât clientul, cât și agentul de 
vânzări și compania trebuiau să câștige, toţi 
trei așadar, de pe urma fiecărei tranzacții. 
Începea toate ședințele cu o rugăciune. Erau 
multe lucruri ciudate pe care le făcea 
această doamnă. 


lar apoi, fiul ei, Don Carter, avea convingerea 
că trebuie să angajeze persoane cu 
dizabilităţi, nu numai pentru că așa i se părea 
corect, ci și pentru că acestea erau foarte 
productive, ceea ce reprezintă o abordare 
profitabilă în business. Doamna și-a clădit 
afacerea pe credinţă, integritate, muncă 
asiduă și oportunităţi egale pentru toți. A 
spus o mulţime de vorbe memorabile, pe 
care alţii au început să le parafrazeze. A 
învelit totul în iubire și grijă pentru semeni. A 
îmbrățișat concep-tul potrivit căruia, dacă îi 
tratezi corect pe oameni, rezultatele nu pot 
să fie altfel decât bune. 


Dintre expresiile ei, preferata mea este: „Nu fi 
precum iepurele; acţionează ca o nurcă." Ce 
frază frumoasă! Și asta mi se pare grozavă: 
„Oamenii au cea mai mare nevoie de iubire 
atunci când o merită cel mai puţin.“ Nu-i așa 
că e adevărat? „Îngrijorarea presupune o 
utilizare greșită a imaginaţiei.“ „Nu te gândi 
dacă, gândește-te cum." „Lasă-ţi inima să se 
facă mare, nu capul.“ 


Și, dacă a avut cineva vreodată o inimă mare, 
aceea a fost Mary Crowley. A donat zeci de 
milioane de dolari pentru cauze cât se poate 
de nobile. Astăzi, în ţara noastră, există mii 
de tineri și tinere care au reușit să termine 
facultatea numai datorită generozităţii ei. 


Încă una dintre vorbele ei care îmi place mult 
este: „Ai putea să renunțţi, dar nu renunţa 
niciodată!“ Mary Crowley a construit o 
afacere care are un profit de peste o 
jumătate de miliard de dolari anual - Home 
Interiors and Gifts. Chiar dacă Mary a plecat 
la ceruri, afacerea ei rămâne un exemplu pe 
care orice avocat din lume l-ar putea lua la 
tribunal, unde ar dovedi fără tăgadă că poți 
avea tot ce îţi dorești în viață, dacă ajuţi 
suficiente persoane să obţină ceea ce își 
doresc. 


Înainte, spuneam că o cred pe Mary Crowley 
cea mai inteligentă femeie de afaceri pe care 


am întâlnit-o vreodată. Mi-am nuanţat 
declaraţia în ultimii ani ai vieţii sale, după ce 
am ajuns să o cunosc mai bine. Nu doar 
credeam asta, ci chiar era cea mai inteligentă 
femeie de afaceri pe care am cunoscut-o 
vreodată! 


Era exemplul clasic pe care l-ai putea folosi 
pentru a demonstra că Leo Durocher s-a 
înșelat când a zis: „Oamenii buni termină 
ultimii.“ Desigur, știm că această afirmaţie 
este greșită, fiindcă există mulţi oameni buni 
care au dovedit că este greșită. Cred că, în 
1988, în campionatul naţional de fotbal, 
avem un alt exemplu clasic privitor la ceea 
ce vreau să spun - atunci când Dan Reeves, 
antrenorul echipei Denver Broncos, și Joe 
Gibbs, antrenorul echipei Washington 
Redskins, s-au întâlnit în Super Bowl. Nu vei 
găsi niciodată băieţi mai buni decât Dan 
Reeves şi Joe Gibbs, două pilde 
extraordinare despre ceea ce înseamnă să fii 
lider adevărat. 


Alt exemplu remarcabil este cel al lui John 
Wooden, fostul antrenor al echipei de la 
Universitatea din California, Los Angeles 
(UCLA). Wooden a avut o filozofie unică. 
Bunăoară, era la fel de preocupat de 
moralitatea jucătorilor săi pe cât era de 
agilitatea lor. Poate părea de necrezut, dar 
acest om - a cărui echipă a câștigat 10 din 
12 campionate naţionale, dintre care șapte 
consecutiv, antrenorul cu cele mai multe 
reușite din punct de vedere procentual și din 
punct de vedere al izbânzilor în campionatele 
naţionale —, ei bine, acest om nu i-a vorbit 


niciodată echipei sale despre victorie. El 
spunea: „Victoriile vin de la sine. Dacă îţi dai 
toată silința, dacă depui efortul maxim, asta 
te transformă într-un învingător.“ 


Am zis-o, probabil, de 10 000 de ori. Nu mă 
refer la faptul că trebuie să îl învingi pe altul; 
vorbesc despre tine, cel care trebuie să 
ajungă numărul unu. Cred cu tărie, 
asemenea lui John Wooden, că atunci când 
te trezești dimineaţa, te uiţi în oglindă și zici: 
„Azi voi da tot ce am mai bun în mine“, iar la 
sfârșitul zilei, când te uiţi iarăși în oglindă, 
poţi spune: „Azi am dat tot ce am avut mai 
bun în mine“, ești numărul unu când vine 
vorba despre cea mai importantă persoană 
din lume - și aceea ești tu. 


Să faci tot ce poţi tu mai bine este tot ceea 
ce trebuie nu numai pentru a avea un 
standard de viață acceptabil, ci și, mai 
important, pentru a avea o calitate a vieţii cât 
mai înaltă. 


Compasiunea 


Îmi place grozav povestea care se spune 
despre Vince Lombardi. A fost antrenorul 
echipei Green Bay Packers; s-a bucurat de un 
respect enorm, fiind considerat omul care a 
revoluționat fotbalul. A luat o echipă aflată 
într-o situaţie fără speranţă din Green Bay și 
a transformat-o într-o echipă de top. Au 
câștigat primele două cupe în Super Bowl, iar 
înainte de asta, câștigaseră și două 
campionate. 


Într-o zi, la antrenamente, un jucător masiv 
era efectiv într-o pasă proastă. Lombardi, 
așa cum numai Lombardi ar fi putut să facă, 
l-a scos de pe teren și a început să ţipe la el. 
l-a zis: „Eşti un fotbalist groaznic. Nu 
blochezi, nu plachezi, nu ataci, joci sub orice 
critică. Du-te la vestiar.“ Ei bine, jucătorul a 
plecat la vestiar cu inima frântă. Deși fusese 
socotit numărul unu al echipei, eșuase și, în 
acel moment, credea că totul s-a terminat 
pentru el. 


O oră mai târziu, după ce Lombardi a ajuns la 
vestiar împreună cu restul echipei, la 
terminarea antrenamentului, a observat că 
jucătorul său cel masiv era în continuare 
acolo, așezat pe bancă. Își ţinea capul în 
palme și era evident că plânsese. De fapt, 
încă suspina. 


Lombardi - adesea  nestatornic, dar 
întotdeauna plin de compasiune, întotdeauna 
liderul care ajungea câștigător — s-a dus spre 
tânăr și a pus o mână pe umărul lui. l-a zis: 
„Fiule, ţi-am spus adevărul. Eşti un fotbalist 
groaznic. Nu blochezi, nu plachezi, nu ataci. 


Dar ar fi trebuit să termin povestea... Fiindcă 
în interiorul tău, fiule, există un jucător 
incredibil de talentat, de eficient și eu îţi voi 
sta alături, voi munci împreună cu tine, până 
când jucătorul acela talentat din tine va ieși 
la suprafaţă și se va afirma pe teren.“ 


Auzind acestea, Jerry Kramer s-a ridicat. Se 
simţea mult mai bine, chiar într-atât de bine, 
încât până la urmă a devenit cel mai bun 
fundaș din istoria primilor 50 de ani ai 
fotbalului profesionist american. 


Mă întreb câţi oameni extraordinari stau 
ascunși în interiorul celor cu care ne întâlnim 
în fiecare zi. Este ușor să găsești vinovaţi, iar 
unele persoane găsesc atâţia vinovaţi de 
parcă s-ar da vreo recompensă pentru asta. 
Însă este mult mai important, mult mai 
captivant și mult mai folositor să cauţi binele 
din ceilalţi. 


La un an după ce a părăsit Green Bay și s-a 
retras din activitate, antrenorul Lombardi s-a 
simţit atât de nefericit ca pensionar, încât s-a 
mutat la Washington pentru a antrena echipa 


locală. Fundașul de acolo era foarte talentat, 
dar totodată un spirit foarte liber. Numele lui 
era Sonny Jurgenson. Jurnaliștii se întrebau 
cum va reuși Lombardi, adeptul disciplinei 
severe, să se descurce cu acel spirit liber, cu 
un om care nu făcea decât ce dorea. Dar 
problema a fost rezolvată încă din prima zi 
de antrenament. 


Mai mulţi jurnaliști l-au întrebat direct: 
„Domnule antrenor, cum veţi proceda cu 
Sonny Jurgenson?“ Lombardi l-a chemat pe 
Jurgenson lângă el, apoi le-a zis celor din 
presă: „Domnilor, vreau să vi-l prezint pe cel 
mai mare fundaș care a pășit vreodată pe un 
teren de fotbal. Acesta este fundașul nostru, 
Sonny Jurgenson.“ Te miră faptul că Sonny 
Jurgenson a avut cel mai bun an din întreaga 
sa carieră? 


Modul optim de a judeca 


Atunci când vine vorba despre construirea 
relațiilor, dar și în viaţa de zi cu zi, prea mulţi 
dintre noi au ceea ce se numește un dublu 
standard. Ne judecăm pe noi înșine după un 
standard și îi judecăm pe ceilalţi după un 
standard complet diferit. 


De exemplu, un brutar l-a dat în judecată pe 
un fermier. Fermierul îi vindea unt brutarului, 
iar acesta a descoperit că îl fura la cântar. În 
loc de 500 de grame, îi dădea doar 450, iar 
acest lucru se întâmpla de o bucată de 
vreme. Acum, stăteau amândoi în faţa 
judecătorului, care l-a întrebat pe fermier: „Ai 
o explicație pentru asta?“ 


Omul a răspuns: „Da, chiar am. Mi-am pierdut 
greutatea de 500 de grame de la cântar. Însă, 
cum am și o balanţă, am folosit-o pe aceea, 
punând pe talerul celălalt o pâine de-a 
brutarului.“ 


Nu e ironic, dacă stai să te gândești? 
Realitatea poveștii este mai profundă decât 
se observă, poate, la o primă vedere. Arată 
nu numai că ar trebui să avem mare grijă 
când judecăm, dar subliniază și faptul că nu 
poţi înșela cu adevărat pe nimeni. 


Evident, fermierul nu înșela în mod 
intenţionat. Totodată, mă îndoiesc că, la 
rându-i, brutarul înșela în mod intenţionat, 
altfel cu siguranţă că nu l-ar mai fi dat în 
judecată pe primul. Însă, adeseori, când 
suntem extrem de siguri că altcineva este un 
escroc și un ticălos vrednic de dispreţ, asta 
ar trebui să ne determine să investigăm 
problema cu mai multă atenţie. Încearcă să 
gândești situaţia din perspectiva celuilalt. 
Priveşte chestiunea punându-te în locul lui. 


Multe dintre problemele noastre s-ar putea 
rezolva ușor, dacă am învăţa să îi evaluăm pe 
ceilalți exact așa cum ne evaluăm pe noi 
înșine. Îţi voi împărtăși câteva dintre 
gândurile mele cu privire la emiterea 
judecăților de valoare: 


e Atunci când altul răbufnește, este un 
obraznic, un nesuferit. Când o faci tu, 
ești îndreptățit să fii indignat. 


Atunci când ea o ţine pe-a ei, este 
încăpăţânată. Când o faci tu, dai dovadă 
de fermitate. 


Atunci când lui nu îi plac prietenele tale, 
este plin de prejudecăţi. Când ţie nu îţi 
plac prietenii lui, demonstrezi că ești o 
fină cunoscătoare a caracterelor. 


Atunci când ea încearcă să fie 
conciliantă, este lingușitoare. Când o 
faci tu, ești plin de tact. 


Atunci când el face lucrurile în tihnă, 
este leneș. Când ţie îţi ia un secol să 
faci ceva, ești chibzuită. 


Atunci când ea găsește defecte, este 
mofturoasă. Când o faci tu, dai dovadă 
de discernământ. 


Atunci când el începe să tipe la tine 
ameninţător, este răutăcios și insensibil. 
Când o faci tu, ești doar sinceră, iar asta 
spre binele lui. 


Nu este uimitor cum ajungem să avem un 
dublu standard? Rareori găsești pe cineva 
care poate cântări greșelile celorlalţi fără să 
apese cu degetul mare pe talerul balanței. 


Cele mai importante cuvinte 


Liderii și managerii de succes, precum și 
oamenii care au o mulţime de prieteni 
apelează la câteva fraze-cheie atunci când 
greşesc - și cine nu a greșit niciodată? Când 
se întâmplă asta, ei spun: „Îmi pare rău. Am 
făcut o greșeală.“ Sunt cele mai importante 
șapte cuvinte din vocabular. 


Dintr-un motiv sau altul, la vârsta de 30-35 
de ani, părinţii gândesc: Ce știe despre viață 
copilul ăsta de opt sau zece ani? Nu e nevoie 
să-i dau explicații. Uneori, părinţilor le vine 
foarte greu să recunoască în fața propriilor 
copii că nu au avut dreptate. Dar, ascultă-mă, 
atunci când s-a făcut o greșeală, nu îmi pasă 
dacă părintele ori bunicul are 65 de ani, iar 
copilul doar cinci. Aceste cuvinte pot avea o 
însemnătate extraordinar de mare atât 
pentru copil, cât și pentru adult. 


e Cele mai importante cinci cuvinte: Ai 
făcut o treabă bună. 


e Cele mai importante patru cuvinte: Tu ce 
părere ai? — şi, totodată, una dintre cele 
mai folositoare expresii pentru a-ţi face 
prieteni. 


e Cele mai importante trei cuvinte: Vrei, te 
rog? 


e Cele mai importante două cuvinte: fti 
mulțumesc. 


e Cel mai important cuvânt: Tu. 


e Cel mai neimportant cuvânt: Eu. 


Este cât se poate de adevărat că oamenii nu 
pot trăi doar cu pâine. Din când în când, 
simţim nevoia să ungem pâinea cu puţin unt. 
Nimic mai adevărat! 


Îmi place la nebunie următoarea poveste și 
cred că reușește să sintetizeze foarte bine 
ceea ce încerc să zic. Este povestea lui 
Benjamin Disraeli și a lui William Gladstone, 
doi dintre cei mai remarcabili prim-miniștri ai 
Imperiului Britanic din secolul al XIX-lea și, 
totodată, adversari politici. 


Într-o seară, la un dineu la care se discutau 
problemele ţării, o doamnă a avut privilegiul 
de a primi un loc lângă domnul Gladstone. 
Astfel de evenimente durau ore întregi; și, în 
general, la asemenea ocazii oamenii vorbesc 
cu persoana de lângă ei. Spre sfârșitul serii, 
care fusese magnifică, doamna și-a dat 
seama că avea să fie invitată mai târziu la o 
întâlnire cu domnul Disraeli. Se pare că 
domnul Gladstone pleca, domnul Disraeli 
venea, sau invers, iar ea urma să fie așezată 
lângă amândoi, dar nu în același timp. Și-a 
petrecut câteva ore discutând cu fiecare în 
parte. 


Când seara se apropia de sfârșit, cineva i-a 
cerut doamnei să spună ce părere și-a făcut 
despre cei doi politicieni, Gladstone și 
Disraeli. Ea a răspuns: „Când am stat de 
vorbă cu domnul Gladstone, am fost absolut 
convinsă că este unul dintre cei mai 
fermecători oameni pe care i-am cunoscut, 
unul dintre cei mai inteligenţi și mai bine 
informaţi de pe faţa pământului. Nu m-am 


îndoit o clipă că e un geniu. Când am stat de 
vorbă cu domnul Disraeli, am fost convinsă 
că eu sunt cea mai amabilă, cea mai 
inteligentă, cea mai bine informată, cea mai 
prietenoasă persoană din lume.“ 


Nu mai e nevoie de explicaţii pentru a 
înțelege de ce preferatul ei a fost domnul 
Disraeli, nu-i așa? Modul în care îi vezi pe 
oameni coincide cu modul în care te porți cu 
ei. Secretul pentru a-ţi face relaţii este să îl 
lași pe celălalt să se simtă important. Pune-l 
într-o poziţie în care să se simtă important — 
în definitiv, toți oamenii sunt importanţi. Este 
uimitor cât de multe avem de învăţat de la 
cei care, aparent, nu au ce să ne înveţe. Și, - 
crede-mă, nu există un om mai deștept decât 
oricine alt-cineva; toți oamenii sunt mai 
deștepţi decât oricine altcineva. Dacă reuşim 
să ne amintim asta, cine știe de unde va veni 
acea idee grozavă pe care o așteptăm? 


Ascultă-i pe toţi, învaţă de la toţi 


Probabil că ai mai auzit următoarea poveste, 
dar merită să o relatez, odată ajunși în acest 
punct. 


Un autocamion de mare tonaj a rămas blocat 
sub o pasarelă. La faţa locului au fost aduși 
ingineri și alţi specialiști, care au încercat să 
găsească o modalitate de a scoate acel 
monstru de acolo. Vreau să zic, era bine 
înțepenit. Au estimat că ar dura multe ore și 
că ar costa mii și mii de dolari să demonteze 
o parte din pasarelă sau o parte din 
autocamion. Un băieţel de vreo 10 ani le-a 
dat soluţia: le-a sugerat să dezumfle un pic 
roţile, pentru ca monstrul să poată trece pe 
dedesubt. 


Sper că povestea e adevărată. Este atât de 
bună, încât trebuie să fie adevărată. Dar, 
evident, ideea rămâne aceeași: dacă suntem 
receptivi, dacă suntem deschişi, putem 
învăţa de la aproape oricine. 


Conform celor susţinute de experţi, pe 
pieptul tuturor oamenilor e lipită câte o 
etichetă pe care scrie: Fă-mă să mă simt 
important. 


La scurtă vreme după ce m-am mutat cu 
întreaga familie în Dallas, am fost invitat să 
ţin un discurs pentru angajaţii unei companii 
de asigurări. Eram la restaurantul unui mare 
hotel din oraș. Eu stăteam pe o latură a 
mesei, alături de doi dintre vicepreședinții 
companiei. De cealaltă parte, erau alte trei 
persoane. Eu mă aflam la mijloc, între cei doi 
vicepreședinți. Ne-am așezat cu toţii, iar 
chelnerița ne-a adus o salată, ceea ce e 
destul de obișnuit la astfel de întâlniri. l-am 
zis femeii: 


- Mulţumesc. 


Am avut câteva schimburi de replici cu 
vicepreședinţii.  Chelneriţa s-a întors, 
aducându-ne cafeaua, și ne-a turnat-o în 
cești. Eu am spus: 


- Mulţumesc frumos. 


După câteva minute, a revenit cu aperitivele, 
iar eu i-am zis: 


- Apreciez mult asta și trebuie să te felicit. 
Ești uimitor de competentă și de eficientă în 
a ne servi pe toţi, fără să pari grăbită nicio 
clipă. Și ai o atitudine extrem de pozitivă. 

- O, Doamne! Vă mulțumesc foarte mult. 
Asta face ca tot efortul să merite. 


Când a venit momentul desertului, am primit 
îngheţată stropită cu sirop de ciocolată. Pe 
cuvânt de cercetaș, cele care au urmat s-au 
petrecut exact așa cum povestesc. Domnii 
din stânga și din dreapta mea au primit câte 
o porie de îngheţată de dimensiunea unei 
mingi de golf cu sirop de ciocolată deasupra. 
Eu am primit una mai mare decât o minge de 
baseball. Mai mare decât pumnul meu. De 
fapt, mai mare decât paharul - îngheţata 
dădea pe dinafară. Era o diferenţă atât de 
izbitoare, încât vicepreședinţii de lângă mine 
au zis în cor: 


- Ei bine, Zig, este evident că o cunoști pe 
doamna aceasta. 

- Păi, nu știu cum o cheamă, dar în mod 
sigur știu multe despre ea, le-am răspuns. 

- Ce știi despre ea, mai exact? 


- Știu că e o ființă umană și mai știu că 
tocmai a răspuns așa cum răspund oamenii 
când au parte de laude. 


Nu făcusem nimic mai mult decât să spun 
„Mul-ţumesc“. 


În acest caz, fraza pe care am repetat-o 
frecvent în carte, potrivit căreia poţi avea tot 
ce îți dorești în viaţă dacă ajuţi suficiente 
persoane să obţină ceea ce își doresc, ar 
putea să sune un pic egoist. Desigur că nu îi 
făcusem complimente  chelneriţei în 
speranţa că voi primi o cupă mai mare de 
îngheţată, dar femeia a răspuns în singurul 
mod în care ar fi putut ea să îmi 
mulțumească. 


Crede ce îţi spun: atunci când îi faci pe 
oameni să se simtă importanţi, când îi tratezi 
cu adevărat ca pe niște ființe umane, 
avantajul va fi de partea ta. Nu contează 
împrejurările sau cine sunt oamenii. Pur și 
simplu e adevărat. 


CAPITOLUL 10 
Potenţial 
și performanţă 


Îmi place mult următoarea poveste, despre 
un obscur profesor universitar care își iubea 
la nebunie soția. Doamna avea probleme 
severe cu auzul. Profesorul s-a apucat să 
lucreze în laboratorul său în speranţa de a 


inventa o proteză auditivă, ca să poată 
comunica mai ușor și mai eficient cu soția 
lui. 


Istoria ne arată că nu a reușit să inventeze 
nicio proteză auditivă, dar, în afară de asta, 
istoria a fost deosebit de amabilă cu 
Alexander Graham Bell, deoarece, în timp ce 
lucra la aparatul auditiv pentru că își iubea 
soţia, a descoperit proceduri și tehnici ale 
telefoniei. 


Un fapt mai puţin cunoscut este acela că, 
înainte cu câţiva ani, în 1861, un inventator 
german pe nume Johann Reis descoperise 
un procedeu de a transmite sunetul prin 
cabluri. Și, dacă ar fi deplasat doi dintre 
electrozi cu o miime de inch mai încolo, 
astfel încât aceștia să se atingă, ar fi devenit 
inventatorul telefonului, descoperitorul 
metodei de transmitere a vocii prin 
intermediul unui dispozitiv electric. 


Ei bine, n-am habar ce îl mâna în luptă pe 
Reis, care erau motivele lui, dar știu care era 
motivaţia lui Alexander Graham Bell - și 
acesta este doar un alt mod de a spune că 


oamenii buni sunt orientați către sprijinirea 
altora. Ei sunt într-adevăr buni prin prisma 
conceptului de a fi cineva care oferă binele. 
Oamenii care construiesc relaţii câștigătoare 
spun și fac lucruri pentru alte persoane. 


Acum, voi face o afirmaţie profundă. Mereu îi 
anunţ pe cei care mă ascultă că urmează să 
fac o afirmaţie profundă. Procedez așa 
fiindcă un număr incredibil de mare dintre 
ascultătorii mei nu își dau seama că 
afirmaţiile mele profunde sunt profunde, câtă 
vreme nu le semnalez dinainte - și chiar nu 
vreau să ratezi asta. Nu eu am spus-o. 


Bârfa te poate distruge. Folosește vorbe 
negative la adresa cuiva și vei simţi și tu o 
parte dintre efectele  otrăvirii. Dacă 
transformi asta într-un obicei, dacă îl aplici 
asupra foarte multor oameni, toată acea 
otravă se acumulează și poate fi absolut 
devastatoare. E mai mult decât un clișeu 
faptul că cel mai bun lucru pe care îl poți 
face pe la spatele cuiva este să îl mângâi, iar 
cel mai bun mod de a scăpa pe cineva de 
resentimente este să-i permiţi să facă o 
reverență. Nu uita că felul în care te porţi cu 
semenii tăi coincide cu felul în care îi 
percepi, iar oamenii care se uită cu 
superioritate la alţii joacă, în general, la 
cacealma. 


Când ne gândim bine la aceste afirmaţii, ne 
dăm seama cât de adevărate sunt! 


Atingerea potenţialului prin intermediul 
performanţei 


Nu voi uita niciodată o experienţă revelatoare 
de care am avut parte în urmă cu mai mulţi 
ani. Un prieten al meu, David Smith, m-a 
invitat ca rezervă a maestrului de ceremonii 
(MC) la balul caritabil al Clubului Elks. Mi-a 
spus: „Zig, nu știu dacă ai mai fost vreodată 
la un bal ori la un banchet al Clubului Elks, 
dar te asigur că e ceva foarte special. Acum 
am invitat inclusiv un politician, dar știi și tu 
cum sunt unii politicieni... Aș vrea să 
participi, ca MC de rezervă.“ 


Ei bine, întotdeauna mi-am dorit să fiu MC, 
fie și de rezervă, la un bal simandicos al 
Clubului Elks, așa că am zis: „Bine, domnule 
Smith, venim. Eu și soţia mea vom fi acolo.“ 


Am ajuns la club în seara aceea și am luat 
masa împreună cu David și cu doamna lui. 
După cină, s-au ridicat și au început să 
danseze. Înainte să ne ridicăm și noi ca să 
mergem pe ringul de dans, i-am urmărit pe 
David și pe soţia sa timp de câteva minute. 
Am rămas uluit. Nu-mi venea să-mi cred 
ochilor. David, care avea 66 de ani, se 
pricepea de minune la dansurile de 
societate; era unul dintre cei mai graţioși 
bărbaţi pe care i-am văzut vreodată dansând. 
A fost o experienţă magnifică. De fapt, eu și 
Roșcata! nu am mai dansat deloc în acea 
seară. Am preferat să ne uităm la ei. 


Imediat ce s-a întors la masă, i-am zis: 
„Domnule Smith, sunt uimit. Nu știam că 
dansati atât de bine!“ S-a simţit oarecum 
jenat. Mi-a răspuns: „Sincer să fiu, am fost, 
câţiva ani, profesor de dansuri de societate. 


Acel David Smith despre care îţi vorbesc era 
grădinarul nostru. Unul dintre cei mai harnici 
oameni pe care i-am cunoscut în toată viața 
mea. La vârsta de 17 ani, a fost nevoit să 
abandoneze liceul pentru a-și întreţine 
familia. La 22 de ani, s-a reînscris la școală; 
și-a luat diploma de bacalaureat la 25 de ani. 
A reușit să își ţină fiicele la facultate graţie 
principiilor sale înalte referitoare la muncă. A 
început ca grădinar, apoi a trecut la 
peisagistică, dar a mai avut și alte joburi. 


Mesajul revelator pe care încerc să ţi-l 
comunic este că niciodată nu trebuie să 
judeci o carte după coperta ei. Chiar nu ar 
trebui să facem asta. Domnul Smith era 
grădinarul nostru de vreo trei ani. Mi-e rușine 
să spun că nu știusem absolut nimic despre 
el până în acea seară, cu excepţia faptului că 
era un om muncitor care făcea o treabă 
excelentă. În zilele fierbinţi de august, stătea 
afară și lucra într-un ritm susţinut. Îţi 
garantez că eu aș fi murit într-o jumătate de 
oră dacă m-aș fi ţinut după el. Însă David 
ajunsese într-un punct din viaţă în care 
fusese nevoit să accepte singura slujbă pe 
care o putea căpăta. Cu toate acestea, nu s-a 
oprit la cositul ierbii și la modelarea 
tufișurilor. A studiat peisagistica și, ca 
urmare, a ajuns să câștige mulțumitor. 


Unul dintre cele mai fascinante aspecte 
legate de conceptul potenţialului și al 
performanţei l-am aflat, într-o dimineaţă, de 
la o doamnă despre care este posibil să fi 
auzit: Mary Kay Ash. Mă adresam unui grup 
de persoane, iar către finalul discursului meu, 


Mary Kay a intrat, s-a așezat și a ascultat 
câteva minute. După ce am terminat, m-a 
invitat să stăm de vorbă despre niște 
activităţi viitoare. 


A început să îmi povestească despre primii 
ei pași în afaceri. În timpul Depresiunii, lucra 
ca distribuitoare pentru Stanley Home 
Products. Era văduvă, avea copii mici și 
locuia în Houston. Vindea perii Stanley, 
obținând un profit mediu de 7 dolari din 
vânzări la evenimente, însă darul pe care i-l 
făcea gazdei o costa 5 dolari. Nu era tocmai 
un efort aducător de profit. 


Apoi, a auzit că în Dallas, Texas, urma să se 
organizeze convenţia naţională a companiei 
Stanley. A împrumutat cei 12 dolari necesari 
pentru transport și pentru trei nopţi de 
cazare la hotel, pe durata convenției. Te rog 
să nu uiţi că asta se întâmpla în anii Marii 
crize economice, cândva în perioada 1929- 
1939. Prietenii au crezut că Mary a înnebunit 
- cum să prăpădească 12 dolari, când, de 
fapt, ar fi trebuit să își caute un serviciu 
adevărat pentru a-și întreţine familia? Dar ea 
era hotărâtă să participe la evenimentul cu 
pricina. 


În cursul celor trei zile, Mary Kay a 
interacționat cu toate persoanele cunoscute 
ca fiind extrem de eficiente în business. Cei 
12 dolari plătiţi de ea nu includeau și 
mâncarea, așa că, atunci când venea ora 
mesei, invoca mereu câte o scuză și se 
retrăgea în camera ei. Timp de trei zile, a 


mâncat doar brânză și biscuiţi — asta era ce 
își luase ca hrană de acasă. 


La banchetul din ultima seară, i s-a adus un 
omagiu reginei vânzărilor, pe care Mary Kay a 
descris-o ca fiind o brunetă superbă, 
impunătoare.  Vorbise cu ea toată 
săptămâna. Îi adresase sute de întrebări și 
reușise să o convingă să simuleze un 
eveniment de vânzări, ca să poată observa 
cum reușea ea să fie cea mai bună din ţară. 
În seara respectivă, la ceremonia de 
decernare a premiilor, era prezent și domnul 
Stanley Beveridge, președintele companiei. 
Domnul Beveridge îi strângea mâna fiecărei 
persoane care trecea pe culoarul ce ducea 
spre scenă. 


Mary Kay mi-a povestit că, deși se afla 
undeva în mijlocul mulţimii, s-a desprins de 
acolo și s-a îndreptat spre el. Şi-a continuat 
relatarea: „Sunt convinsă că multe persoane 
i-au spus exact același lucru pe care urma să 
i-l spun eu, dar în seara aceea m-am postat 
în faţa lui și i-am zis: «Domnule Beveridge, 
desigur că acum nu știți cine sunt, dar anul 
viitor pe vremea asta veţi ști, deoarece eu voi 
fi regina vânzărilor.»“ 


El ar fi putut răspunde: „Sigur, domnișoară. 
Sigur că vei fi“ Probabil că alte 20 de 
doamne îi spuseseră același lucru înaintea 
lui Mary Kay. Și președintele ar fi putut să o 
expedieze rapid, gândindu-se că, luată de 
valul  entuziasmului general, a făcut o 
promisiune măreaţă, ca apoi să dispară 
pentru totdeauna. Dar Mary Kay susține că 


momentul cel mai semnificativ al carierei 
sale a fost chiar atunci și acolo, când 
domnul Beveridge a privit-o în ochi, cu calm 
și premeditare. Mi-a povestit mai departe: 
„Un timp, care mi s-a părut cât o veșnicie, n-a 
scos o vorbă. Dar apoi a zis: «Ştii, 
domnişoară, într-un fel sau altul, cred că într- 
adevăr tu vei fi.»“ Mary Kay mi-a declarat că 
acel comentariu a avut un impact profund 
asupra vieţii ei. În anul următor, a fost regina 
vânzărilor. 


Numeroși oameni au ajuns mult mai departe 
în viaţă decât ar fi crezut că pot fiindcă 
altcineva a crezut că ei chiar pot. Trebuie să 
îi încurajăm. Gordon McDonald spune bine: 
„Eu și soţia mea, Gail, încercăm să-i tratăm 
pe oamenii din jur în funcţie de potenţialul 
lor, nu în funcţie de performanţa lor.“ Când te 
gândești, această perspectivă conţine mult 
adevăr. Uneori, un gest, un simplu gest, poate 
influența viitorul a milioane și milioane de 
oameni. 


Un simplu gest 


Ca să dau un exemplu, în urmă cu mulţi ani, 
lângă Boston era un spital de psihiatrie care 
avea o politică novatoare. Reputația 
personalului, a medicilor de acolo a avut de 
câștigat datorită priceperii lor de a-i ajuta pe 
cei care aveau probleme mintale; dar chiar și 
în acea instituție fără prejudecăţi exista o 
temniţă. În acea temniţă îi băgau pe nebunii 
incurabili, pe bolnavii pentru care nu se putea 
face nimic pe moment. 


Acolo era închisă o fetiță. Toţi îi ziceau 
Micuța Annie. Într-o zi, Micuta Annie părea la 
fel de sănătoasă și de rezonabilă ca oricine 
altcineva; în ziua următoare, era rea și îi 
ataca pe toţi cei care îi ieșeau în cale. 


În același spital lucra o asistentă medicală în 
vârstă, care se pregătea de pensionare. Îşi 
făcuse obiceiul ca, în fiecare zi, să coboare în 
temniţă la ora prânzului și să stea lângă 
celula în care era închisă Micuța Annie. 
Uneori discutau un pic, alteori nu își vorbeau 
deloc. Dar ea era mereu prezentă. Într-o zi, 
asistenta a adus câteva prăjiturele, niște 
negrese, iar când se pregătea să plece a pus 
negresele pe o tavă și le-a împins în celula 
Micuţei Annie. Când s-a întors în ziua 
următoare, negresele dispăruseră. De atunci, 
o dată pe săptămână, îi aducea prăjituri 
fetiţei. 


Câteva săptămâni mai târziu, medicii au 
observat că Micuța Annie făcea progrese 
considerabile. S-au gândit că, poate, ar fi 
ceva șanse de a-și reveni. Astfel că au mutat- 
o la etaj. După mai mulţi ani, și-a recăpătat 


complet stabilitatea emoţională și sănătatea 
mintală, iar atunci medicii au venit la ea și i- 
au zis: „Micuţă Annie, poţi pleca acasă, dacă 
vrei.“ 


Fata le-a răspuns: „Nu, locul ăsta înseamnă 
foarte mult pentru mine. Aș vrea să mai stau 
aici câţiva ani și aș vrea să pot contribui la 
vindecarea altora, ca mod de a le mulţumi 
oamenilor din instituţie pentru ceea ce au 
făcut ca să mă ajute.“ 


Mulţi, mulţi ani mai târziu, atunci când 
Regina Victoria i-a înmânat cea mai înaltă 
distincţie a Angliei lui Helen Keller, suverana 
a întrebat-o: „Helen, cui îi datorezi progresul 
tău senzaţional, împlinirile tale remarcabile, 
faptul că ai influenţat în bine milioane și 
milioane de vieţi și ai avut un impact 
semnificativ asupra lor?“ 


Ea a răspuns: „Dacă nu ar fi fost asistenta 
Anne Sullivan, dacă nu ar fi existat Micuța 
Annie, nimeni nu ar fi aflat niciodată cine 
este Helen Keller.“ 


Când arunci o pietricică într-un râu sau într- 
un lac, nu știi niciodată cât de departe se vor 
propaga undele. Tot astfel, nu știi niciodată 
cât de departe se vor răspândi vorbele tale 
de încurajare, ajungând să formeze un cerc 
frumos care înconjoară vieţile multor 
oameni. Modul în care te porți cu oamenii 
poate avea o influență esențială asupra 
modului în care aceștia abordează viața. 


Un scop și un motiv 


Chiar aici, în Italy, Texas, a locuit o fetiță pe 
nume Linda Isaacs. Era o fată de culoare, 
care suferea de nanism și care fusese 
diagnosticată, când avea cam patru ani, cu 
dizabilităţi de învăţare. Și totuși, la vârsta de 
șase ani, a fost înscrisă în clasa întâi. Mama 
și rudele Lindei i-au zis învățătoarei: „Nu vă 
chinuiţi să o învăţaţi ceva pe Linda, fiindcă nu 
poate să înveţe. Dar este o fetiță simpatică. 
Va fi acceptată cu drag de colegi, o vor face 
mascota clasei. O vor porecli Pitica, însă va fi 
foarte populară și toată lumea o va iubi.“ 


Ei bine, exact asta s-a întâmplat. Nu au 
încercat să o înveţe nimic, așa că fata nu a 
învăţat nimic. La sfârșitul primului an, 
profesorii au hotărât ca, în loc să o lase 
repetentă, mai bine să o treacă în clasa a 
doua, pentru că oricum nu avea să înveţe 
nimic, indiferent de clasa în care se afla; în 


plus, s-au gândit că nu are rost să își 
schimbe grupul de prieteni în fiecare an. 


Linda Isaacs a terminat liceul având 
cunoștințele unei eleve de clasa întâi. Acum, 
spune-mi sincer: ce șanse avea ea în viaţă? 
Cred că vei fi de acord cu mine că erau 
foarte, foarte mici. 


Dar cum mama Lindei Isaacs îmbătrânea, a 
trimis-o pe Linda în Dallas, să locuiască la 
una dintre surorile ei mai mari. Sora ei mai 
mare a dus-o la Goodwill Industries'5, unde a 
cunoscut o doamnă pe nume Carol Klep. 
Carol a aruncat o singură privire către Linda 
Isaacs și nu a văzut o fetiță neajutorată, 
lipsită de speranţă, care urma să fie o 


persoană asistată social pentru tot restul 
vieţii. A văzut o fetiță care, în mod evident, 
fusese adusă la Goodwill Industries cu un 
scop. Prezența ei acolo presupunea 
existența unui motiv, iar ea urma să afle care 
era acela. 


După ce a supus-o pe Linda la câteva 
evaluări, a descoperit că avea capacitatea de 
a învăţa unele lucruri. Apoi i-a dat o sarcină 
simplă, pe care a îndeplinit-o chiar în acea 
după-amiază. În ziua următoare, i-a dat alte 
două sarcini. Fata le-a rezolvat la fel de rapid. 


Să derulăm filmul înainte, ajungând cu 12 
luni mai târziu. Ei bine, 12 luni mai târziu, 
Linda Isaacs răspundea la telefon, verifica 
statele de plată și lucra aproape la întreaga 
capacitate a unei secretare competente. În 
12 luni, învățase mai mult decât în 18 ani. 
Timp de 18 ani, Lindei Isaacs i se spusese 
întruna: „Linda nu poate învăţa, Linda nu 
poate învăţa, Linda nu poate învăța.“ Şi, timp 
de 18 ani, Linda Isaacs își repetase constant 
sieși: „Linda nu poate învăţa, Linda nu poate 
învăţa, Linda nu poate învăţa.“ Este absolut 
adevărat: ceea ce semeni, aceea vei culege. 


Oamenii din industria IT au o vorbă: garbage 
in, garbage out. Cu toţii avem dreptate când 
spunem că, dacă introduci lucruri bune, scoţi 
lucruri bune. lată că, brusc, datele de intrare 
se schimbă. Cineva zice: „Linda poate să 
înveţe, Linda poate să înveţe, Linda poate să 
înveţe.“ Și, spre uimirea tuturor, Linda Isaacs 
începe să-și zică: „Linda poate să înveţe. 


Acum, te rog să nu înţelegi greșit. Nu spun 
că tot ce trebuie să faci este să-ți spui: „Eu 
pot“ și, brusc, situaţia devine minunată. Dar 
mă întreb următorul lucru: câți oameni au 
fost condamnaţi la o viață mediocră pentru 
că li s-a repetat în mod constant: „Nu poţi, nu 
poţi, nu poti“? 


Așa cum am menţionat în capitolul 2, în 
cartea lui, What to Say When You Talk to Your 
Self, Shad Helmstetter afirmă că, până la 
împlinirea vârstei de 18 ani, unui tânăr 
american obișnuit i se spune, în medie, de 
148 000 de ori: „Nu“ sau: „Nu ești capabil să 
faci asta“. Când le spui tinerilor de 148 000 
de ori că nu pot face un lucru, îţi garantez că 
te vor crede. 


Cel mai mare bine pe care îl putem face 
pentru alţii nu este de a ne împărţi bogăţiile cu 
ei, ci de a le dezvălui care sunt bogăţiile lor. 
Alţii exprimă ideea sub forma: „Dă-i cuiva un 
pește și va avea de mâncare pentru o zi; 
învaţă-l să pescuiască și va fi sătul toată 
viața.“ 


Repet, nu înţelege greșit. Nu susțin că este 
suficient să îi spui cuiva: „Poţi să o faci“ 
pentru ca persoana respectivă să fie în stare 
să facă acel lucru. Se ridică adesea 
întrebarea, iar eu răspund cât mai apăsat cu 
putinţă: „Un om are infinit mai multe șanse 
de a reuși dacă îi spui că poate decât dacă îi 
spui că nu poate.“ Sincer, cred că ar trebui să 
îi acordăm o șansă. 


Descurajează mediocritatea 


De multe ori, s-a întâmplat ca oamenii fie să 
se gândească la asta, fie să mă întrebe 
explicit: „la stai un pic, Ziglar, să zicem că am 
un copil care face o boacănă. Să zicem că 
scapă mingea din mână. Să zicem că sparge 
un geam. Să zicem că angajaţii mei nu fac 
treaba care li s-a încredinţat. În cazul ăsta, ar 
trebui să îi laud în continuare?“ Nu. Cred că 
este cel mai rău lucru pe care l-ai putea face. 
Deoarece un astfel de comportament 
încurajează mediocritatea. 


Un individ aparţinând unei etnii minoritare în 
San Francisco a dat în judecată sistemul de 
învățământ din cauză că, în tot timpul în care 
frecventase școala, i se repetase: „E bine ce 
faci. E bine ce faci. E bine ce faci.“ lar când a 
absolvit, realitatea a fost că persoana 
respectivă nu a izbutit să se angajeze, pentru 
că, de fapt, nu învățase nimic. 


Cred că mama mea deţinea răspunsul 
corect. Atunci când eram copil și stăteam în 
Yazoo City, Mississippi, a trebuit să începem 
cu toţii să muncim de la vârste fragede, dat 
fiind că tata murise. La opt ani, mulgeam 
vaca și lucram în grădină. Am scris o 
poveste despre vaci în capitolul 8. Poate că 
ești un șmecher de la oraș și nu cunoști 
mare lucru despre vaci, așa că o să-ţi zic un 
lucru despre ele. Vacile nu dau lapte. Crede- 
mă: trebuie să lupţi pentru fiecare picătură 
de lapte obținută. 


Nu voi uita niciodată prima sarcină pe care 
am avut-o de îndeplinit de unul singur în 
grădină. Erau multe lucruri pe care le știam 
despre mama. Ştiam că se aștepta ca, atunci 
când ne încredința o sarcină, noi, copiii, să ne 
dăm toată silinţa. Ştiam, de asemenea, că 
urma să inspecteze, pentru a se asigura că a 
obţinut ceea ce ne ceruse. Mai știam că avea 
să ne înveţe cum să facem ceea ce se 
aștepta să facem. 


Unul dintre cele mai frustrante lucruri pe care 
le pot face părinţii pentru copiii lor sau 
managerii pentru angajaţii lor este să le 
ceară să înfăptuiască ceva și să nu-i înveţe 
ori să nu le arate cum să îl realizeze în mod 
corect. Ei trebuie să știe cum să facă un 
anumit lucru, de ce trebuie să fie făcut, să le 
spună celorlalţi motivele pentru care trebuie 
făcut și să le arate sau să-i învețe cum să Îl 
facă. Mama ne-a învăţat mereu cum și ne-a 
zis și de ce. lar apoi, dacă isprăveam cu bine 
treaba, ne lăuda mereu - dar mereu verifica, 
pentru a se asigura că am făcut exact ce ne 
ceruse. 


Acea primă sarcină consta în faptul că 
trebuia să sap două brazde pentru fasole, 
lungi de cinci kilometri fiecare. Îţi vine să 
crezi? Cinci kilometri lungime? Când ai opt 


ani, ţi se par mult mai lungi de atât. Mama 
mi-a arătat exact ce voia să fac, apoi mi-a 
zis: „Fiule, când termini, cheamă-mă." Ei bine, 
într-un târziu, am terminat. Am chemat-o pe 
mama. l-am spus: „Mamă, treaba e gata.“ 


Mama era o femeie mărunţică, avea cam un 
metru și jumătate înălțime și cântărea mai 
puţin de 45 de kilograme. La vremea aceea, 
mergea un pic gârbovită. Întotdeauna purta 
pe cap o pălărioară din pânză ca să își 
protejeze fața de soarele arzător din 
Mississippi. Când era nemulțumită de ceva, 
își încrucișa mereu braţele la spate, își 
apleca mereu capul, îl înclina spre dreapta și 
făcea mereu acea mișcare dintr-o parte în 
alta care însemna: „Vai, vai!“ Mama s-a uitat 
la isprava mea și apoi a început să dea din 
cap de la stânga la dreapta. Am întrebat-o: 
„Ce nu-i în regulă, mamă?“ Zâmbind puţin, 
mama a spus: „Păi, fiule, se pare că va trebui 
să mai lingi o dată viţelul ăsta.“ 


Este cineva care nu înţelege vechea expresie 
colocvială, specifică în Mississippi, „a mai 
linge vițelul“? Ei bine, în cazul acela însemna: 
„Fiule, treaba nu e satisfăcătoare. Va trebui 
să o mai faci o dată.“ Ştiam perfect ce îmi 
comunica mama, dar încercam să trag de 
timp. Așa că m-am uitat la ea și i-am zis 
rânjind: „Mamă, dar nu m-am atins de vițel. 
Am săpat brazda pentru fasole.“ Ea a râs și 


mi-a răspuns: „Hei, fiule, ce vreau să zic este 
că, pentru majoritatea băieţilor, ce ai făcut tu 
ar fi fost excelent, dar tu nu ești majoritatea 
băieţilor. Tu ești fiul meu, iar fiul meu poate 
să facă mai mult decât atât.“ 


Vezi tu, mama critica opera, dar lăuda 
artistul. Opera trebuia să fie criticată. Dar îl 
lăuda pe artist, fiindcă acesta avea nevoie de 
laude. Am început să lucrez iarăși la brazdele 
nesfârșite, cu imaginea de sine rămasă 
absolut intactă. 


Cred că aceasta este metoda cea mai bună 
de a clădi relaţii de succes cu alți oameni. 
Atunci când avem de gestionat un element 
nesatisfăcător al productivității, o execuţie 
ce nu corespunde standardelor, cred că nu 
trebuie să pedepsim sau să criticăm 
persoana, ci mai degrabă ceea ce a făcut 
respectiva persoană. Sunt de părere că doar 
astfel putem construi mai multe relații 
câștigătoare. Ajută omul să devină mai 
productiv, ajută-l să dobândească o stimă de 
sine mai mare și, per ansamblu, așa va fi cel 
mai bine pentru toți. 


Voi încheia prezentul capitol cu următoarea 
istorisire. 


Acum mulţi, mulţi ani, undeva în Europa, un 
bătrân cânta la orgă într-o catedrală. Era un 
interpret talentat. Vechea catedrală era 
absolut superbă și, pe măsură ce se apropia 
amurgul, se vedeau razele soarelui intrând 
înăuntru prin vitralii. În timp ce cânta, în 
lumină, bătrânul organist a căpătat aspectul 


unui înger. A umplut spaţiul catedralei cu o 
muzică foarte, foarte frumoasă. Totuși, era 
întristat, melancolic, pentru că aceea era 
ultima lui zi acolo. Urma să fie înlocuit de un 
organist mai tânăr. 


La lăsarea întunericului, ușa din spate a 
catedralei s-a deschis brusc și un tânăr a 
pășit înăuntru. Uitându-se la el, bătrânul 
organist a înţeles cine era. A scos cheia orgii, 
a pus-o în buzunar și s-a îndreptat către ușa 
din spate. Când a ajuns în dreptul tânărului, 
acesta a întins mâna și i-a zis simplu: „Cheia, 
te rog.“ Bătrânul a pus cheia în palma 
tânărului organist. Tânărul organist aproape 
că a luat-o la fugă spre orgă, s-a uitat pentru 
o clipă la banchetă și la tuburi, apoi s-a 
așezat, a introdus cheia, a învârtit-o și a 
început să cânte. 


Cu toate că și bătrânul cântase frumos, cu 
pricepere, tânărul cânta pur și simplu genial. 
Muzica a umplut catedrala, a umplut orașul, 
a umplut țara. Era o muzică ce nu mai fusese 
auzită niciodată. 


Așa a făcut lumea cunoștință cu muzica lui 
Johann Sebastian Bach. Cu lacrimile 
șiroindu-i pe obraji, bătrânul a zis: „Să 
presupunem, doar să presupunem, că nu i-aș 
fi dat maestrului cheia...“ 


Cred că în interiorul fiecărui om, inclusiv 
înlăuntrul tău, există o capacitate și o 
inteligenţă incredibile. Cred că cea mai bună 
cale de a ne scoate la lumină propriul talent 
este de a începe să căutăm talentul în alţii și 


de a-i încuraja - pentru că este absolut 
adevărat că poţi avea tot ce îţi dorești în 
viață, dacă ajuţi suficiente persoane să 
obţină ceea ce își doresc. 


CAPITOLUL 11 
O viaţă 
extrem de norocoasă 


De-a lungul anilor, mulţi oameni m-au rugat 
să ţin câte un discurs după ce mi-au citit una 
dintre cărţi, mi-au văzut una dintre 
înregistrările video ori m-au ascultat pe una 
dintre casetele audio. Își formează o imagine 
mintală și au senzaţia că știu exact cine este 
bătrânul Zig, știu cum arată, iar majoritatea 
sunt surprinşi când mă întâlnesc și 
descoperă că sunt atât de tânăr, de chipeș, 
că sunt plin de viaţă și entuziasm. Se 
așteptau să fiu un tip ciudat, un bătrânel de 
vreo 50 sau 60 de ani care se ridică și se 
apucă să turuie ceva acolo, în faţa lor. 


Serios vorbind, o mulţime de oameni își 
formează niște imagini interesante despre 
cine sunt, de unde vin, ce am făcut. Dă-mi 
voie să îţi spun că sunt cu adevărat un om 
extrem de norocos. Am călătorit peste cinci 
milioane de kilometri în jurul lumii. Am 
prieteni, cunoștințe, asociaţi în poziţii sus- 
puse. Am văzut văile, munţii și oceanul, pe 
toate în același timp, când încercam să 
folosesc o crosă de 7 pe insula Maui. O 


priveliște superbă. Am zburat cu un avion 
Concorde la 18 000 de metri altitudine. De la 
18 000 de metri altitudine, la dublul vitezei 
sunetului, am văzut, literalmente, curbura 
Pământului sub mine. 


Nu știu la ce ţi-ar fi necesară următoarea 
informaţie, dar poate că îi vei găsi vreo 
întrebuințare. Avionul Concorde se întinde, la 
propriu, cu aproximativ 45 de centimetri în 
timpul zborului. Metalul se întinde. 
Fascinant! Să zicem că am putea aplica 
informația aşa: poate că atunci când zburăm 
la cea mai mare altitudine - ceea ce 
reprezintă scopul cărții mele —, ei bine, poate 
că asta înseamnă să ne întindem și să 
folosim resurse pe care nu le-am mai folosit 
niciodată până acum. 


Eram într-un safari și am văzut un rinocer 
grav rănit în lupta pentru a obține o 
parteneră. Am văzut hipopotamul cel 
periculos de înșelător. Sunt mulţi cei care nu 
știu asta, dar un hipopotam ucide, anual, mai 
mulţi oameni decât orice alt animal sălbatic 
din Africa. Am văzut o haită de lei de la 
aproximativ 120 de metri distanță. Am 
escaladat muntele împreună cu fiul meu, 
ajungând pe promontoriul Cape Point din 
Africa de Sud, de unde am avut șansa să 
admirăm cum verdele Oceanului Indian se 
împletește cu albastrul Oceanului Atlantic — 
este, probabil, cea mai spectaculoasă 
priveliște de pe fața pământului. 


Pe 5 octombrie 1985, mi-am împlinit un vis 
de-o viață. M-am mutat într-o casă minunată, 


cu vedere spre reperul 15 de pe terenul de 
golf Queens din Gleneagles, care este un 
club exclusivist. Conduc o mașină frumoasă. 
Port haine frumoase. Am un nivel de trai 
ridicat. Dar, și mai important, duc o viaţă de 
bună calitate. 


La toate cele enumerate mai sus, adaug o 
soţie care îmi stă alături de 41 de ani, care 
jură că mă iubește cu adevărat și patru copii 
frumoși pe care, evident, îi ador. De 
asemenea, am trei gineri și o noră pe care îi 
iubim mult. Și credem că aceste denumiri, 
„Noră“ și „gineri“, sună un pic prea protocolar 
în cazul lor, deoarece sunt niște persoane 
extraordinar de blânde și iubitoare. 


Chiar și mai important, am o relaţie corectă 
cu Tatăl meu ceresc. Domnul mi-a dat o 
garanţie scrisă că îmi voi petrece eternitatea 
cu El. Da, într-adevăr, viaţa a fost extrem de 
bună cu mine. 


Dar lucrurile nu au stat mereu așa, iar ceea 
ce vezi nu este felul în care mi-am început 
viaţa. Autorul rândurilor pe care le citeşti 


acum e substanţial diferit de băiețandrul 
care a crescut în Yazoo City, Mississippi. 


Vreau să îți împărtășesc povestea mea, 
deoarece cred că povestea mea este, de 
fapt, povestea ta. Cred că am fost în pielea 
tuturor celor care vor citi vreodată această 
carte — cu trei excepții. 


Cele trei excepţii sunt următoarele: 


1. Nu am pierdut niciodată o parteneră sau 
un copil în urma unui deces ori divorţ. 
Dacă ai trăit o astfel de experienţă 
traumatizantă, aș putea să te privesc în 
ochi și să îţi zic: „Știu cum te simţi“, dar 
realitatea este că nimeni altul nu poate 
ști cum te simţi, pentru că, de fapt, 
nimeni altul nu cunoaște profunzimea 
afecțiunii și a devotamentului tău față 
de cineva care nu mai este alături de 
tine, indiferent că vorbim despre un 
deces sau un divorţ. Nu pot spune că 
am fost în pielea ta. 


2. Toată viaţa m-am bucurat de o sănătate 
fizică și emoţională excelentă. Dacă ai 
întâmpinat probleme de sănătate, și mă 
refer la probleme serioase, aș putea să 
te privesc și să îţi zic: „Știu cum te 
simţi“, dar adevărul este că nu știu, 
fiindcă eu am avut mereu o sănătate 
bună. 


3. Întotdeauna am avut pe cineva care m-a 
iubit. Dacă nu ţi s-a întâmplat asta, aș 
putea să îţi zic: „Știu cum te simţi“ și aș 
putea încerca să îmi imaginez - și chiar 
încerc —, dar realitatea este că nu îmi 
pot da seama cu adevărat cum te simți. 


Când eram de-o șchioapă, deși proveneam 
dintr-o familie numeroasă, am avut o mamă 
care m-a iubit foarte mult. Mereu își făcea 
timp pentru fiecare dintre noi. Am o relaţie 
minunată cu soția mea. Am o relaţie 
uimitoare cu fiecare dintre copiii mei, cu toţi 
cei trei gineri și cu nora. Mă înţeleg 
extraordinar cu ei. Relaţia dintre noi toţi este 
cu adevărat nemaipomenită. 


Dar, prietene, când vine vorba despre 
descurajare, crede-mă că știu ce-i aceea. 
Când vine vorba despre a fi deprimat, o știu 
prea bine. Când vine vorba despre a fi falit, 
nu cred că există un cititor al acestei relatări 
care să fi fost vreodată mai sărac decât am 
fost eu. Când vine vorba despre lipsa 
direcţiei, nu cred că a existat cineva mai 
confuz, și nu cu privire la ce e de făcut peste 
un an sau peste cinci, mă refer la ce trebuie 
făcut mâine. Și eu am fost în pielea ta, dacă 
ai trecut prin astfel de experienţe. 


Speranţă și încurajare 


Îţi împărtășesc povestea mea, deoarece cred 
că este o poveste care îţi va oferi speranţă și 
încurajare. Tata a murit când eu aveam cinci 
ani. Sunt unul dintre cei 12 copii ai lui — al 


zecelea născut dintre cei 12. Tata a murit 
într-o joi, iar surioara mea mai mică s-a stins 
în martea următoare. Se întâmpla în miezul 
Depresiunii, al celei mai mari crize 
economice pe care a cunoscut-o această 
țară. Șase dintre noi eram prea mici ca să 
muncim. Am supravieţuit datorită mamei, 
care avea o credință extraordinară, era foarte 
muncitoare și poseda mai mult bun-simt 
decât oricine altcineva cunoscut de mine 
vreodată. Am supravieţuit fiindcă aveam cele 
cinci vaci care ne dădeau lapte și fiindcă 
aveam acea grădină mare - și toată hrana 
noastră provenea din acea grădină, ca și o 
parte din veniturile familiei. 


De asemenea, mama era extrem de 
înțeleaptă. Și avea un ce aparte, care îi 
conferea distincţie. Terminase doar cinci 
clase, dar, când eram copii, ne educa 
folosind mici predici bine tâlcuite, iar pe una 
dintre ele mi-o amintesc vorbă cu vorbă: 


„Odată începută o treabă, nu te opreşti până 
când nu e terminată. Fie treaba măruntă sau 
importantă, ori o faci bine, ori n-o faci deloc“. 


Când au început să se nască nepoții ei, 
apăruţi în urma căsătoriei mele, îmi spunea 
de fiecare dată când ne vedeam: „Fiule, copiii 
tăi vor fi mai atenţi la ce faci tu, nu la ce zici 
tu“ Repeta mereu: „Dacă le servești drept 
exemplu, nu trebuie să te mai chinui să 
stabilești reguli, pentru că ei vor face exact 
ce te vor vedea pe tine făcând.“ 


Ce om norocos am fost! Când eram în clasa 
întâi, doamna Dement Warren, învăţătoarea 
mea din ciclul primar, s-a arătat interesată de 
mine - un lucru extraordinar de important, 
deoarece, când eram în clasa întâi în Yazoo 
City, Mississippi, am avut parte de toate 
bolile copilăriei. Am avut oreion, pojar și tuse 
convulsivă. Le-am făcut pe toate în clasa 
întâi. Am lipsit mai mult de patru luni de la 
școală. Însă doamna Warren venea la noi 
acasă de două ori pe săptămână și petrecea 
o oră sau două făcând lecţii cu mine, 
învățându-mă ce pierdusem la orele de curs 
și dându-mi teme, ca să ţin pasul cu colegii 
mei. 


Dacă nu ar fi făcut asta, aș fi rămas repetent 
în clasa întâi. lar dacă aș fi repetat clasa 
întâi, aș fi fost luat în armată imediat ce aș fi 
terminat liceul și, după încheierea războiului, 
nu aș mai fi avut nicio șansă de a merge la 
facultate. Aproape totul a depins de faptul că 
am terminat clasa întâi la timp. Evident, nu 
știam asta la vremea respectivă și nu pot 


zice că eram foarte entuziasmat că doamna 
Warren venea la noi de două ori pe 
săptămână și petrecea o grămadă de timp 
cu mine - dar cât sunt de norocos! Sunt 
extrem de norocos fiindcă m-a învăţat să 
citesc, iar ulterior, în clasa a șasea, doamna 
Whirley m-a învăţat să iubesc lectura. 


Lecţii învăţate în clasă și în afara ei 


M-am angajat la o băcănie înainte de a 
împlini 10 ani. Acolo eram casier. Nu încerc 
să te impresionez cu titulatura; însemna doar 
că le spuneam întruna clienţilor să se dea la 
o parte din drum când măturam. Nu eram 
manager, asta încerc să zic. Domnul John R. 
Anderson, proprietarul magazinului, avea o 
plantație mare la aproximativ 16 kilometri de 
oraș. Mi-a devenit ca un tată. El și soţia lui nu 
aveau copii. 


O dată pe săptămână, după-amiaza, mă 
ducea la fermă. Îmi permitea să mă plimb pe 
acolo, împreună cu el, să văd totul, să îl aud 
vorbind cu oamenii care se ocupau de 
muncile agricole. El m-a învăţat multe despre 
libera iniţiativă. 

În acei ani, cam 90% din ceea ce presupunea 
un business se întâmpla, la propriu, de 
vinerea la prânz până sâmbăta la miezul 
nopții. Atunci veneau fermierii în oraș să facă 
aprovizionarea magazinelor, atunci își 
primeau leafa săptămânală orășenii, așa că 
aveau bani să își cumpere niscai alimente. 
Îmi amintesc bine o zi la băcănie când nu se 
întâmpla nimic. Absolut nimic. 


Domnul Anderson era destul de atent cu 
banii lui — mai precis, îi plăcea să transforme 
fiecare dolar pe care-l avea într-un dolar și 
jumătate. Când ne-a văzut pe toţi stând 
degeaba, mi-a zis: „Băiete, n-ai nimic de 
făcut? Uită-te la rafturile astea, sunt vraiște. 
Uite-l și pe cel de colo. Ordonează cutiile, fă 
ceva!“ 


M-am uitat la el și i-am zis: „Domnule 
Anderson, sunt doar două conserve de roșii.“ 
Cred că modul în care i-am vorbit l-a 
deranjat. A întins mâna, m-a apucat de umăr 
și mi-a spus: „Află de la mine un lucru, 
băiete. La început, lada a avut 24 de cutii de 
conserve. Am vândut 22 de conserve, ceea 
ce înseamnă că ne-am recuperat banii. De 
îndată ce le vom vinde și pe acestea două, 
vom face profit. Din profit îţi plătesc ţie leafa. 
Acum, ce mai zici despre cele două conserve 
de roșii?“ 


I-am răspuns: „Domnule Anderson, mi se par 
absolut minunate!“ Era pentru prima dată 
când îmi dădeam seama că sunt și eu 
implicat. 


În adolescenţă, am locuit într-o casă mare și 
veche. Chiria era 10 dolari pe lună, o 
grămadă de bani la acea vreme. Avea o 
scară cu șapte trepte care ducea până la 
veranda din faţă. În nopţile fierbinţi de vară, 
doi amici ai mei, Red Wallace și Lou Russell 
Williams, veneau să ne distrăm împreună. 
Adesea ajungeam în vârful acelei scări, 
jucându-ne de-a războiul dintre companiile 
Ford și Chevrolet. 


Domnul Fred Shirley, poștașul, care locuia pe 
aceeași stradă cu noi, conducea un 
Chevrolet și în fiecare an se ducea la oraș și 
își schimba vechiul Chevrolet coupe cu unul 
nou. Visul meu era ca, atunci când voi deveni 
bărbat în toată firea, să mă duc la dealerul 
Chevrolet și, când domnul Shirley își dădea 
vechiul coupé, să pot cumpăra automobilul 
său anterior la mâna a doua. În zilele acelea, 
o mașină nouă costa 500 de dolari, iar una 
second-hand, cam 250-300 de dolari. 


În imaginaţia mea de copil, urma să iau 
mașinuţa aceea în fiecare an când plecam în 
concediu - concediu care, așa cum știe 
toată lumea, durează două săptămâni, nici 
mai mult, nici mai puţin. Aveam să mă sui în 
micul coupe și să îl conduc cât puteam eu de 
departe, asta în prima săptămână, și apoi să 
mă întorc acasă, în a doua săptămână. Totul 
era clar în mintea mea. 


Pe de altă parte, Red Wallace și Lou Russell 
Williams erau fani ai Ford. Ne războiam pe 
tema asta în permanenţă. Copil fiind, 
credeam și visam că, într-o zi, când voi 
deveni bărbat, urma să am un acru de 
pământ doar al meu, la ieșirea din oraș. 
Niciodată nu m-am gândit că voi trăi în 
mahala. Urma să am un acru de pământ, să 
îmi construiesc o căsuţă, iar apoi, când aș fi 
îmbătrânit și aș fi ajuns să am o pensie mică 
și ar fi fost nevoie să îmi suplimentez 
veniturile, aș fi avut o grădină mare, unde aș 
fi cultivat legume pe care le-aș fi vândut 
vecinilor. Acesta era visul meu în copilărie. 


Visul unui omuleţ dintr-un oraș mititel, care 
urma să se zbată toată viaţa lui. 


Vreau să subliniez aici un aspect și voi 
continua să îl subliniez și în paginile 
următoare. Imaginea pe care ţi-ai format-o 
despre tine este exact modul în care te vei 
comporta. Nu poţi avea mereu un 
comportament ce nu concordă cu modul în 
care te percepi pe tine însuţi. Pur și simplu 
nu poţi. 


Ajuns un tinerel, eram foarte pipernicit. În 
ultimul an de liceu cântăream cam 54 de 
kilograme, asta complet îmbrăcat și încălţat, 
doar așa. Eram și foarte agresiv când eram 
tânăr. Dacă începeam o sfadă cu cineva și 
nu reușeam să cădem la învoială în mai puţin 
de 10 secunde, efectiv săream la gâtul lui — 
și nu făceam discriminări. Nu conta dacă 
tipul era înalt sau scund, gras sau slab, alb 
sau negru sau orice altceva. Dacă nu 
reușeam să rezolvăm problema în mai puţin 
de 10 secunde, pur și simplu îl luam la 
bătaie. 


Un băieţel mexican m-a dezvăţat cu adevărat 
de acest obicei. Dar, în apărarea mea, voi 
zice că și eu l-am speriat îngrozitor, deoarece 
au fost câteva secunde în care el a crezut că 
mă omorâse. Asta chiar m-a învăţat o lecţie 
pe cinste. 


Unul dintre semnele complexului de 
inferioritate - așa era numit pe atunci; acum 
i se zice stimă de sine scăzută sau o proastă 
imagine de sine - este că persoana care nu 
poate face faţă unei situaţii dificile bate din 
picior, trântește ușa și o ia la fugă. Ei bine, în 
această perioadă copiii se bat pentru a-și 
rezolva probleme-le și așa procedam și eu 
pentru a-mi rezolva problemele. În rest, eram 
un băiat cuminte. Am lucrat la băcănie din 
momentul în care am început clasa a cincea 
și până când am terminat liceul. Totodată, 
aveam de livrat ziare două seri pe 
săptămână, plus o seară pe săptămână în 
care colectam banii pe ziarele vândute. Ce 
mai, am fost extrem de ocupat în copilărie. 


Schimbarea planurilor 


Îmi amintesc foarte bine că, înainte de a 
pleca să lupt în cel de Al Doilea Război 
Mondial, visam să fiu pilot de avion în 
Marină. lar în anul anterior plecării, lucrasem 
într-o măcelărie pentru un domn pe nume 
Walton Hanning. Domnul Hanning era 
același tip de om ca domnul Anderson. Mi-a 
devenit mentor. El m-a învăţat despre 
vânzările pe bază de comision, pentru că 
întotdeauna când avea un surplus din ceva, 
îmi oferea un mic bonus dacă îl ajutam să-i 


încurajeze pe eventualii clienţi să cumpere 
acel produs în ultima zi a săptămânii, ca să 
nu rămânem cu el în stoc peste weekend. 


Cu o seară înainte de a mă prezenta pentru 
înrolare, pe 1 iulie 1944, domnul Hanning mi- 
a spus: 


- Zig, m-aș bucura tare mult dacă te-ai 
întoarce aici după război. 

Știam cu toţii că războiul era pe sfârșite. 

- După ce se termină, mi-ar plăcea să te 
întorci și să lucrezi pentru mine, a accentuat 
el. 

- Dar, domnule Hanning, nu mi-aș dori să fac 
asta. 

— De ce nu? 

- Păi, nu prea se câștigă bani la o măcelărie. 


În luna dinaintea înrolării, fusesem plătit cu 
30 de dolari pe săptămână. Era leafa pentru 
o normă întreagă. Și când zic „normă 
întreagă“, zic de la 7 dimineaţa până la 7 
seara, cinci zile pe săptămână, și de la 7 
dimineaţa până la 11:30 seara în cea de-a 
șasea zi. 


- Hai să-ţi mărturisesc ceva, Zig, mi-a spus 
el. Anul trecut, după ce mi-am plătit toate 
taxele, am reușit să duc acasă un profit net 
de 5 117 dolari din măcelărie. 


Acesta fusese venitul lui în 1943, iar în anul 
1943 asta reprezenta o sumă enormă pentru 
un orășel ca al nostru. Doctorul din acest 
orășel, un om pe care îl iubeam și îl 
respectam mult, își construise o casă 


superbă al cărei preț sărea doar un pic peste 


4 000 de dolari. Așadar, 5 117 dolari chiar că 
erau o mulţime de bani! 


Domnul Hanning a continuat: 


- Zig, dacă ai vrea să lucrezi doi ani pentru 
mine după ce te întorci, promit să te învăţ tot 
ce trebuie să știi despre o măcelărie, cum să 
cumperi și cum să vinzi. Cum să ţii evidenţa 
contabilă. O să te ajut să îţi deschizi o linie 
de credit. O să te ajut să îţi întemeiezi propria 
afacere, dacă rămâi la mine doi ani după ce 
te întorci. 


Vai, cât de entuziasmat eram! 


În ziua următoare, când am plecat să mă 
înrolez, pur și simplu am zburat din oraș. 
Urma să merg la război și să termin cu asta, 
apoi aveam să mă întorc, să lucrez vreo doi 
ani pentru domnul Hanning, să îmi înfiinţez 
propria măcelărie. Și aveam să câștig 5 117 
dolari într-un singur an. Eram încântat! 


Dar, pe 15 septembrie 1944, la șase minute 
după ora 9 seara, la Young Womens 
Christian Association, pe State Street din 
Jackson, Mississippi, când am intrat la 
petrecerea organizată pentru noi, marinarii, 
am văzut o roșcată superbă, minionă, stând 
lângă tonomat. Avea părul lung până la 
umeri. Purta o rochie verde - și într-o clipă 
mi-am dat seama că viața mea nu va mai fi 
niciodată la fel. Îţi spun, când am întâlnit-o 
pe roșcata aceea, lucrurile s-au schimbat 
radical. Toate planurile mele au fost date 
peste cap. 


După ce am fost lăsat la vatră, am decis să 
îmi iau diploma la Universitatea din South 
Carolina. Deja ne căsătoriserăm și îmi 
întreţineam familia vânzând sandviciuri prin 
căminele studențești, seara. Afacerea 
mergea de minune în lunile de toamnă și de 
iarnă. Dar, în timpul școlii de vară, înscrierile 
la cursuri erau foarte puţine, așa că, până la 
urmă, micul meu business a dat faliment. 
Roșcata a văzut un anunţ în ziar: se căuta un 
agent de vânzări de 10 000 de dolari pe an. 
Ne-am gândit că doar providenţa a făcut ca 
oamenii aceia să își dorească un agent de 
vânzări de 10 000 de dolari, pentru că noi ne 
doream cu siguranţă acei 10 000 de dolari. 
Părea o coincidenţă fericită. 


M-am dus la interviu. M-am întors acasă 
încântat la culme și i-am zis Roșcatei: 

- lubito, am găsit de lucru. O să câştigăm 10 
000 de dolari pe an. 

- Și ce trebuie să facem? a întrebat ea. 

- E vorba despre un business în domeniul 
ustensilelor de bucătărie, i-am răspuns. 


Trebuia să îmi cumpăr propriile mostre, iar 
vânzarea era pe bază de recomandări - sau 
din ușă în ușă, cum îi mai spun unii. 
Persoanele avizate o numesc vânzare 
directă, la comision. 


- Da, vom câștiga toţi banii ăștia! am zis eu. 
- Și când începem? 

- Ei bine, nu știu sigur. Omul a zis că mă 
sună el. 


Eram atât de naiv în acel moment al vieţii 
mele, încât am crezut că mă angajase, când, 
de fapt, fusesem respins. 


Trecuse o lună, iar eu nu aveam nicio veste 
de la tipul acela și începusem să mă întreb 
dacă urma să mai primesc vreodată acel 
telefon. Așa că i-am trimis o scrisoare: „Cred 
că pot vinde produsul. Este un produs 
frumos. Am nevoie de slujba asta. Sunt 
dispus să muncesc din greu. Dă-mi o șansă.“ 
Mi-a mai luat o lună să îl conving, apoi a 
trebuit să accept condiţiile și aranjamentele 
pe care el era dispus să le facă. Mi-a zis: 


— Urmezi cursurile de instruire, care durează 
o săptămână. Dacă la sfârșitul acelei 
săptămâni voi considera că ești în stare să 
faci vânzări, îţi voi da ocazia să încerci. 


În acel moment, nu știam care ar putea fi 
comisionul, nu știam nici dacă voi primi 
postul, dar eram atât de convins că voi reuși 
să îl înduplec în cursul acelei săptămâni să- 
mi dea postul, încât am urmat instructajul cu 
încredere și optimism. După cum ţi-ai dat 


seama până acum, sunt un optimist. Sunt 
genul de om care plătește 10 cenți la parcare 
când știe că soţia se duce la cumpărături.“ 
Așa mi-e firea. Totuși, mi-a mai trebuit o lună 
până când am obţinut slujba. 


Doborât, dar nu eliminat 


Apoi, în următorii doi ani și jumătate, tot ce 
am făcut a fost să le demonstrez acelor 
oameni că avuseseră dreptate de la bun 
început. Nu înțelege greșit. Asta nu 
înseamnă că nu am vândut mult, pentru că 
am vândut. Mi-am vândut mobila, mi-am 
vândut mașina - și asta e prea aproape de 
adevăr ca să fie la fel de amuzant pentru 
mine cât este pentru tine. Odată, ajunsesem 
la coadă la magazinul alimentar, dar 
calculasem greșit totalul cumpărăturilor, așa 
că a trebuit să las o pâine la casa de marcat, 
fiindcă nu îmi ajungeau banii. Asta pe 
vremea când o pâine costa 10 cenți. Pur și 
simplu, ajunsesem la stadiul în care trebuia 
să fac o vânzare ca să câștig cei 50 de cenți 
necesari ca să iau benzină, pentru a putea 
ajunge la următorul potenţial client. 


Când mi s-a născut primul copil, factura de la 
spital a fost 64 de dolari. Nu aveam 64 de 
dolari. A trebuit să plec și să fac două 
vânzări ca să-mi pot lua copilul acasă. Mi-au 
tăiat lumina, la propriu. Mi-au deconectat 
telefonul, la propriu. În ambele cazuri, am 
ajuns acolo tocmai când oamenii ăia se 
pregăteau să plece; am reușit să le dau un 
cec și să-i conving să mă rebranșeze. 


Știu ce înseamnă să fii falit. Nici nu-ţi pot 
spune în câte nopţi m-am dus la culcare 
promițându-mi: „Mâine voi merge și îi voi da 
pe spate. Chiar o voi face!“ Dar una este să 
zici asta în confortul și siguranţa pe care ţi le 
oferă propriul pat. Și cu totul alta este să o 
spui în ziua următoare, când trebuie să ieși și 
să te confrunţi cu potenţialii clienţi, dintre 
care unii, în mintea mea, erau oameni foarte 
periculoși. În mintea mea, viaţa îmi atârna de 
un fir de aţă la multe dintre acele întâlniri. 


Așa cum am relatat în capitolul 4, au fost 
nenumărate ocazii în care eram chiar la ușa 
unui potenţial client și alt potenţial client se 
afla la 32 de kilometri distanţă, iar eu, după 
ce fusesem respins de primul, în loc să mă 
duc să sun la ușa vecinului aceluia, preferam 
să șofez 32 de kilometri pe autostradă. 
Gândeam că îmi trebuie timp pentru a plănui 
cum să îl îmbrobodesc pe următorul client. 
Îmi spuneam că fusesem refuzat de primul 
doar fiindcă nu avusesem un plan bun. lar 
justificarea mea era: „Măcar muncesc.“ 


Un om care are o proastă imagine de sine va 
face o mulţime de lucruri ciudate. Managerul 


de vânzări care spune că va merge la muncă 
imediat ce va ajunge aproape falit nu pricepe 
că există ceva considerabil mai rău decât să 
fii falit — și anume să fii respins. Dacă aș fi 
înţeles de la începutul vieţii ceea ce am aflat 
mulţi ani mai târziu, mi-ar fi fost mult mai 
ușor în carieră. Oamenii nu te resping pe tine 
personal. Ei refuză o ofertă de afaceri. Ar fi 
refuzat-o indiferent de persoana care le-ar fi 
făcut oferta. Odată ce am învăţat asta, 
perspectiva mi s-a schimbat în mod 
spectaculos. 


„CAPITOLUL 12 
Ești un adevărat 
campion 


Ca tânăr agent de vânzări, am făcut unele 
lucruri care astăzi mi se par incredibile. Îmi 
amintesc în cele mai mici detalii ziua în care 
împlineam 11 zile de când mă angajasem. 
Bătusem la uși în fiecare după-amiază, după 
terminarea cursurilor. În ziua respectivă, 
probabil că ciocănisem la vreo 200 de uși. Și 
nu fusesem invitat înăuntru nici măcar o 
dată. Bineînţeles, nimeni nu era acasă. 


Conduceam prin Columbia, South Carolina, 
aflându-mă cu două străzi înainte de Devine 
Street, principala arteră a orașului, când mi- 
am zis: Dacă azi nu intru măcar într-o casă 
pentru a-mi spune povestea, gata! M-am 
săturat! Am încercat tot ce s-a putut. Voi 


renunța la job! Când am bătut la ultima ușă 
de dinainte de Devine Street, a deschis o 
văduvă pe nume B.C. Deckert. l-am spus 
povestea pe scurt, iar ea mi-a zis: 


- Știi, persoana cu care ar trebui să vorbești 
este cumnata mea, J.O. Freeman, care stă 
alături. Ea chiar are nevoie de ceea ce vinzi 
tu. 


Așa că am fugit, la propriu, la ușa vecină. 
Aceea a fost prima rază de soare pe care o 
întrezăream în multă vreme, așa că, desigur, 
m-am grăbit într-acolo. Eram entuziasmat la 
culme când am discutat cu doamna 
Freeman. Ea mi-a spus: 


- În regulă, dar ar trebui să fie de față și 
soţul meu. Poţi reveni diseară? 

Ei bine, întâmplarea face că puteam, așa că 
m-am întors mai pe seară. Deși tocmai luau 
cina, mi-au zis: 

- Intră și spune-ne povestea ta. 

- Ei, nu, voi aștepta să terminaţi masa! 

Au terminat, iar domnul Freeman a zis: 

- Cred că și sora mea ar vrea să vadă asta. 
Lasă-mă să o chem. 

Le-am făcut celor trei prezentarea 
produsului, iar după ce am isprăvit, domnul 
Freeman a spus: 

— Ei bine, cred că voi lua un set. 


Era setul cu numărul 541. Îmi amintesc 
perfect. A costat 61 de dolari și 45 de cenți. 
Avansul era de 16 dolari și 45 de cenți. Am 
completat formularul comenzii, am luat 
cecul de 16,45 dolari și am tras adânc aer în 


piept, nevenindu-mi să cred cât noroc 
avusesem. În sfârșit, făcusem o vânzare. O, 
Doamne, chiar eram într-al nouălea cer! 


În cele din urmă, domnul Freeman m-a adus 
cu picioarele pe pământ zicându-mi: 


- Ştii, domnule Ziglar, cred că dacă vorbești 
cu doamna Deckert, s-ar putea să cumpere și 
ea un set. 

Așa că, având aerul unui agent de vânzări 
profesionist cu multă experiență, m-am 
adresat doamnei Deckert: 

- Ce ziceţi, doamnă Deckert? 

- Păi, nu am bani la mine, mi-a răspuns. 

Din nou, cu tactul și diplomaţia unui 
profesionist versat, i-am zis: 

- Vai, doamnă, dar locuiţi chiar în 
apartamentul vecin. Duceţi-vă și aduceţi 
carnetul de cecuri. 

Și, foarte interesant, ea a răspuns: 

- Bine. 


S-a dus alături, și-a luat carnetul de cecuri, 
iar eu am făcut a doua vânzare. 


La acea vreme, Roșcata și cu mine locuiam 
la etaj, dar nu cred că am atins mai mult de 
două trepte când am urcat. Eram atât de 
entuziasmat pentru acele două vânzări, încât 
am ieșit în oraș și am cumpărat un kilogram 
din cea mai bună îngheţată. Și am dat o 
adevărată petrecere. Crede-mă, chiar așa a 
fost! 


Am nevoie de ajutor 


Îmi amintesc, de asemenea, că un pic mai 
târziu lucrurile au devenit extrem, extrem de 
grele. Ne zbăteam să supravieţuim. Mi-am 
convins șeful, pe Bill Cranford, care între 
timp îmi devenise bun prieten, să mă 
însoțească la o prezentare. l-am zis: 


— Bill, trebuie să închei neapărat niște 
vânzări. Mi-e teamă că voi greși pe undeva. 
Am nevoie de ajutor. 

A venit cu mine, iar la sfârșitul prezentării, 
după ce ne-am întors în mașină, l-am 
întrebat: 

- Așadar, Bill, ce părere ai? 

- Zig, lasă-mă să te întreb un lucru: ce vinzi? 
- Păi, Bill, doar știi ce vând. 

- Da, eu știu. Dar nu crezi că ar fi trebuit să-i 
spui și doamnei? 

— Hei, Bill, n-a fost atât de răul! 

- Zig, îţi garantez că tot ce știe doamna este 
preţul. Habar n-are cum o va ajuta setul 
acela de vase pentru gătit. 

-— Bill, n-a fost chiar atât de rău... 

— Să mergem în sala de training. 


Avea un magnetofon antic, marca Webcore. 
Am înregistrat prezentarea mea. În cursul 
unei prezentări de 21 de minute, am numărat 
exact 187 de „ăăă..'-uri. Adică nouă pe 
minut. Ziceam: „Eu, ăăă.., păi, ăăă.., da, 
ăăă..., vezi tu, ăăă...' Și subliniez asta pentru 
că în ziua de azi sunt cunoscut, după cum 
bine știi, ca fiind cel mai rapid drawk* din 
întregul Occident. 


La vremea aceea, unii colegi organizau 
demonstraţii de vânzare în grup. Mergeau în 


casa unei potenţiale cliente și găteau un 
meniu complet, iar gazda își invita mai multe 
prietene să asiste la demonstraţie. Vânzările 
lor erau de două, trei, patru ori mai mari 
decât ale mele, fiindcă eu nu făceam 
demonstraţii de grup. Așa că am vrut să fac 
și eu. 


Dar mă loveam de două probleme mari. În 
primul rând, nu știam să gătesc și nu 
văzusem niciodată o demonstraţie. A doua 
problemă era că nu aveam bani să cumpăr 
alimentele necesare, nici setul complet de 
ustensile. Dar, cu o încredere care, de multe 
ori, este specifică ignoranţilor, m-am gândit 
că, într-un fel sau altul, m-aș putea descurca 
și așa. 


Auzisem despre doamna B.C. Moore, care 
locuia la numărul 2210 pe High Street, la 
intersecţia cu Colonial Drive. Avea un set de 
accesorii de bucătărie dintr-ale noastre, dar 
nu-i plăcea. Nu știa să îl folosească. Am 
hotărât să o vizitez pe doamna Moore, având 
în minte un plan. l-am zis: „Doamnă Moore, 
vreau să vă învăţ cum să folosiţi setul, asta 
dacă veţi cumpăra ingredientele pentru gătit 
și veţi invita câţiva potenţiali clienţi.“ „Sunt de 
acord“, a răspuns ea. 


Așa că i-a invitat pe doctorul Gay, stomatolog 
din zonă, și pe soția lui. Și ei aveau un set 
identic de vase și nu le plăcea, tot fiindcă nu 
știau să-l folosească. Apoi, i-a invitat pe sora 
ei și pe soțul acesteia, domnul și doamna 
Clarence Spence, care locuiau la doamna 
Moore până când urma să se termine 


construcţia propriei case. lar ei i-au invitat pe 
domnul și doamna M.P. Gates, care locuiau 
pe aceeași stradă. 


„Cumpăr!“ 


Am gătit mâncarea și lucrurile păreau să fie 
în regulă. Cel puţin, nu arsesem nimic. Am 
terminat de servit masa, în timp ce le 
vorbeam tuturor despre vase. Apoi, doamna 
Spence a ţinut un discurs de cinci minute 
explicând motivul pentru care ei nu puteau 
avea sau nu puteau cumpăra un set de 
accesorii de bucătărie. Își construiau o casă. 
Aveau multe cheltuieli, erau faliti, înglodaţi în 
datorii - o ţinea una și bună că ei nu pot 
cumpăra un astfel de set. Eram tot mai 
demoralizat. Cu toate astea, doamna Spence 
a încheiat zicând: „Dar noi suntem mereu 
faliți, mereu avem datorii, iar dacă nu mă 
hotărăsc să iau setul de accesorii pentru 
bucătărie chiar acum, știu că nu-l vom avea 
niciodată.” Și a decretat: „Îl cumpăr!“ 


Apoi a venit rândul doamnei Gates să ţină un 
discurs de cinci minute despre motivele 
pentru care nici familia ei nu poate cumpăra. 
A venit cu exact aceleași argumente, însă la 
final a spus: „Dar noi suntem mereu faliti, 
mereu avem datorii și, dacă nu îl iau acum, 
nu-l voi avea niciodată. Îl cumpăr!“ 


Acum erau două doamne care ţineau banii în 
mânuţele lor fierbinţi și ziceau: „Cumpăr!“ lar 
eu eram atât de sărac, încât, dacă un vas de 
croazieră ar fi costat doar 50 de cenți, tot ce 


aș fi putut să fac ar fi fost stau pe margine și 
să comentez: „Nu e chiar ieftin.“ 


Să te întreb ceva. Să presupunem că nu ai 
absolut niciun ban, că două doamne îţi spun: 
„Cumpăr!“, iar tu lucrezi pe bază de 
comision. Dacă tu ai fi fost agentul de 
vânzări aflat în acea situaţie, ce ai fi făcut? Ai 
fi completat formularul de comandă, nu-i 
așa? 


Ei bine, poţi ghici ce a făcut bătrânul Zig? Pe 
onoarea mea de cercetaș, m-am uitat la ceas 
și am zis: „Doamnelor, nimic nu m-ar bucura 
mai mult decât să vă vând acest set de 
accesorii de bucătărie, dar nu pot, fiindcă am 
o altă întâlnire peste cinci minute și va trebui 
să mă grăbesc ca un nebun să ajung acolo.“ 


Două doamne stăteau cu banii în mânuţele 
lor fierbinţi și ziceau: „Cumpărăm!“, iar eu le 
spuneam: „Ba nu cumpăraţi. Am ceva 
important de făcut!“ Și, într-adevăr, le-am 
lăsat acolo și am plecat. Vi-l puteţi imagina 
pe vreunul care să facă așa ceva? Nici măcar 
cel mai prost om din lume n-ar face asta, nici 
dacă ar fi atât de prost, încât nu s-ar pricepe 
să iasă dintr-o cabină telefonică fără a primi 
instrucţiuni scrise. 


Mereu există speranță 


Nu încerc să spun decât: „Prietene, există 
speranţă și pentru tine!“ 


Când am ajuns la întâlnirea respectivă, 
celălalt potenţial client nu era acasă. 


A doua zi, am reușit să finalizez vânzările din 
seara precedentă. Am completat formularul 
pentru comanda doamnei Spence, însă 
doamna Gates nu era nicăieri. Când am 
terminat de scris comanda doamnei Spence, 
am spus: „Credeam că va fi aici și doamna 
Gates." Și, chiar în acel moment, am văzut-o 
pe geam venind în fugă. A ajuns și, abia 
trăgându-și sufletul, a zis: „Vai, îmi era frică 
să nu pleci iarăși!“ 


Unii oameni au spus că e posibil ca eu să fi 
înflorit un pic povestea, dar îți garantez că 
este absolut adevărată. Memoria nu mă 
înșală, exact așa s-au petrecut lucrurile. Pe 
parcursul celor doi ani și jumătate în care am 
lucrat în branșă, am fost un vânzător jalnic, 
un executant jalnic, un om jalnic. 


Nu eram fericit cu ceea ce făceam. Am 
încercat să obţin alte slujbe, însă atunci când 
te simt că aluneci pe o pantă descendentă, 
cei mai mulţi pur și simplu nu vor să te 
angajeze. 


În acea perioadă, trăiam în Lancaster, South 
Carolina. A avut loc o întâlnire în Charlotte, 
North Carolina, iar eu m-am dus, am petrecut 
toată ziua acolo și nu am învăţat nimic. 
Acum, s-ar putea să fi învăţat totuși ceva, dar 
am uitat de mult ce anume. Am condus 
înapoi spre Lancaster în seara aceea, am 
participat la o demonstraţie, am ajuns acasă 
pe la 23:30. Bebelușul ne-a ţinut treji aproape 
toată noaptea. În dimineaţa următoare, la 
5:30, a sunat ceasul: trebuia să mă trezesc 


pentru a mă duce la a doua sesiune de 
training. 


M-am dat jos din pat, am tras jaluzelele și 
am făcut ceea ar fi făcut orice om cu scaun 
la cap. M-am întors în pat. Dar când mă 
întindeam la loc, mi-au venit în minte vorbele 
mamei: „Fiule, dacă îţi place un lucru, 
implică-te. Dacă nu-ţi place, scapă de el.“ 
Când îi spui cuiva că vei face o treabă, atunci 
fă-o! 


La vremea când izbutisem să îi conving să 
mă angajeze, le promisesem că voi participa 
la toate ședințele de vânzări. Că voi participa 
la toate sesiunile de training. Și, cu toate că 
nu realizasem nimic în doi ani și jumătate, nu 
ratasem nicio întâlnire. Nu întârziasem la 
nicio întâlnire. După atâţia ani, vorbele 
mamei au reușit să mă ridice din pat. Ea îmi 
zisese mereu: „Fiule, dacă îţi place un lucru, 
implică-te. Dacă nu-ţi place, scapă de el.“ Nu 
este corect faţă de omul pentru care lucrezi. 
Nu o vei scoate la capăt cu el niciodată. Și 
nu este corect nici faţă de tine. 


În ziua aceea rece, am condus 60 de 
kilometri până în Charlotte, North Carolina. 
Erau puţini participanţi, doar vreo 20 de 


persoane. Domnul PC. Merrill, eroul meu, 
conducea sesiunea. El scrisese toate 
programele de instruire ale companiei. El 
bătuse toate recordurile. El era omul pe care 
toată lumea îl privea într-un mod foarte, 
foarte special. Avea ceva unic, o înțelepciune 
care îl deosebea de mulţi alţii. 


Sesiunea de training se terminase, iar eu, ca 
de obicei, nu învăţasem nimic. Însă, la final, 
domnul Merrill a spus: „Zig, te rog să mai 
rămâi puţin. Vreau să-ţi vorbesc o clipă.“ 
Probabil că îți e greu să înţelegi și să 
apreciezi asta, dar eu am fost extrem de 
încântat că domnul Merrill dorea să stea de 
vorbă cu mine. Cu acel omuleţ dintr-un oraș 
mititel, care urma să se zbată toată viaţa lui. 


să nu mă înţelegi greșit. Mama ne-a zis 
mereu că, dacă muncești din greu, dacă spui 
adevărul și dacă îl iubești pe Domnul, totul se 
va rezolva. Dar, vezi, eu credeam că se 
referea la faptul că voi avea ce mânca, voi 
avea cu ce să mă îmbrac și voi avea unde să 
dorm. Aceasta era imaginea pe care mi-o 
formasem în anii Depresiunii. lar acum, 
domnul Merrill spunea: „Vreau să vorbesc cu 
tine.“ Nu știu dacă a fost o întâmplare sau 
chiar așa intenţionase, însă eu am ajuns într- 
un colţ, iar el, în fața mea. Întreaga 
conversație nu a durat mai mult de două 
minute. 


A început prin a zice: „Te-am urmărit în 
ultimii doi ani și jumătate și nicicând nu am 
văzut o risipă mai mare.“ Un astfel de 
comentariu îţi captează atenţia. 


lar eu l-am întrebat: „Domnule Merrill, ce vreţi 
să spuneţi cu asta?“ 


Poţi fi un campion 


El mi-a răspuns: „Zig, cred că tu ai putea 
ajunge foarte sus. Cred că ai putea fi 
campion naţional. Cred că ai putea ajunge în 
vârful acestei companii. Și mai cred că, într-o 
zi, dacă ai alege să faci asta, ai putea chiar 
să conduci întreaga companie - însă doar 
dacă te-ai apuca să lucrezi după un program 
ordonat și dacă ţi-ai recunoaște cu adevărat 
propriile aptitudini.“ 


Te rog să înţelegi că, încă din prima zi, toţi 
îmi spuseseră să lucrez după un program 
ordonat. Dar când ești un omuleţ dintr-un 
oraș mititel, care se va zbate toată viaţa și 
care nu va reuși niciodată să aibă mai mult 
decât strictul necesar, iar cineva îţi zice: 
„Lucrează după un program ordonat“, 
tendinţa firească este să întrebi: „De ce? De 
ce să-mi bat capul? Nu va ieși nimic bun din 
asta. Uită-te la mine. Nu sunt un ratat, dar cu 
siguranţă nu sunt nici un câștigător. Sunt 
doar un omuleţ dintr-un oraș mititel.“ 


Dacă îi zici unui tânăr cu o proastă imagine 
de sine: „Fereşte-te de droguri, te vor 
distruge“, reacţia lui firească, dacă are o 
imagine de sine lamentabilă, este să 
gândească: Nu-mi spune mie asta. Prietenii 
mă asigură că drogurile te fac să te simţi 
grozav. Te fac să te simţi important. Te fac să 
simți că apartii grupului. În plus, și dacă îmi 


fac rău, nu-i mare brânză. N-am ce pierde, 
fiindcă sunt un nimic. Sunt un nimeni. 


Sau, dacă îi zici unui tânăr cu o proastă 
imagine de sine: „Respectă legea și învaţă-ţi 
lecţiile“, el va gândi adesea: De ce m-aș 
strădui atât? Numai copiii bogați vor avea 
succes. Eu sunt de partea greșită a baricadei. 
Nu mi se va întâmpla nimic bun. În plus, dacă 
dau greș în viață, nu-i mare scofală. O să 
trăiesc pur și simplu din ajutorul social. 


Când îi spui unei tinere cu o proastă imagine 
de sine: „Păstrează-te pentru omul iubit până 
după căsătorie“, ea va gândi adesea: De ce 
aș face asta? Vreau să mă distrez acum, 
pentru că sunt un nimic și oricum toti băieții 
buni vor fi luaţi până când voi fi eu gata de 
măritiș. 

Dar când îi zici unei persoane tinere cu o 
imagine de sine sănătoasă: „lată niște 
informaţii despre tine“, după care îl asiguri pe 
om că este unic și iubit și că îl așteaptă un 
viitor frumos, un viitor magnific - ei bine, 
atunci te va crede. 


Domnul Merrill îmi spusese: „Zig, cred că tu 
ai putea fi campion naţional.“ 


M-am gândit în nenumărate rânduri la 
vorbele sale. Cum ar fi decurs viața mea 
dacă domnul Merrill ar fi fost un alt fel de 
om? La ce mă refer? Dacă m-aș fi gândit că 
domnul Merrill încearcă să mă ambiţioneze, 
ca să vând mai multe ustensile de gătit doar 
pentru ca el să apară într-o lumină bună, 


cuvintele lui nu ar fi avut nicio însemnătate 
pentru mine. 


Dar, prietene, află un lucru simplu. Dacă 
oamenii te plac, te vor asculta. Dacă au 
încredere în tine, vor face tot ceea ce le ceri. 
Vor acţiona, iar asta este și în interesul tău. 
Domnul Merrill mi-a zis că aș putea deveni 
campion naţional și eu l-am crezut, pentru că 
întreaga sa carieră fusese construită pe 
onestitate, caracter, integritate, încredere, 
dragoste și loialitate. Eroul meu a zis: „Ai 
putea fi campion naţional“ - și exact asta 
am văzut cu ochii minţii. 


Acum, vreau să subliniez un aspect foarte 
important. Prietenul meu, Bill Cranford, mă 
învățase cum să obţin potenţiali clienţi, cum 
să fac demonstraţii, cum să contracarez 
obiecțiile unora, cum să închei cu brio 
vânzările. Eram un agent instruit în acel 
moment. Așadar, vânzătorul era pregătit. 


Domnul Merrill avea în față o persoană 
pregătită. 


Pe tot drumul spre casă, micul meu 
automobil Crosley nici nu a atins asfaltul. Ce 
călătorie minunată a fost! 


La demonstrația din acea seară urmau să 
asiste trei potenţiali clienţi. Nu au avut nicio 
șansă în fața mea. Dacă ar fi avut măcar 
puţină minte, ar fi venit la mine și ar fi zis: 
„OK, Zig, n-are sens să mai faci toată 
demonstraţia. Noi vom cumpăra. Știm deja 
asta. Dă-ne doar masa aia, lasă-ne să 
mâncăm, apoi semnăm comanda și putem 


Za 


pleca toţi mai devreme acasă.“ Nu mai aveau 
de-a face cu omuleţul dintr-un oraș mititel, 
care urma să se zbată toată viaţa lui. Acum 
aveau de-a face cu un campion naţional. 


Felul în care te vezi pe tine însuți 


Voi repeta o idee. Nu poți avea mereu un 
comportament ce nu concordă cu modul în 
care te percepi pe tine însuţi. În mintea mea, 
eram un campion naţional și exact așa mă 
purtam. 


Ei bine, nu am ajuns chiar campion naţional, 
și totuși am reușit să termin pe locul al 
doilea în departamentul nostru de vânzări, 
care număra peste 7 000 de agenţi. Mi-am 
schimbat micul Crosley cu o mașină de lux. 
Am primit cea mai bună promovare pe care o 
avea compania de oferit. În anul următor, am 
ajuns cel mai bine plătit angajat din Statele 
Unite, iar trei ani mai târziu am devenit cel 
mai tânăr supervizor de divizie din istoria de 
66 de ani a companiei noastre și am stabilit 
recorduri care nu au fost doborâte nici până 
în ziua de azi. 


Indiferent că ţin discursuri în fața unui grup 
de 175 de persoane sau a unui grup de 22 
000 în Kansas City, unde am conferenţiat la 
Future Farmers of America în mai multe 
ocazii, sau în faţa unui grup de 16 000 de 
oameni în cadrul unui seminar deschis în 
Minneapolis sau în faţa a 12 pastori baptiști, 
nu încep niciodată să vorbesc până când nu 
Îl rog pe Dumnezeu să mă facă un PC. 
Merrill pentru tine. 


Dacă e un lucru care nu îmi place referitor la 
ceea ce fac, acela este că nu ajung niciodată 
să cunosc prea bine pe cineva. Tu ai parcurs 
toată cartea, însă eu nu te cunosc. 
Organizăm conferințele „Born to Win“, care 
durează trei zile, și acolo mă întâlnesc cu 
aceiași oameni timp de trei zile. Dar, în 
realitate, eu am zis: „Bună, ce mai faci?“, am 
dat mâna cu unii, dar nu cu toți. Am 
schimbat câteva politeţuri cu doi sau trei, dar 
nu am putut să le acord decât o secundă, 
cinci secunde, zece secunde. Niciodată nu 
ajung să-i cunosc cu adevărat pe cei pe care 
îi întâlnesc. 


M-am întrebat în nenumărate rânduri cum ar 
fi dacă aș avea privilegiul de a petrece un 
timp cu toţi cei care au citit vreodată una 
dintre cărţile mele, care au fost în public la 
vreuna dintre conferințele mele, care mi-au 
văzut videoclipurile sau mi-au ascultat 
înregistrările. Mă întreb cum ar fi... 


Mi-aș dori tare mult asta, însă nu pare deloc 
posibil. Astăzi sunt în Dallas, mâine voi vorbi 
din nou în Dallas, poimâine voi conferenţia în 
Saint Louis. În ziua următoare voi fi înapoi 
aici și povestea continuă tot așa, iar eu nu 
ajung niciodată să îi cunosc cu adevărat pe 
oamenii cu care am de-a face. 


Dacă noi doi am putea petrece un timp 
împreună, ce onorat aș fi să petrec acel timp 
cu tine! Privindu-te drept în ochi, ţi-aș spune 
că ai fost conceput pentru mari realizări. Ai 
fost proiectat pentru a avea succes. Ai primit 
ca înzestrare semințele măreției. Ți-aș aminti 


că, de când e lumea, au existat 11 miliarde 
de oameni care au pășit pe acest pământ, 
dar niciodată nu a existat, și niciodată nu va 
exista un altul ca tine. Ești unic. Ești special. 
Eşti diferit. Eşti un campion înnăscut. 


Cel mai important vot 


Nu știu dacă urmărești ce se întâmplă pe 
scena politică. Pe mine mă fascinează și m-a 
fascinat întotdeauna. Când vor fi 
următoarele alegeri, sper din tot sufletul că 
te vei duce să votezi. Și sper că după aceea 
te vei duce să votezi și la următoarele, și la 
următoarele, și așa mai departe, pentru că, 
dacă nu iei parte la procesul politic, atunci 
înseamnă că renunti la toate drepturile tale. 
Nu ai dreptul să te plângi de nimic din ceea 
ce se petrece, câtă vreme nu participi la 
proces. Sper că vei vota la alegerile viitoare. 


Dar, în acest moment, te voi îndemna cu tărie 
să iei parte la cele mai importante alegeri la 
care vei participa vreodată. 


În momentul de faţă, îţi voi cere să intri în 
cabina de vot din propria minte. Și fiindcă 
aceste alegeri sunt extrem de importante, îţi 
voi sugera să tragi draperiile, pentru ca 
nimeni altcineva să nu îţi vadă cele mai 
intime gânduri, nici cum anume vei vota. 


Odată ce vei fi intrat în această cabină, dacă 
te vei întoarce un pic, vei observa că există 
acolo sus o serie de manete pentru oamenii 
pe care îi poţi vota. Una iese în evidenţă, 


pentru că numele este inscripţionat pe ea cu 
aur curat. Acel nume este chiar numele tău. 


Îţi voi cere să întinzi mâna, să apuci energic 
acea manetă și să tragi cu putere de ea, 
pentru a-ţi acorda un vot. Când o vei face, vei 
înţelege că, în urmă cu mult timp, Dumnezeu 
a votat deja pentru tine. Cu aceste două 
voturi poţi câștiga orice alegeri sau orice 
competiţie la care vei participa vreodată, cât 
timp vei trăi. Aritmetica eternă spune clar că 
tu plus Dumnezeu egal îndeajuns. 


Note 


1 Mensa este o societate fondată la Oxford, Marea 
Britanie, în 1946, cu scopul de a identifica și de a 
pune în legătură oameni de pe tot globul care dețin 
un coeficient de inteligenţă extrem de ridicat. (N. 
red.) 

2 Marcu, 12:31. Citatele biblice în limba română au 
fost preluate din Sfânta Scriptură în traducerea lui 
Dumitru Cornilescu, 1924, ediţie revăzută în 2016. 
(N. red.) 

3 Anna Mary Robertson Moses (1860-1961), sau 
Grandma Moses, iniţial artistă populară americană, 
a început să picteze serios abia după 78 de ani; 
este un exemplu proeminent de carieră artistică de 
succes începută la o vârstă înaintată. (N. red.) 

4 În traducere, „teribilii doi“. Expresia face referire la o 
perioadă trecătoare în dezvoltarea socială și 
emoţională a unui copil — de obicei, în jurul vârstei 
de doi ani - care este asociată cu un 
comportament sfidător, indisciplinat ori cu puseuri 
de furie și răzvrătire ale celui mic. (N. red.) 

5 Trimitere la expresia proverbială „Când viaţa îţi dă 
lămâi, fă limonadă“, utilizată pentru a încuraja 
optimismul și o atitudine pozitivă în faţa adversităţii 
sau a ghinionului. (N. red.) 

6 Vezi Biblia, 1 Corinteni, 13:1-13. (N. red.) 

Z Cel mai cunoscut predicator baptist din a doua 
jumătate a secolului al XX-lea la nivel mondial și 
una dintre cele mai mari personalități americane 
ale acelei perioade; este renumit pentru adunările 
evanghelice organizate de el în întreaga lume - 
așa-zisele cruciade. (N. red.) 

8 Traducerea în limba engleză a Bibliei pentru Biserica 
Anglicană, publicată în anul 1611 la comanda 
Regelui lacob |. (N. trad.) 


9 Toastmasters International este o organizaţie 
nonprofit care gestionează centre de învățare din 
întreaga lume, cu scopul de a-și ajuta membrii să 
își dezvolte abilităţile de vorbit în public și 
leadership. (N. red.) 

10 Thomas B. Abernathy a decedat în anul 1938, iar 
Zig Ziglar s-a căsătorit cu Jean Abernathy ulterior, 
în 1941. (N. trad.) 

11 Expresia to think (someone) hung the moon se 
folosește atunci când consideri că o persoană e 
minunată, extraordinară, cea mai bună. (N. trad.) 

12 Preparat obținut din burtă de porc conservată în 
saramură; ca aspect, seamănă cu baconul, dar este 
mai gras, mai sărat și nu e niciodată afumat. (N. 
trad.) 

13 Efeseni, 4:32. (N. red.) 

14 Porecla soţiei lui Zig Ziglar, apropiații casei 
foloseau acest apelativ. (N. trad.) 

15 Organizaţie nonprofit din SUA care facilitează 
instruirea și angajarea persoanelor care întâmpină 
probleme în obţinerea unui loc de muncă, inclusiv 
ale persoanelor cu dizabilităţi. (N. trad.) 

16 În engleză, teller, care se poate traduce atât prin 
„casier“, cât și prin „povestitor”, „vorbitor“. (N. trad.) 

17 Cei 10 cenți reprezintă plata pentru o perioadă 
scurtă la parcare, când, realist vorbind, o sesiune de 
cumpărături durează mult mai mult. (N. trad.) 

18 Om care vorbește tărăgănat și afectat, prelungind 
vocalele. (N. trad.) 


